Kāpēc igauņi zaudēja 
sašķidrinātās gāzes 
termināli Paldiskos 


dzīslkāta beka izēdīs Signe Baumane: 


Vai ārzemju Godalgotā kinorežisore 
vietējās baravikas? ļoti gribu atgriezties Latvijā 

sarežģītais 
Arestovics 


Kā viņš kļuva par otro 
populārāko cilvēku Ukrainā, 
un kam viņš tiešām tic? 


Ļ 


«Viņš spēlē tikai savā labā 
un dara to meistarīgi,» 


Ukraiņu politpsihologs Oļegs Homjaks 


SATURS 20.—26. oktobris 


2 Izgāšanās vai ne? 

Steigšus uzbūvētā 
sašķidrinātās dabasgāzes 
piestātne Paldiskos negarantē, 
ka kuģis ar vērtīgo kravu tiks 
pietauvots tieši tur 


2 Uz naža asmens. 
Kinorežisore Signe 
Baumane par ziņām no 
iekšpasaules, atgriešanos Latvijā 
un zili dzelteniem papīra ziediem 


6 Aivara Ozoliņa komentārs 
7 Ernesta Kļaviņa karikatūra 
8 Paula Raudsepa komentārs 


10 Pusdienas ar bērnu onkologu 
Robu Pītersu no Nīderlandes 


14 Kara balsis. Volodimirs no 
Kijivas un Volodimirs no 
Odesas 


16 Ukraiņiem jāiet uz priekšu. 
Intervija ar majoru Jāni 
Slaidiņu 


34 Zane Radzobe recenzē izrādi 
Žižeks. Pītersons. Gadsimta 
duelis 


2 Bīstamie ieceļotāji. 
Latvijā regulāri ieceļo 
svešzemju augi un dzīvnieki, kas 
apdraud vietējo floru un faunu. 

Tagad svešzemju sēnes grib 
izēst mūsu baravikas 


A48 Sev, draugiem, 
dakteriem un Eiropai. Kā 
Vīnkalnu picas meistari dabūja 


balvu ēdienu festivālā European 
Street Food Awards 2022 


35 Kristīne Simsone vērtē Lindas 
Oltes filmu Māsas 


37 Piemiņas raksts teātra 
scenogrāfam Andrim 
Freibergam 


40 Arhitektu biroja Vilnis Mičulis 
veiksmes stāsts 


44 Kā Oleksijs Arestovičs kļuva 
par populāru kara gaitas 
apskatnieku 

52 Kā mājās ietaupīt siltumu 

54 Kad kaķi sāk šķaudīt, 
ieslēdzam apkuri. Labo māju 


saimniece Astrīda Kārkliņa 


55 Anekdotes, krustvārdu mīkla 


— Nellija Ločmele, Ir galvenā redaktore 


Necauršaujamās 
tiesības 


UNDZE, vai jums ir ierocis? Šis jautājums allaž iz- 

trūcina, lai gan Fīniksā dzirdu to ik pa laikam — 

nesen no sociālā dienesta apsarga. Arizonā drīkst 

brīvi nēsāt ieroci publiskās vietās, taču dažādas 
iestādes nosaka savus ierobežojumus. Piemēram, štata uni- 
versitātēs ieroči ir aizliegti. Esmu pamanījusi uzrakstus «No 
ieročiem brīva zona» arī pie skolām. 

Tas gan negarantē drošību. Šomēnes Arizonas otrajā 
lielākajā pilsētā bijušais students universitātē nošāva pro- 
fesoru. Arestēts skaidroja, ka fakultātē 
necienīgi pret viņu izturējušies, atskai- 
tot no universitātes. Tēvs teica, ka dēls 
cieš no autiskā spektra traucējumiem, 
mēģinājis nogalināt māti un jau trīsreiz 
nonācis cietumā par dažādiem uzbrukumiem. Vīrieša psi- 
hiskie traucējumi nav ārstēti. Viņa mašīnā aresta brīdī at- 
rada divus pielādētus šaujamos, piecus nažus, divas ma- 
četes un munīciju. 

Vietējie mediji plaši ziņoja par profesora nošaušanu, jo 
gadījums ir ārkārtējs Arizonas augstskolām. Taču apšaudes 
ASV skolās strauji pieaug — pērn 236 gadījumi, šogad se- 
šos mēnešos jau vairāk nekā agrāk visā gadā. Ko darīt? 54% 
amerikāņu iesaka skolotājus apgādāt ar ieročiem. 

Arī manā universitātē aktīvisti grib atcelt ieroču aizlie- 
gumu, pamatojot ar pašaizsardzību un konstitucionālajām 
tiesībām uz ieroča nēsāšanu, ko nupat jūnijā apstiprināja 
Augstākā tiesa. Nedēļu pēc šī lēmuma, Neatkarības dienā, 
Ilinoisas štatā šāvējs no veikala jumta atklāja uguni pa svēt- 
ku parādi, nogalinot septiņus un ievainojot 48 cilvēkus. 

Neviens neplāno mirt par konstitucionālajām tiesībām, 
ejot uz valsts svētkiem... skolu... universitāti. Bet mirst. 0 

Foto — Vjačeslavs Ratinskis, Unian 


Jo neizprotamāka 
pasaule, 


jo svarīgāk to izprast. 

Latvijā 


6 CVK pirmdien apstiprināja 
14. Saeimas vēlēšanu rezultātus. 
Saeimā ievēlētas septiņas par- 
tijas, visvairāk mandātu saņē- 
musi Jaunā Vienotība (26), vis- 
mazāk — Latvija pirmajā vietā 
(9). Zināmi arī Saeimā ievēlētie 
deputāti. 14. Saeimas deputāti 
pirmo reizi sanāks uz parlamen- 
ta sēdil. novembrī. 


0 Prezidents Egils Levits pirm- 
dien tikšanās laikā ar valdības 
sarunu vedēju un Jaunās Vie- 
notības pārstāvi Krišjāni Kariņu 
aicināja turpināt sarunas parval- 
dības izveidošanu, lai tā varētu 
nostrādāt visu Saeimas pilnva- 
ru laiku — četrus gadus. Levits 
uzskata, ka jauno valdību var 
izveidot gan trīs partijas ar 54 
balsīm, gan četras partijas ar 64 
balsīm. Pagaidām neesot izkris- 
talizējies, kas varētu būt koalī- 
cijas pamatā. Nākamo pārskatu 
par valdības veidošanu prezi- 
dents gaidīs pēc nedēļas. 


0 Latvija iegādāsies sešas raķe- 
šu artilērijas sistēmas HIMARS, 
apstiprināja Aizsardzības mi- 


«Revīzijā nevērtējām argumentāciju, 
kāpēc 2008. gadā Latvija atteicās no 
bumbu patvertņu uzturēšanas. (..) Ir 
svarīgi saprast, cik daudz iedzīvotāju 
bumbu patvertnēs Latvijā varētu 
uzturēties, — labi ja 2—3% cilvēku, kas 
ir ļoti maz,» 


Valsts kontroles padomes locekle Kristīne Jaunzeme 
(LVportals.lv) 


nistrija, kurai ir trīs prioritātes 
attiecībā uz raķešu sistēmām — 
krasta aizsardzībai pret kuģiem, 
vidēja rādiusa pretgaisa aizsar- 
dzības sistēmas un raķešu arti- 
lērija. 


0 Kopš Krievijas iebrukuma 
Ukrainā iebraukt Latvijā liegts 
209 ar Krieviju saistītām perso- 
nām, informēja Valsts drošības 
dienests. Kopš 24. februāra pēc 
VDD rosinājuma iekšlietu mi- 
nistrs melnajā sarakstā iekļāvis 
106 ārvalstniekus. 


6 Iekšējās drošības birojs svēt- 
dien apstiprināja, ka jau kopš 
maija vērtē informāciju par ro- 
bežsargu iespējamu vardarbīgu rī- 
cību pret migrantiem. Starptau- 
tiskā cilvēktiesību organizācija 
Amnesty International pagājušo- 
nedēļ pārmeta Latvijai vardar- 
bību uz Baltkrievijas robežas. 
Taču AI augustā publicētajā zi- 
ņojumā par karu Ukrainā bija 
pieļautas vairākas kļūdas, svēt- 
dien Latvijas Radio atzina orga- 
nizācijas Eiropas reģionālā biro- 
ja direktors Nils Muižnieks. 


6 Valdība otrdien noteica 175,6 
miljonu eiro griestus Liepājas cie- 
tuma būvniecībai, kā arī pie- 
šķirtā finansējuma sadalījumu 
pa gadiem. Cietums jāuzceļ no 
2023. līdz 2026. gadam. 


6 Saeima pieņēma Interešu pār- 
stāvības atklātības likumu. Dis- 
kusijas par lobēšanas atklātības 
regulējuma nepieciešamību bi- 
ja notikušas kopš 2007. gada. 


UKRAIŅI STRĀDĀ 
LATVIJĀ 


Kopš februāra katrs otrais 
jeb 54% aptaujāto darba 
devēju ir pieņēmuši vismaz 
vienu darba ņēmēju no 
Ukrainas pastāvīgā darbā 
vai uz noteiktu laika 
periodu, liecina CV-Online 
Latvia aptauja. 


KĀPĒC PIEŅEM DARBĀ 
UKRAIŅUS? 


Vietējā darbaspēka 
trūkums 54% 


Darbinieka profesionalitāte 
un atbilstošas kompetences 22% 


Uzņēmuma sociālās 
atbildības politika un 
vēlme atbalstīt ukraiņus 18% 


KĀDOS AMATOS STRĀDĀ 
UKRAIŅI? 


Kvalificēts strādnieks 
vai vienkārša 


amata profesija 57% 
Speciālists 26% 
Asistents T% 


Pakalpojumu un 
tirdzniecības darbinieks 6% 


Vadītājs 3% 


Likums stāsies spēkā 2023. ga- 
da 1. janvārī, kaut gan Tieslietu 
ministrija šogad bija ieteiku- 
si atlikt tā stāšanos spēkā līdz 
2025. gadam. 


0 Saeima pagājušajā nedēļā ap- 
stiprināja Augstākās tiesas ties- 
neša amatā Jāni Plepu, Valsts pre- 
zidenta Egila Levita padomnie- 
ku tiesību politikas jautājumos. 


0 Rīgas pilsētas tiesa aizliegusi 
politiskajai partijai Stabilitātei! 
saimnieciskajā apritē izman- 
tot preču zīmi «S!». Tiesā vēr- 
sās Siguldas novada pašvaldība, 
kas preču zīmi «S!» ikdienā iz- 
manto gan atsevišķi, gan sauklī 
«S!gulda aizrauj». 


6 Astoto pasaules diktātu lat- 
viešu valodā sestdien rakstīja 
2000 interesentu no 29 valstīm, 
informēja organizētāji. Par dik- 
tāta norises dienu tika izvēlēts 
tieši 15. oktobris, jo pērn pēc 
Valsts prezidenta Egila Levita 
ierosinājuma šī diena tika atzī- 
ta par Valsts valodas dienu. 


6 Latvijas Universitāte (LU) un 
Rīgas Tehniskā universitāte ap- 
kures sezonā pāries uz daļēji attā- 
linātām studijām. LU aicina fakul- 
tātes izstrādāt plānu attālinātu 
studiju nodrošināšanai visās 
studiju programmās pavasara 
semestrī no 6. februāra līdz 5. 
martam. 


6 Miris izcilais scenogrāfs un 
pedagogs Andris Freibergs (1938— 
2022). Viņš bija Mākslas akadē- 
mijas emeritētais profesors un 
ilggadējs Nacionālās operas un 
baleta galvenais mākslinieks, 
radījis scenogrāfijas vairāk ne- 
kā 230 iestudējumiem gan ope- 
rā, gan teātros Latvijā un citviet 
pasaulē. 


6 Policija  kriminālvajāšanas 
sākšanai pret sešiem cilvēkiem 
oktobrī nodeva vēl vienu krimi- 
nālprocesu, kas saistīts ar koka- 
īna lietu. Arests uzlikts 695 000 
eiro vērtiem īpašumiem, kā arī 
noskaidrotas četras valsts amat- 
personas, kuras sekmējušas ne- 
legālās kravas virzību Latvijas 
teritorijā. 

Krieviju un tās līderi kritizējošs protests pie Krievijas vēstniecības Romā 13. oktobrī 


GANO Ģenerālā asamble- 
ja pagājušajā nedēļā nosodī- 
ja Krievijas īstenoto Ukrainas 
zemju aneksiju. Par rezolūciju 
balsoja 143 valstis, pret piecas, 
35 atturējās. Eiropas Padomes 
Parlamentārā asambleja pieņē- 
ma rezolūciju, kurā Krievijas re- 
žīms nosaukts par teroristisku. 


6 Krievija ar bezpilota kamika- 
dzes droniem pirmdienas rītā 
uzbruka trim Ukrainas reģio- 
niem — Kijivai, Dņipro un Su- 
miem. Uzbrukumi turpinājās 
arī otrdien, kad ar droniem un 
raķetēm tika apšaudīti kritis- 
kās enerģētikas infrastruktū- 
ras objekti Kijivā un citās pilsē- 
tās. Sprādzieni bijuši Harkivā, 
Mikolajivā un Dņipro pilsētā. 

Apšaudīta Krivijriha. ES augs- 
tais ārlietu pārstāvis Žuzeps 
Borels pirmdien paziņoja, ka 
ES meklēs pierādījumus Irānas 
līdzdalībai Krievijas karā pret 
Ukrainu. Irāna pirmdien pazi- 
ņoja, ka neesot Krievijai pie- 
gādājusi bezpilota lidaparātus, 
lai tos izmantotu karā pret Uk- 
rainu. NATO ģenerālsekretārs 
Jenss Stoltenbergs pagājuša- 
jā nedēļā paziņoja, ka pretgai- 
sa aizsardzības nodrošināšana 
Ukrainai ir galvenā prioritāte. 


6 Igaunijas parlaments otrdien 
pieņēma paziņojumu, kurā no- 
soda Krievijas veikto okupēto 
Ukrainas teritoriju aneksiju, kā 
arī atzīst Krievijā valdošo režīmu 
par teroristisku. Par paziņojumu 
balsoja 88 Rīgikogu deputāti, 
neviens nebija pret, trīs attu- 
rējās. 


6 15 NATO dalībvalstis, to skai- 
tā Latvija un Lietuva, pagājuša- 
jā nedēļā vienojās par Eiropas 
pretgaisa aizsardzības sistēmas 
izveidošanu. Latvija turpinās 
arī strādāt pie pretgaisa aizsar- 
dzības sistēmas iegādāšanās ko- 
pīgi ar Igauniju. NATO pirmdien 


sāka alianses dalībvalstu mācī- 
bas, kas ilgs līdz 30. oktobrim 
un notiks pārsvarā Beļģijā, Liel- 
britānijā un Ziemeļjūrā. 


6 Vācija padarījusi stingrākas 
prasības Krievijas pilsoņiem, kas 
vēlas iebraukt valstī. Viņiem jā- 
uzrāda ES noformēta veselības 
apdrošināšana un ES bankas 
konta izraksts. Savukārt Čehija 
paziņoja, ka no 25. oktobra ie- 
viesīs aizliegumu valstī iebraukt 
Krievijas pilsoņiem ar Šengenas 
tūrisma vīzām. 


6 Pirmdien Krievijas Krasno- 
daras apgabala pilsētā Jeiskā mi- 
litārā lidmašīna nokrita pie daudz- 
stāvu dzīvojamā nama, kas aiz- 
degās. Bumbvedēja Su-34 avāri- 
jā gājuši bojā vismaz 13 cilvēki 
un 19 ievainoti, vēsta Krievijas 
Ziņu aģentūras. 


6 Igaunijas premjerministre 
Kaja Kallasa atzinusi, ka Igaunija 
zaudēja Somijas uzticēšanos par 
LNG termināļa kuģa nomu, tā- 
pēc kuģis atradīsies terminā- 
lī Ingo Somijā, nevis Paldiskos 
Igaunijā. Tomēr Igaunijas gāzes 
tirgotājiem būšot pirmtiesības 


iegādāties konkrētu katra LNG 
tankkuģa kravas daļu pārdoša- 
nai Igaunijā. Igaunijas ekonomi- 
kas un infrastruktūras ministre 
Rīna Sikuta teica, ka viņai jau 
jūlijā bijis skaidrs, ka terminālis 
atradīsies Somijā. Terminālim 
nepieciešamo infrastruktūru 
Somijā plānots pabeigt būvēt 
decembrī. 


6 Zviedrijas parlaments pirm- 
dien ar 176 balsīm par un 173 
pret apstiprināja Moderātu 
partijas līderi Ulfu Kristersonu 
parjauno premjerministru. Valdību 
veido arī kristīgie demokrāti un 
liberāļi, bet labējie Zviedru de- 
mokrāti to atbalstīs ārpus val- 
dības. 


6 Eiropas Komisija pagājušajā 
nedēļā ieteica dalībvalstīm pie- 
šķirt bloka kandidātvalsts statusu 
Bosnijai un Hercegovinai, kas 
pieteikumu uzņemšanai ES ie- 
sniedza 2016. gadā. 


6 Lielbritānijas jaunais finanšu 
ministrs Džeremijs Hants atcēlis 
lielāko daļu nodokļu atvieglojumu, 
par kuriem premjerministres 
Lizas Trasas valdība paziņoja 
septembrī. Trasa piektdien at- 
laida no amata finanšu ministru 
Kvazi Kvartengu, kura plāni bija 
izraisījuši paniku finanšu tirgos. 


6 Pekinā svētdien sākās Ķīnas 
Komunistiskās partijas kongress, 
kas pēc nedēļas acīmredzot ap- 
stiprinās prezidentu Sji Dzjiņ- 
pinu (69) uz trešo piecu gadu 
termiņu partijas ģenerālsekre- 
tāra amatā. Sji savā runā brīdi- 
nāja, ka paredzamas tādas «glo- 
bālas izmaiņas, kādas nav pie- 
redzētas gadsimta laikā», taču 
karu Ukrainā viņš nepieminē- 
ja. Līderis cita starpā uzteica 
savas valsts īstenoto Covid-19 
«nulles tolerances» politiku — 
kamēr pārējā pasaule mēģina 
sadzīvot ar vīrusu, tikmēr Ķīnā 
šobrīd desmiti miljonu ķīniešu 
joprojām atrodas pilnīgā vai da- 
ļējā mājsēdē. 


6 Melnkalne un Ziemeļmaķe- 
donija atteikušās piedalīties Ei- 
rovīzijas konkursā 2023. gadā 
Liverpūlē dalības maksas dēļ. 


— Aivars Ozoliņš 

Bez steigas 


Valdība būs tad, kad Pīlēns un Dzintars piekritīs, ka to veido Kariņš 


Kariņš (JV) pirmdien in- 
formēja Valsts preziden- 
tu Egilu Levitu par valdī- 
bas veidošanas sarunām. 
Taču sarunas «par valdī- 
bas veidošanu» patiesībā 
vēl nav sākušās. Drīzāk 
notiek diskusijas par to, kurš veidos valdī- 
bu. Tāpēc pašlaik izskatās, ka arī nākam- 
pirmdien Kariņš varēs ziņot prezidentam, 
ka Nacionālā apvienība un Apvienotais sa- 
raksts iedomājas, ka veido valdību, bet viņš 
turpina runāt par darāmajiem darbiem. 

Tomēr nav vērts pašmērķīgi steidzināt 
dabisku politisku procesu. Jāatgādina, ka 
pašreizējā valdība ir atjaunotās Latvijas vēs- 
turē visilgāk tapusī — to apstiprināja 2019. 
gada 23. janvārī, 109 dienas pēc 13. Saeimas 
vēlēšanām -, toties arī visilgāk Latvijas vēs- 
turē strādājusī. Ir tikai trešā nedēļa pēc vē- 
lēšanām. Partija Progresīvie pat nav vēl pa- 
ziņojusi, ar kuru no sarunu dalībniekiem 
tai ir «nepārvaramas ideoloģiskas domstar- 
pības». 

Valdības izveidošanai vajadzēs vairāk 
laika tāpēc, ka NA un ASir kognitīvas prob- 
lēmas. AS galvenajam runātājam Edvardam 
Smiltēnam «grūti saprast», kāpēc Levits un 
Kariņš grib četru partiju koalīciju, kad, vi- 
ņaprāt, «šis jautājums ir izlemts». NA «vēr- 
tību nesējs» Raivis Dzintars arī acīmredzami 
nesaprot, kāpēc prezidents un premjermi- 
nistrs turpina par to runāt, kad viņa parti- 
jas valde jau ir nolēmusi, ka Progresīvo val- 
dībā nebūšot, ir pat lemts, kādus amatus 
vajadzētu Kasparam Gerhardam un Inārai 
Mūrniecei, un Jānis Dombrava ir gatavs 
kaut vai šodien «mērķtiecīgi» rakstīt valdī- 
bas deklarāciju. 

Tomēr problēma, šķiet, nav klīniska, un 
īstenības atzīšanas progress jau ir jūtams. 

Pirms pusotras nedēļas nacionāli rū- 
dītais Aleksandrs Kiršteins faktiski atzina, 
ka «nepārvaramās ideoloģiskās domstar- 
pības» ar Progresīvajiem ir tikai aizbildinā- 
jums — viņš neredzot atšķirību starp Kariņa 
un Progresīvo Kaspara Briškena uzskatiem, 
taču Progresīvos nevajagot valdībā tāpēc, ka 
kopā ar viņiem JV «būtu pārsvars koalīcijā». 
Pirmdien arī Smiltēns pateica būtībā to pa- 
šu — ka Progresīvos valdībā nevajagot tāpēc, 
ka ieguvēja no tā būtu JV, kuras ministri līdz 
šim «faktiski bija vienīgie nopietnie pieau- 


Smiltēns: 
jautājums 


ir 
izlemts 


gušie pie galda» un gribot tādi būt arī nā- 
kamajā valdībā. Tātad laikam arī Smiltēns 
kaut ko sāk saprast. 

Arī absurdais NA un AS arguments par 
«vēlētāju mandātu» neveidot koalīciju ar 
Progresīvajiem neskanēs ilgi. Nav iespējams 
pamatot, kāpēc 100 tūkstoši par AS vai 85 
tūkstoši par NA balsojušo ir svarīgāki vēlē- 
tāji nekā 173 tūkstoši par JV un 56 tūkstoši 
par Progresīvajiem balsojušo. Lai cik nacio- 
nāli konservatīvi rēķinātu, JV un tās vēlē- 
tāju otrās izvēles Progresīvo kopā 230 tūk- 
stoši balsu un 36 deputātu vietas ir vairāk 
nekā AS un NA 186 tūkstoši vēlētāju un 28 
vietas Saeimā. 

Katrā ziņā Levits un Kariņš pirmdien iz- 
klausījās optimistiski. Levits teica, ka koalī- 
ciju var izveidot gan ar trim, gan ar četrām 
partijām. Kariņš uzskata, ka «kopsaucēju» 


KOMENTĀRS 140 ZĪMĒS 


Atbilde uz Putina kodoldraudiem. 
14 NATO valstis pirmdien sāka 
kodolreaģēšanas mācības. 


Jāliek «Z»? Tiesa aizliegusi 
Rosļikova partijai Stabilitātei! 
izmantot saimnieciskā apritē 
preču zīmi «S!». 


Smaga atkarība. Zviedrijā Ulfa 
Kristersona valdība būs atkarīga 
no opozīcijas galēji labējiem 
Zviedru demokrātiem. 


meklēšana notiekot «ļoti labā tempā». Taču 
viņa tonis ir kļuvis skarbāks. 

Ir svarīgi, lai valdību neiespaido «šauras 
ekonomiskās intereses», un «mums ir jābūt 
drošiem, ka mūsu investīciju vide ir brīva 
no korupcijas», Kariņš paziņoja. Tātad arī 
viņš tuvojas lietu saukšanai īstajā vārdā — 
kaJV nevēlas valdību, kuras politiku noteik- 
tu divas oligarhu draugu partijas kopā ar 
sabiedrotajiem Saeimā — Lemberga ZZS un 
Šlesera Latvija pirmajā vietā. 

To sāk apjaust arī Smiltēns: «Skaidrs, 
ka tiesiskums ir ļoti svarīgs... Bet mēs esam 
krīzē!» Nudien. Viņa pārstāvētajam partiju 
lupatu deķim ir totāla «ideoloģiska» nesa- 
derība ar visiem trim iespējamās koalīcijas 
partneriem par AS piedāvāto vēlēšanu sistē- 
mas maiņu, un ne/V, ne NA, ne Progresīvie 
neraujas atbalstīt arī abas pārējās prioritā- 
tes — ostu reformas atcelšanu un novadu 
reformas pārskatīšanu. 

Savukārt NA diezin vai ir «ideoloģiska» 
vienprātība ar JV un Progresīvajiem par tie- 
siskumu, kas neizbēgami kļūs par svarīgāko 
no astoņiem Kariņa piedāvātajiem sarunu 
tematiem, ja mērķis ir izveidot no korum- 
pētu stagnātu interesēm pēc iespējas neat- 
karīgu valdību. 

Pēc iepriekšējām vēlēšanām valdības 
veidošana ieilga arī tāpēc, ka NA uzstāja, 
ka koalīcijai, lai tā būtu stabila, ir jābūt pēc 
iespējas plašai, lai viens politiskais spēks ne- 
var paralizēt tās darbu. Mērķis tolaik bija ie- 
dabūt valdībā arī ZZS. Pašlaik NA un AS uz- 
stāj, ka visstabilākā būšot, tieši otrādi, pēc 
iespējas šaura koalīcija. Lai nu paliek NA 
ideoloģiskās domstarpības pašai ar sevi, ta- 
ču mērķis paliek nemainīgs — no oligarhiem 
atkarīga valdība. 

Kariņš, gluži otrādi, gribot būt pārlie- 
cināts, «ka šauras ekonomiskas intereses 
neņemtu virsroku». Viens no ātrajiem tes- 
tiem būtu piedāvājums apspriest tiesisku- 
ma sadaļas ietvaros Progresīvo program- 
matisko solījumu ierobežot Latvijā azart- 
spēles. 

Vairāk laika vajadzēs, lai nonāktu pie iz- 
pratnes, ka citas domstarpības arī nav ideo- 
loģiskas. Taču Kariņam nav jāsteidzas izvei- 
dot NA un AS «šauru interešu» valdību un 
nolemt iznīcībai savu partiju. Diezin vai par 
to ir vērts veidot darba grupas, kuras nā- 
kamnedēļ stāšoties definēt nākamās valdī- 
bas uzdevumus. 0 

ERNESTS ZĪMĒ. TRĪS KĀJAS — LABI! ČETRAS KĀJAS — SLIKTI 


Ir darbnīcas kopā ar Latvijas apbalvotāko digitālā mārketinga 
aģentūru New Black piedāvā 3 tiešsaistes semināru ciklu par 
svarīgāko e-komercijā un digitālajā komunikācijā: 


2. decembrī 10.00 - 13.00 

Reklāmas efektivitāte 2023.gadā un jaunais 
Google Analytics 4 

Lektore: Elvita Barkovska, digitālā mārketinga aģentūras New Black 
e-komercijas speciāliste, pieredzējusi digitālās vides reklāmu plānotāja un 
analītiķe 


9. decembrī 10.00 - 13.00 

Efektīva zīmolu un uzņēmumu komunikācija 
sociālajos tīklos 

Lektore: Vladislava Romanova, digitālā mārketinga aģentūras New Black 


radošā direktore, pieredzējusi tekstu autore, daudzu apbalvotu digitālā 
mārketinga kampaņu ideju autore 


16. decembrī 10.00 - 13.00 

Kā plānot un veidot efektīvu digitālo reklāmu 
mākslīgā intelekta un Metaverse laikmetā 
Lektore: Līva Bleidele, e-komercijas aģentūras HYPER.AGENCY 


Digitālā 


= . vadītāja, pieredzējusi digitālās vides reklāmu plānotāja, analītiķe un 
mārketinga diotālā stratēše 
at PIESAKIES: 
sadarbībā ar RS 
NEW BLACK Īpašs cenas piedāvājums, u AI 030 


piesakoties līdz 28. oktobrim. zinoikunionu 


— Pauls Raudseps 


Zemo nodokļu elle 

Milzīgais nodokļu samazinājums izrādījās smags trieciens britu ekonomikai 


AZINĀM nO- 
dokļus, mazi- 
nām nodok- 
ļus, redzēs, 
kas mūs ārā 
vilks! Šobrīd 
Lielbritānijā 
notiekošās 
ekonomiskās un politiskās konvul- 
sijas ir lielisks piemērs sekām, ku- 
ras izraisa akla, cietpaurīga uzticība 
jebkurai ideoloģijai, bet jo sevišķi tā- 
dai, kura balstās vēlmju domāšanā 
un realitātes ignorēšanā. 

Mēs visi zinām, kā beidzās komu- 
nistiskā fantāzija par absolūtas vien- 
līdzības panākšanu. 

Taču šobrīd daudzviet Rietumu 
pasaulē labējā spārna partijās valda 
cita ideoloģija. Par laimi, tā nav var- 
darbīga, tomēr balstās tādā pašā kļū- 
dainā loģikā kā komunisms. Kreisie 
ekstrēmisti atziņu, ka pārāk liela ne- 
vienlīdzība nav sabiedrībai veselī- 
ga, pārvērš radikālā aicinājumā lik- 
vidēt jebkādas atšķirības starp cil- 
vēkiem, savukārt līdzīgu apgalvoju- 
ma novešanu līdz absurdam «brīvā 
tirgus fundamentālisti» jau kopš 80. 
gadiem uztiepuši nodokļu politikai. 
Empīrisko vērojumu, ka pārāk augsti 
nodokļi var smacēt uzņēmējdarbību 
un iniciatīvu, viņi pārvērtuši ideolo- 
ģiskā sauklī — nost ar nodokļiem! 

Neatlaidīgi skandētais, ka nodok- 
ļu pazemināšana automātiski dod 
impulsu ekonomiskai izaugsmei, ta- 
gad tik dziļi iegrebts vairāku paaudžu 
politiķu apziņā, ka viņi pat vairs neie- 
domājas pajautāt, vai šī tēze faktiski 
atbilst realitātei. 

23. septembrī Londonā ideoloģija 
iekāpa ringā ar realitāti. Jau pirmajā 
raundā realitāte uzvarēja ar nokautu. 

Topiektdien nesen apstiprinā- 
tās Lizas Trasas valdības finanšu mi- 
nistrs Kvazi Kvartengs nāca klajā ar 
«minibudžetu», kura vērienīgajos ie- 
nākumu apcirpšanas plānos ietilpa 
priekšlikumi samazināt gan iedzīvo- 
tāju ienākuma nodokļa pamatlikmi, 
gan nodokļus tiem, kas pelna vairāk 
nekā 150 000 mārciņu (170 000 ei- 
ro) gadā, gan atsaukt plānus palieli- 


nāt uzņēmumu ienākuma nodokļa 
likmi. Rosinātās izmaiņas samazinātu 
nodokļus 2500 bagātākajiem britiem 
par miljardu mārciņu. Toriju Pravda 
jeb The Daily Mail sagaidīja minibu- 
džetu ar gavilēm. «Lielākais nodokļu 
samazinājums 30 gados!» tas jūsmoja. 
«Beidzot! Īsts toriju budžets.» 
Varētu domāt, ka viskapitālistis- 
kākie kapitālisti, Sitijas vērtspapīru 
tirgotāji, būtu tikpat lielā sajūsmā. 
Bet — tavu brīnumu! — šajos labi pel- 
nošajos finanšu spekulantos mini- 
budžets izraisīja megašausmas. 
Kvertenga priekšlikums paredzē- 
ja, ka Lielbritānijai šā gada atlikušajos 
mēnešos būs jāaizņemas 70 miljardi 


Tirgi sašūpoja 
valdību, 
kas atteicās 
no ienākumiem 


mārciņu jeb 3,2% no IKP, lai segtu gan 
mazākus nodokļu ienākumus, gan at- 
balstu mājsaimniecībām par strauji 
pieaugušajiem energoizdevumiem. 
Tomēr pat tad caurums budžetā vēl 
nebūtu aizlāpīts. Turpmākajos gados 
aizņemšanās turpinātu iet plašumā. 

Ideoloģiskie nodokļu samazinā- 
tāji Trasa un Kvartengs sita plauksti- 
ņas, ka to visu atsvēršot gaidāmā 
ekonomiskā izaugsme. 

Aukstasinīgi naudas skaitītāji Si- 
tijā pasaciņām neticēja. 

Pirmdienā pēc paziņojuma mārci- 
ņa nogāzās līdz visu laiku zemākajam 
līmenim pret dolāru. Procentu likmes 
britu valdības piecu gadu obligācijām 
divu dienu laikā pieauga par vienu 
procentpunktu līdz 4,5%. Valūtu un 
obligāciju tirgotāji acīmredzot uzska- 
tīja, ka minibudžets veicinās nevis iz- 
augsmi, bet gan inflāciju un aizvien 
lielāku valsts aizņemšanos. 


| JOZINIS 


Gaidām. leM 
Iekšējās dro- 
šības birojs 
Kopš maija 
pārbaudot 
iespējamu 
robežsar- 
gu vardarbī- 
bu pret mig- 
rantiem uz 
Baltkrievijas 
robežas. 

Nacionālisma 
aizsegā. Daļai 
no Gerharda 
(NA) laikā 
ieceltās 
Latvijas valsts 
mežu valdes 
esot grūtības 
saņemt 
pielaidi valsts 
noslēpumam. 


Ļaus 
uzraudzīt 
ietekmētājus. 
Pēc 15 
diskusiju 
gadiem 
Saeima 
pieņēma 
likumu, kas 
regulēs 
politisko 
lēmumu 
lobēšanu. 


Tirgus skepse varēja izraisīt daudz 
lielāku finanšu krīzi, jo straujais pro- 
centu likmes pieaugums draudēja ar 
bankrotu veselai virknei pensiju fon- 
du. Lai novērstu šādu katastrofu, bri- 
tu centrālā banka sāka strauji ieplu- 
dināt finanšu sistēmā naudu un pa- 
sludināja gatavību uzpirkt valsts ob- 
ligācijas 65 miljardu mārciņu vērtībā. 
Tikmēr miljoni mājsaimniecību sāka 
rēķināt, cik elektrības un siltuma rē- 
ķinu jau tā noplicinātie maciņi cietīs 
no ikmēneša hipotekāro kredītu mak- 
sājumu pieauguma. 

Reti kad pavērsieniem ekono- 
mikā ir tik nepārprotams un skaidri 
identificējams cēlonis. Parasti eko- 
nomisti un politiķi var gari un bez 
skaidra rezultāta strīdēties, kam pie- 
nākas uzslavas par izaugsmi vai paļas 
par lejupslīdi. 

Bet šoreiz viss bija citādi. 

Lizas Trasas valdība pasludināja 
grandiozu nodokļu samazinājumu — 
un gandrīz sagrāva tautsaimniecību. 

Jābrīnās, ka cilvēki, kuri sakās ti- 
cam tirgum, patiesībā to tik slikti iz- 
prot. Tirgus ne vienmēr noved pie op- 
timāliem rezultātiem, tomēr, Trasai 
un Kvartengam par nelaimi, tieši šo- 
reiz tirgus tiešām visu nolika vietā. 

Pēc trim haotiskām nedēļām Tra- 
sa izmeta no amata Kvartengu un vie- 
tā iecēla Džeremiju Hantu, kurš tūlīt 
atsauca visus nodokļu samazināša- 
nas plānus. Iespējams, Trasu no no- 
nākšanas vēstures mēslainē izglāba 
konservatīvo deputātu apjausma, 
ka viņi izskatītos pēc pēdējiem idio- 
tiem, ja gāztu partijas (jeb 0,1% bri- 
tu iedzīvotāju) pirms mazāk nekā di- 
viem mēnešiem iecelto valdības va- 
dītāju. Varbūt tā arī labāk, jo, kopš 
Deivids Kamerons izsludināja refe- 
rendumu par Lielbritānijas izstāša- 
nos no Eiropas Savienības, britu Kon- 
servatīvā partija izrādījusi neticamas 
spējas katru nākamo premjerminis- 
tru izvēlēties sliktāku par iepriekšējo. 

Ko mēs Latvijā no tā visa varam 
mācīties? 

Neticiet tiem, kuriem uz visām 
tautsaimniecības problēmām ir tā pa- 
ti atbilde — samazinām nodokļus! O 

Ar pienesumu nakotne 


Bērnu onkologs Robs Pīterss no Nīderlandes pārliecinājies, 
ka precīzijas medicīna palīdz izglābt aizvien vairāk smagi slimu 
pacientu. Konferencē Rīgā viņš stāstīja par savu pieredzi 


KTOBRA VIDŪ smaidī- 
gais, vitālais Robs Pī- 
terss no Princeses Mak- 
simas Bērnu onkoloģi- 
jas centra Nīderlandē 
bija ieradies Latvijā, 
lai Precīzijas medicīnas 
tīklošanās forumā kolē- 
ģiem pastāstītu par savu pieredzi ļaundabī- 
ga asinsvēža ārstēšanā. Forums pulcēja vai- 
rākus desmitus Skandināvijas, Rietumeiro- 
pas un Baltijas ekspertu bērnu un pieaugu- 
šo onkoloģijā. 

Pīterss Nīderlandē strādā tieši ar bēr- 
niem. Viņa vadītajā onkoloģijas centrā pa- 
cientiem, kuriem tradicionālā ārstēšana ir 
mazefektīva, tiek pielietota tā sauktā pre- 
cīzijas metode, kas skata konkrētā cilvēka 
ģenētiku, dzīvesveidu un vidi, tad sastāda 
ārstēšanas plānu. Šāda pieeja ir ļoti dārga, 
bet, pēc Nīderlandes eksperta sacītā, par 
10—20% paaugstina izārstēto pacientu skai- 
tu. Vērtējot rezultātus kaut vai tīri ekono- 
miski, neņemot vērā galveno — prieku par 
katru atveseļojušos cilvēku, kurš var dzīvot 
tālāk, ieguvums ir acīmredzams. Proti, izār- 
stētie bērni pieaug, izveido karjeru un dod 
nozīmīgu pienesumu valsts ekonomikai. 

Daktera Pītersa laiks Latvijā bija ļoti ie- 
robežots, viņš devās uz nākamo konferen- 
ci Belgradā. Drīz atgriezies Nīderlandē, bet 
bija gatavs nelielai Zoom sarunai darbdie- 
nas novakarē. 

Tieši šajā mēnesī Pfizer/BionTech Co- 
vid-19 vakcīnas radītāji vācu profesori Ugurs 
Šahins un viņa dzīvesbiedre Ezlema Tiredži 
pasaules medijos nāca klajā ar jaunām zi- 
ņām par MRNA tehnoloģiju vēža apkaroša- 
nai — tas varētu palīdzēt melanomas pacien- 
tiem, ar zarnu vēzi sirgstošajiem un citiem 
ļaundabīga audzēja veidiem. Viņi pat iztei- 
ca minējumu, ka šādas vakcīnas varētu kļūt 


pieejamas līdz šīs desmitgades beigām (ar 
nosacījumu, ja izmēģinājumi būs veiksmīgi, 
par ko pagaidām nevar droši runāt). 

Ko par to saka profesors Pīterss, kurš 
bērnu onkoloģijā strādā jau vairākus gadu 
desmitus? Viņš pasmaida. Izrādās, kovida 
vakcīnu tehnoloģija kaut kādā mērā jau ilg- 
stoši saistīta ar vēža izpēti — vismaz desmit 

gadus notiek pētījumi nelielās grupās un 
veiksmīgās MRNA koronvīrusa vakcīnas ti- 
ka radītas, balstoties tieši vēža vakcīnu ek- 
sperimentālajā pieredzē. «Vai šādu vakcīnu 
izveide prasīs tikai desmit gadus, es nezinu, 
varbūt vairāk,» Pīterss ir reālistisks. 

Pa to laiku Princeses Maksimas Bērnu 
onkoloģijas centrs, ko viņš vada, jau sper 
lielus soļus jaunu ārstēšanas metožu pielie- 
tošanā. Dati runā paši par sevi: pirms 50 
gadiem bērni ar leikēmiju tika sūtīti mājās 
atlikušo dzīves laiku pavadīt ar vecākiem — 


viņu izdzīvošanas iespējas bija nulle; tagad 
tiek izārstēti 86% pacientu, arī pielietojot 
precīzijas medicīnas metodi. 

Kopumā dažādi audzēji bērniem tiek iz- 
ārstēti 75% gadījumu. Katrs ceturtais mazais 
pacients nomirst. «Mēs, protams, gribam 
izglābt ikvienu bērnu, bet spēku turpināt 
darbu dod apziņa par tiem daudzajiem, kas 
izdzīvo. Tā ir ļoti laba sajūta,» stāsta Pīterss. 
Viņa skats ir optimistisks: ja 40—50 gadu lai- 
kā varēja panakt 85% leikēmijas izārstēša- 
nu, tad turpmāko 15 gadu laikā, iespējams, 
varēs sasniegt visus 100%. 

Profesors uzskata, ka viena no Nīderlan- 
des bērnu onkoloģijas veiksmes atslēgām ir 
medicīnas vadītāju sapratne, ka jāsavāc visi 
eksperti, tehnoloģijas un aprūpes virzieni 
zem viena jumta. Jaunizveidotais centrs ļā- 
va apvienot resursus, uzņemt apgriezienus, 
vienlaikus samazinot izmaksas, un ietaupīto 
veltīt pacientiem. 

Kā īsti precīzijas terapija (saukta arī par 
personalizēto terapiju) strādā? Vispirms ne- 
pieciešama gēnu sekvencēšana ar NGS me- 
todi. Šī metode izmanto jaunākos cilvēka 
genoma sekvencēšanas paņēmienus un ir 
ļoti precīza. Vienkārši sakot, ārstiem testā 
ir iespēja ieraudzīt novirzes no normas un 
riskus un tādējādi konkrētajam pacientam 
atrast efektīvākās no visām zālēm, kas sli- 
mības ārstēšanai pieejamas, kā arī precīzi 
nomērķēt devas. Profesors Pīterss nevilšus 
ķeras pie traģiska, bet aktuāla salīdzināju- 
ma: «Arī militārajā jomā ir līdzīgi: Ukrainas 
karā redzam, ka ir precīzi ieroči, kuri trāpa 
tieši mērķī, un ir tādi ieroči, kas trāpa ap- 
tuveni — kaut kur tajā rajonā.» 

Līdzīgs princips ir precīzijas medicī- 
nā - tā trāpa tieši tur, kur nepieciešams. 
Tādējādi mazāk tiek nodarīts pāri cilvēka 
organismam kopumā — metodeir saudzīgā- 
ka un mazāk izšķērdīga. Tiesa, tas nozīmē 

apjomīgu komandas iesaisti, sadarbojoties 
dažādiem medicīnas un tehnoloģiju speciā- 
listiem — personiska pieeja ir laikietilpīga 
un prāvus cilvēkresursus prasoša. Testa iz- 
pēte onkologiem nozīmē veselu detektīva 
darbu, bet metode labi jāpārzina pat cilvē- 
ka ģimenes ārstam. 

Vaicāts, vai Nīderlande gatava ieguldīt 
lielu naudu katra onkoloģijas pacienta ārstē- 
šanā, lai panāktu vislabāko rezultātu, Pīterss 
apstiprinoši pamāj — viņa pieredze bērnu 
onkoloģijā ir ļoti laba. Līdztekus milzīgajam 
priekam, ko izārstēšanās dod pacientam un 
vecākiem, profesoram gribas teikt, šie bēr- 
ni nekādā gadījumā nav slogs valsts budže- 
tam! «Viņi izaugs un visu veselībā ieguldīto 
sabiedrībai atnesīs atpakaļ — ar savu perso- 
nību, tās līdzdalību sabiedriskajā dzīvē un 
arī ar darbu — piedalīšanos ekonomikā.» 

Vai viņam nav nepatīkami noskatīties, kā 
pasaule aizvien, arī veselības aprūpē, dalās 
reģionos, kas ir pārtikuši, var atļauties jau- 
nāko vēža ārstēšanu, un tādos, kas par to 
tikai sapņo? «Nevienlīdzība ir milzīga prob- 
lēma,» atbild Pīterss, «taču, attīstoties teh- 
noloģijām, ir uzlabojumi, piemēram, diag- 
nostikas metodes kļūst plaši pieejamas, tās ir 
lētākas un tiek izmantotas daudzās valstīs.» 

Ko viņš ieteiktu darīt Latvijai, kas nav 
starp nabadzīgajām pasaules valstīm, tomēr 
ar vienu no mazākajiem veselības aprūpes 
budžetiem Eiropas Savienībā paliek astē sa- 
censībā ar turīgajiem rietumiem un zieme- 
ļiem? Pītersa atbilde ir līdzīga kā iepriekš: 
valstīm jāsaprot, ka katrs efektīvi ārstēts vē- 
ža pacients (un pacients vispār) nav zaudē- 
jums valsts makam, bet gan ieguvums, cita 
starpā arī tāpēc, ka laba ārstēšana nozīmē 
atgriešanos darba tirgū un aktīvu dzīvi. Arī 
Latvijai uz dārgajām jaunajām pieejām me- 
dicīnā viņš iesaka raudzīties tieši tā. 

Kā Pīterss nonāca tik emocionāli grū- 
tā medicīnas nozarē kā bērnu onkoloģija? 
Daudzas citas nozares ārstēšanas rezultātus 
bieži vien redz ātri, un tie pārsvarā ir veik- 
smīgi, turpretim onkoloģijā aizvien kāda 
daļa pacientu paliek neizglābti. «Jums tais- 
nība, ir grūti apzināties, ka katrs ceturtais 
pacients nevar tikt izārstēts. Tas ir nopietns 
darbs ne tikai ar pacienta ģimeni, bet arī 
personālu, un mēs ieguldām ļoti lielu dar- 
bu tieši šajā ziņā. Tomēr ir gaišā puse: lielais 
skaits izārstēto! Turklāt esmu pārliecināts, 
ka tādu pacientu būs arvien vairāk un vai- 
rāk,» saka Pīters. Ar šādu nākotnes ideālu — 
100% izglābtiem onkoloģijas pacientiem — 
viņš pirms vairākām desmitgadēm sāka on- 
kologa darbu ar bērniem. Laiks pierādījis, 
ka zinātne spēj darīt brīnumus, un viens no 
šiem brīnumiem ir arī precīzijas terapija. 0 


Kafija ar nesaldinātu mandeļu pienu 
pie Zoom ekrāna 


Ūdens 

34. nedēļas galvenie notikumi 


UZBRUKUMI CIVILAJAI 

INFRASTRUKTŪRAI 

Krievijas karaspēks karā Ukrainā 

priekšroku dod psiholoģiskajam te- 
roram, nevis panākumiem kaujaslaukā, teikts jau- 
nākajā ASV Kara studiju institūta (ISW) apskatā. 
Tastieši attiecas uz Krievijas izmantotajiem irāņu 
droniem Shahed-136, ar kuriem tiek uzbrukts ci- 
vilajiem objektiem, nevis leģitīmiem militāriem 
mērķiem un objektiem frontē. 17. un 18. oktob- 
rī dronus un raķetes Krievija izmantoja triecie- 
nos Kijivā, Dņipro, Sumos, Žitomirā, Harkivā, 
Mikolajivā un citās pilsētās. Bez elektrības palika 
vairāk nekā pustūkstotis apdzīvotu vietu. 

Ukrainas prezidents Volodimirs Zelenskis pa- 
ziņoja, ka kopš 10. oktobra sagrauti 30% Ukrainas 
elektrostaciju. Krievijas uzbrukumus viņš nosau- 
ca par kārtējo teroru un paziņoja, ka «nav vairs 
sarunu iespēju ar Putina režīmu». 

Vācijas vēstnieks Lielbritānijā aicināja ieviest 
sankcijas pret Irānu, kas piegādā ieročus Krievijai. 
Arī ASV pirmdien brīdināja, ka spers soļus pret 
uzņēmumiem un valstīm, kas strādā ar Irānas 
bezpilota lidaparātu programmām. 


POLITIKAS SEKAS 
Belgorodas apgabala poligonā Krie- 
vijā pagājušajā nedēļā notika apšau- 
de starp mobilizētajiem karavīriem, 
tajā nogalināti 22 un ievainoti 16 cilvēki. Tās esot 
sekas Kremļa atkarībai no mazākumtautībām, kas 
visu šo laiku nesušas mobilizācijas galveno slogu, 
uzskata ISW eksperti. 

Krievijas armijas dzīvā spēka zaudējumi Uk- 
rainā līdz otrdienas rītam sasniedza 65 850 kara- 
vīru, lēš Ukrainas armijas ģenerālštābs. 


BŪS JAUNA FRONTE? 
Baltkrievijā ieradušies pirmie ešeloni 
ar Krievijas karavīriem, kuri iesaistī- 
sies kopējā karaspēka grupējumā 
ar baltkrieviem. Krievu kontingents tur sasnieg- 
šot 9000 vīru, svētdien paziņoja Baltkrievijas 
Aizsardzības ministrija. 

Baltkrievijas diktators Aleksandrs Lukašenko 
pirms tam paziņoja, ka baltkrievu un krievu spē- 
ki kopā izvietosies pie Ukrainas robežas it kā 
Rietumu un Ukrainas draudu dēļ. 


MĀCĪS UKRAINAS 
KARAVĪRUS 

ES pirmdien vienojās izveidot misiju 
15 OOO Ukrainas karavīru mācībām, 
kā arī piešķirt Ukrainai 500 miljonus eiro iero- 


Ču iegādei. ES ierēdņi cer, ka mācību misija varēs 
startēt novembra vidū. 


ATBRĪVO 108 GŪSTEKNES 

Ukraina panākusi 108 sieviešu gūs- 

tekņu atbrīvošanu. Starp atbrīvota- 

jām 37 sievietes tikušas evakuētas 
no pēdējā Mariupoles aizstāvju bastiona — rūp- 
nīcas Azovstaļ. 11 ir virsnieces, bet 85 — instruk- 
tores un kareives. 


NOŠAUJ DIRIĢENTU 

Krievu okupanti nošāvuši Ukrainas 

diriģentu Juriju Kerpatenko, jo māk- 

slinieks atteicās sadarboties ar oku- 
pācijas spēkiem Hersonā. 1. oktobrī bijis pare- 
dzēts koncerts ar Kerpatenko vadītā kamerorķes- 
tra līdzdalību, taču diriģents nepiekrita. 

Krievija māksliniekiem uzspiež savu politi- 
ku — pakļaujies vai mirsti, komentējusi somu un 
ukraiņu diriģente Daļa Stasevska. Viņa uzskata, ka 
pienācis laiks Krievijas māksliniekiem, kuri dzīvo 
un strādā ārpus valsts, beidzot iestāties pret oku- 
pācijas režīmu Ukrainā. 


GATAVI CĪŅAI LĪDZ UZVARAI 

Aptuveni 70% ukraiņu ir apņēmības 

pilni cīnīties pret iebrucējiem līdz 

pilnīgai uzvarai, liecina Gallup ap- 
tauja septembra sākumā. Viskareivīgākie ir kiji- 
vieši (83%) un Ukrainas rietumos dzīvojošie (82%). 
Mazāka gatavība ir Austrumukrainas iedzīvotā- 
jiem (56%) un dienvidos dzīvojošajiem (58%), kur 
pašlaik atrodas frontes līnija. 

Vairākums aptaujāto — 91% — uzskata, ka uz- 
vara karā nozīmētu visu okupēto Ukrainas teri- 
toriju, tajā skaitā arī 2014. gadā atņemtās Krimas 
atgūšanu. Tikai 26% Ukrainas iedzīvotāju uzska- 
ta, ka valdībai iespējami ātrāk jāsāk sarunas par 
kauju pārtraukšanu. 


ATLĪDZĪBA PAR GIRKINU 

Ukraina izsludinājusi 100 OOO ASV 

dolāru atlīdzību par bijušā Doneckas 

apgabala kaujinieku komandiera 
Igora Girkina sagūstīšanu. Viņš esot izlēmis at- 
jaunot savu dalību karā pret Ukrainu. Girkins bi- 
ja viens no Krievijas iesūtītajiem diversantiem, kas 
2014. gadā organizēja Krimas okupāciju un vēlāk 
vadīja iebrukumu Ukrainas kontinentālajā daļā. 

Girkinu starptautiskā meklēšanā izsludināju- 

si arī Nīderlande saistībā ar Malaizijas pasažieru 
lidmašīnas notriekšanu 2014. gada jūlijā, kad bojā 
gāja 298 cilvēki. 


— Anda Burve-Rozīte 


Ukrainas kara balss 


Pēc trieciena 
palika puse zoba 


ĒDĒJĀS nedēļas žurnālista 
Volodimira Birjukova dzīvē 
bijušas dramatiskākās visa 
kara laikā. Pirmdien, 10. ok- 
tobrī, deviņos no rīta viņš 
devās no savām mājām da- 
Žžu vilciena pieturu attālumā 
no pilsētas centra uz Latvijas 
vēstniecību Kijivā. Vēlējās runāt par turpmā- 
kajām labdarības akcijām. Volodimirs kopā 
ar draugu mūziķi Ralfu Eilandu šovasar sāka 
akciju Latvijas bairaktars — savāca ziedoju- 
mos gandrīz vienu miljonu eiro, kas tika no- 
doti Ukrainas bruņotajiem spēkiem. 

Savu jauno ideju iedvesmots, mugur- 
somu plecā un mūziku austiņās, viņš gā- 
ja gar Ševčenko parku. Sāka krist raķetes. 
«Nākamajā brīdī sapratu, ka guļu uz mu- 
guras Zālē, viena austiņa atrauta, bet pār 
galvu lido mana mugursoma ar klēpjdato- 
ru,» Volodimirs stāsta. Viņš piecēlās netīrs. 
Apkārt cilvēki nekliedza, tikai kāda sieviete 
vaimanāja: «Mammīt, mammīt!» Tuvējā māk- 
slas muzejā bija izbiruši logi. «Mani izglāba 
tas, ka parks ir nelīdzens — kad netālu ietrie- 
cās raķete, biju nogājis lejup pa trepēm un 
atrados iedobē, un trieciena vilnis pārvēlās 
man pāri.» 

Pilnīgi apdullis, viņš devās uz tuvējo met- 
ro staciju Universitāte — kara laikā tur ir pa- 
tvertne. Volodimiru apskatīja ārsti, lika pa- 
sēdēt. Viņš bija zaudējis pusi zoba, mutē asi- 
nis. Galvā — putra. Saprata, ka uz tikšanos 
Latvijas vēstniecībā nespēs aiziet. «Es gribē- 
ju braukt mājās,» atceras žurnālists. Viņš no- 
brauca vienu metro pieturu un vēlējās pār- 
kāpt piepilsētas vilcienā. Tad pār galvu atkal 
lidoja raķetes. Ātri iemucis atpakaļ metro, 
Volodimirs nodomāja, ka šīir pēdējā diena vi- 
ņa mūžā — likās, ka raķetes noslaucīs pilsētu 
no zemes virsas. Viņš apsēdās metro uz grī- 
das un saprata, ka vairs nespēj piecelties — no 
psiholoģiskā šoka kājas neklausa. Žurnālists 
izvilka telefonu un sēžot uzņēma dažas bil- 
des, lai pēcāk medijiem parādītu reālo at- 
mosfēru. Raķešu uzlidojumi turpinājās, kā- 
dā brīdī šūpojās metro platforma un nodzisa 
gaisma. Cilvēki kliedza. Pazuda interneta sa- 
vienojums. «Es pārdzīvoju par savu mammu 
upes otrā krastā,» Volodimirs atceras. 


Volodimirs Birjukovs 


Vēlāk izrādījās, ka uzlidojuma laikā mam- 
ma stāvējusi savā mikrorajona dzīvoklītī 13. 
stāvā, apkārtnē viss sprādzis. Volodimirs pa- 
tvertnē nosēdēja no deviņiem rītā līdz diviem 
pēcpusdienā. Tad viņu vēlreiz apskatīja me- 
diķi. «Apkārt bija daudz ne tikai fiziski, bet arī 
psiholoģiski cietušu cilvēku,» žurnālists atmi- 
nas. Viņš nolēma braukt pie mammas, kur 
trīs diennaktis vienkārši nogulēja. «Es daudz 
ko esmu redzējis kā žurnālists, bet raķetes 
savā tuvumā ne. Gulēju, tad atvēru acis un 
tūdaļ atkal tās aizvēru.» Tas bija veids, kā tikt 
galā ar pārdzīvoto. 


Pēcāk viņš uzzināja, ka laimīga izglābša- 
nās bijusi arī kādai viņa draudzenei Juļai — 
raķete trāpījusi viņas daudzdzīvokļu namā, 
iznīcinājusi vecāku dzīvokli un mašīnu, bet 
kaķis aizmucis, un visi cilvēki palikuši dzīvi. 
Tādu stāstu, traģisku un arī laimīgas izglāb- 
šanās, Kijivā ir daudz. 

Neilgi pirms 10. oktobrī notikušā Volodi- 
mirs kopā ar ukraiņu bruņotajiem spēkiem 
bija izstaigājis mežus, filmējot, kā tos atmīnē. 
Ukraiņiem tik mīļā sēņu lasīšana šoruden ne- 
sanāk, mežos viņiem neļauj iet. Tomēr mediji 
ik pa laikam ziņo par bojāgājušajiem, kas spī- 
tīgi gribējuši iet sēnēs. 

Kopš raķešu uzlidojuma Kijivai grūti tikt 
galā ar emocijām, atklāti izstāsta Žurnālists. 
Pēc notikušā viņam uzrakstījuši vairāki seni 
draugi no Maskavas, tā sauktie «labie krievi», 
kuri ir pret karu Ukrainā. Volodimirs visus 
pasūtījis «uz trīs burtiem». «Es vienkārši vairs 
nevarēju izturēt. Manā apziņā pēc piedzīvotā 
nebija tādu «labo krievu».» 

Tviterī viņš indīgi izteicās par krievu pro- 
pagandas radītāju Margaritu Simonjanu, ku- 
ra pēc raķešu uzbrukuma Ukrainai ierakstī- 
ja: «Atlidoja atbildīte.» Bija domājusi reakciju 
pēc Krimas tilta spridzināšanas, ko daži ek- 
sperti gan uzskata par pašu krievu specdie- 
nestu darbu. Vienmēr pieklājīgais, laipnais 
Volodimirs pateica Simonjanai, lai turpmāk 
fotografējas no mugurpuses, jo ir neglīta. 
Simonjana ukraiņu Žurnālistu nobloķēja, 
bet viņa zobošanās par propagandisti guva 
lielu popularitāti. 

Grūti ukraiņiem klājās arī turpmākajās 
dienās pēc masīvā raķešu uzlidojuma — krievi 
bija trāpījuši TEC, un Kijiva dzīvoja elektrības 
taupības režīmā. Ukraiņi pa tumsu vakaros 
devās mājās, un tumsa viņus sagaidīja no rīta. 
Volodimirs savā piepilsētas dzīvoklī vairākas 
dienas pavadīja bez elektrības, jo naktīs, kad 
viņa rajonā to drīkstēja lietot (piemēram, pa- 
gatavot ēst, izmazgāt drēbes), viņš aizmiga, 
bet no rīta elektrība jau bija atslēgta. 

Volodimirs turpmāko pusgadu cer pava- 
dīt Latvijā, jo viņam ir lieli ziedojumu kam- 
paņu plāni, kā arī viņš palīdz kliedēt dezin- 
formāciju par Ukrainā notiekošo. Viņa māte 
no Kijivas aizbraukt netaisās, jo Ukrainas ar- 
mijā nozīmīgā amatā ir viņas vīrs, Volodimira 
tēvs, un, kaut netieši, sieviete vēlas būt dzī- 
vesbiedra tuvumā. Astoņu mēnešu laikā žur- 
nālists tēvu redzējis vienu reizi un saņēmis 
no viņa uzslavas par cīņu informācijas fron- 
tē Ukrainas labā. Šo atzinību žurnālists sauc 
par ārkārtīgi nozīmīgu. 

No Odesas 
uz A$SV 


OLODIMIRAM Dubovi- 
kam, starptautisko at- 
tiecību profesoram no 
Odesas, bija grūti apval- 
dītemocijas, kad viņš ok- 
tobrī apmeklēja koncer- 
tu Bostonas filharmoni- 
jā. Lielākā daļa cilvēku 
šeit bija redzami ar Ukrainas karodziņu pie 
Žaketes atloka vai citādu atbalsta zīmi viņa 
valstij. Volodimiram gribējās skaļi pateikt: es- 
mu ukrainis, paldies jums! Uz pagaidu dzīvi 
ASV viņš pārcēlās pirms nedēļas — tika uz- 
aicināts kā viesprofesors Tafta Universitātes 
Flečera Tieslietu un diplomātijas skolā. 
Paralēli šim darbam Duboviks turpinās mā- 
cīt studentus Odesā — gan studenti, kuri ka- 
ra dēļ izsvaidīti visā pasaulē, gan pasniedzē- 
jijau pieraduši pie tiešsaistes nodarbībām. 
52 gadus vecais Duboviks ar Odesu bi- 
jis saistīts visu mūžu — šeit dzimis, uzau- 
dzis, mācījies skolā. 90. gadu sākumā studē- 
jis vēsturi Odesas Nacionālajā universitātē, 
kur vēlāk bija viens no tiem, kuri izveido- 
ja starptautisko attiecību studiju virzienu. 
«Mani jau no skolas laika interesēja ārpoli- 
tika. Nebija divu domu, kādu karjeru izvē- 
lēties,» viņš paskaidro. 30 gadu laikā, kopš 
pats māca studentus, vēl nekad nav bijis tik 
milzīgas intereses par politikas studijām kā 
tagad. Jaunie ukraiņi grib saprast notiekošo. 
Šā gada februārī, kad Krievija iebruka 
Ukrainā, Duboviks nolēma uz laiku pārcel- 
ties uz Rietumukrainu — turpināja pasnie- 
dzēja darbu Zoom. Tad radās iespēja strā- 
dāt ASV. Šoruden viņš no Ukrainas devās 
prom gandrīz vienlaikus ar masīvo raķešu 
uzlidojumu pilsētām. Sajūta bija šausmīga. 
Gribējās palīdzēt, bet vienlaikus saprata, ka 
militārā veidā tas nav iespējams, «es nevaru 
noķert raķetes», saka profesors. Viņa fron- 
teir notiekošā skaidrošana ārzemēs, dezin- 
formācijas kliedēšana un izglītošana. Viņš 
vēlas arī aktīvi piedalīties ASV notiekošajās 
ziedojumu kampaņās Ukrainai un regulā- 
ri pārskaita daļu savu ienākumu Ukrainas 
armijai. 
Duboviks atzīstas, ka kara apstākļos ir 
izaicinoši nodalīt cilvēku un ekspertu sevī — 
ir pārdzīvojumi, bet jāspēj analizēt ar skaid- 

Volodimirs Duboviks 


ru galvu. «Dažādās diskusijās pasaulē esmu 
sācis izteikties diezgan emocionāli. Cilvēki 
to saprot.» 

Vai starptautisko attiecību eksperts ga- 
da sākumā saprata, ka briest karš Ukrainā? 
«Kā zināms, līdz kara sākumam 24. febru- 
ārī bija divi skatpunkti: Krievija sāks militā- 
ras darbības, vai arī tā vienkārši demonstrē 
muskuļus, biedē Ukrainu, lai pakļautu sa- 
vām interesēm. Es nevaru teikt, ka gaidīju 
plaša mēroga iebrukumu. Drīzāk man šķi- 
ta, ka varētu būt politisks saasinājums,» sa- 
ka Duboviks. 

Tagad draugi no Odesas viņam regulāri 
raksta par gaisa trauksmi, droniem debesīs 
un saspringtu atmosfēru. Rietumukrainā, 
kur viņš pavadīja pēdējo pusgadu pirms 
izbraukšanas uz ASV un bija salīdzinoši 
mierīga dzīve. «Arī Odesā tā ir mierīga, sa- 
līdzinot ar tiem Ukrainas reģioniem, kas 
tiek smagi bombardēti. Zinu cilvēkus, ku- 
ri no Mikolajivas pārcēlušies uz Odesu, jo 
Mikolajivā ir vienkārši neizturami. Diemžēl 
raķešu apšaudes dēļ pilnīgi drošs nav ne- 
viens Ukrainas reģions.» 

Profesors uzsver, ka Ukraina cīnīsies 
līdz uzvarai, bet zaudējumi ir — gan civi- 
li, gan ekonomiski. «Iedomājieties, kādā 
stāvoklī ir mūsu sociālā atbalsta sistēma. 


Bez sabiedrotajiem viss jau būtu sabrucis. 
Tāpēc jūsu atbalsts, arī Baltijas, mums ir ļoti 
svarīgs, paldies jums!» 

Ierodoties ASV, Duboviks ātri uztvēris 
noskaņu — lielu atbalstu Ukrainai. Viņš uz- 
skata, ka Krievijas propagandai tur nav no- 
zīmīgas ietekmes, izņemot atsevišķas sa- 
biedrības grupas, piemēram, izceļotājus no 
bijušās PSRS, kas patērē Kremļa kontrolē- 
tos informācijas avotus, kā arī tos republi- 
kāņus, kas ir Trampa atbalstītāji. «Viņi īs- 
ti nesaprot, kāpēc jāpalīdz Ukrainai, kāpēc 
jāiesaistās šajā konfliktā,» stāsta Duboviks. 
«Mēs Ukrainā to dzirdam jau kādu laiku, un 
cilvēki ļoti pārdzīvo. Amerikā tuvojas vēlē- 
šanas, ukraiņi baidās, ka atbalsta kurss var 
mainīties,» stāsta politikas eksperts. Viņš 
uzskata, ka atbalsts Ukrainai turpināsies, 
lai kādi būtu ASV vidustermiņa vēlēšanu 
rezultāti novembrī. 6 

Ukraiņiem 


Ir jāiet 


uz priekšu 


Majors Jānis Slaidiņš ir pārliecināts, ka mobilizācija Krievijā un kopēja 
Krievijas un Baltkrievijas armijas grupējuma izveidošana nemainīs kara gaitu 


ERČAS tilta saspridzināša- 
na 8. oktobrī būtiski pa- 
sliktinājusi Krievijas ar- 
mijas apgādi Krimā un 
Dņepras labajā krastā, 
taču sekoja plašs raķe- 
šu uzbrukums civiliem 
objektiem Ukrainā un 
Kremļa kodoldraudu pastiprināšanās, sa- 
vukārt NATO valstis šonedēļ sāka kodolrea- 
ģēšanas mācības. 

Ir turpina intervēt ekspertus, kuri skaid- 
ro notiekošo un iezīmē nākotnes scenāri- 
jus Ukrainas karā. Pirmdien runājām ar 
Zemessardzes štāba virsnieku majoru Jāni 
Slaidiņu. 


Svētdien Hersonas okupācijas iestādes 
paziņoja, ka sāk evakuēties uz Krimu. Vai 
gatavojas pilsētas atdošanai? 

Kā raksturo Ukrainas bruņoto spēku ko- 
mandieris [Valerijs] Zalužnijs, situācija ir 
smaga, bet iniciatīva pašlaik pieder ukrai- 
ņiem. Pirmām kārtām dienvidos, varbūt 


mazāk austrumos. Bet, jā, tas ir pirmais rā- 
dītājs, ka Hersonā, Dņepras labajā krastā, 
krieviem neiet labi. Šī evakuācija liecina, 
ka krievi varētu atstāt [Hersonu], jo viņiem 
ir problēmas ar apgādi. Ukraiņi ļoti labi iz- 


manto iespēju, sitot pa Krievijas armijas 
apgādes punktiem, pa pārceltuvēm, pa til- 
tiem, un tas sarežģī šā diezgan lielā Krievijas 
armijas grupējuma apgādāšanu ar nepiecie- 
šamajām kara lietām. 


Ukrainas armija svētdien pieprasīja tā 
dēvēto operacionālo klusumu par situāciju 
dienvidu virzienā. Vai tas var liecināt, ka 
viņi gatavo plašu uzbrukumu? 

Noteikti! Mēs redzam, ka no šīs ukraiņu klu- 
sēšanas ir diezgan lieli panākumi. Viņi cen- 
šas neko nereklamēt, un tas maldina krievu 
spēkus. Ukraiņiem šī taktika ir strādājusi vi- 
su laiku. Ir ļoti daudz viltus informācijas, ko 
laiž ukraiņu bruņotie spēki, lai jauktu krie- 
viem galvu, un viņiem viss iepriekš ir sanā- 
cis, krievi ir uzķērušies uz šīm informatīvā 
kara operācijām. 


Kāda ir situācija ziemeļaustrumos 
Donbasā? 

Tur galvenais ukraiņu smaguma punkts ir 
vērsts uz Svatovi un Kreminnu. Tās ir divas 

atslēgas vietas — ja tās krīt, ukraiņiem pa- 


veras iespēja iziet operatīvajos plašumos un 
virzīties uz tālāku mērķi. 

Kāpēc tās ir svarīgas? Līdz iebrukumam 
Lisičanskas, Severodoneckas sektorā uz zie- 
meļiem no Luhanskas ukraiņiem nebija no- 
cietinātas līnijas, un arī krievi pašlaik tikai 
sāk veidot nocietinājumus, tur nav izveido- 
ta dziļi ešelonēta aizsardzība. Redzam, ka 
ukraiņiem ir nodoms uzlauzt šo pilsētu aiz- 
sardzību un virzīties uz Luhansku no zieme- 
ļiem, iziet līdz Krievijas robežai. 

Bet krievi ļoti labi apzinās šo draudu 
un ir sākuši paātrinātā kārtā veidot aizsar- 
dzības līnijas. Rok ierakumus, veido mīnu 
laukus. Ukraiņiem nāksies pielikt lielas pū- 
les, lai uzlauztu šo aizsardzību. Būs vajadzī- 
ga artilērija, aviācija, un viegli tur neies, jo 
krievi ir izdarījuši pareizos secinājumus un 
saprot, kur varētu būt nākamais ukraiņu 
trieciens. 


Septembra sākumā mūsu žurnālam teicāt, 
ka vajadzētu ļoti daudz raķešu, lai Kerčas 

tiltu pilnībā izsistu no ierindas. Nu tas ir 
izsists, taču joprojām nav zināms, kurš un 
kā to izdarīja. Kāda ir jūsu versija? 

Ir daudzas dažādas versijas, taču galvenais 
ir tas, ka tilts ir bojāts diezgan pamatīgi. Vai 
tas bija ukraiņu darbs vai pašu krievu, grū- 
ti pateikt. Vienīgi — kāpēc krieviem, ja to 
izdarīja viņi paši, vajadzēja sapostīt savas 
apgādes galveno artēriju? 


Kāpēc ukraiņi noliedz, ka to darījuši? Vai 
tādēļ, lai liktu Maskavā meklēt vainīgos 
starp savējiem? 
Ļoti iespējams, ka mēs neuzzināsim nekad 
vai uzzināsim pēc ilgāka laika, kas īsti tur bi- 
jis. Krievija vaino Ukrainas galveno izlūkoša- 
nas pārvaldi, bet arī skandē, ka tas ir pasaulē 
vislabāk apsargātais tilts. Taču neviens atbil- 
dīgais nav ne atlaists, ne publiski nopērts. 
Tiešām negribu spekulēt, kas tur ir bi- 
jis, bet rezultāts ir tāds, ka tilts ir bojāts un 
apgāde ierobežota. Uzreiz bija trieciens visā 
Ukrainas teritorijā pa visām lielākajām pil- 
sētām, arī pa Kijivu. Tā jau likās, ka, tiklīdz 


ik 


rs 


Ukrainas 5. kājnieku pulka karavīrs bunkurā 
austrumu frontē Doneckas reģionā 


kaut kas notiks ar Krimas tiltu, tā noteikti 
atkal cietīs Kijiva. 


Kā tilta saspridzināšana ietekmē Krievijas 
armijas spējas un karadarbību dienvidos? 
Viņiem ir vēl palikuši divi tilti pašā Krimā. 
Viensir pār Perekopu, otrs pār Sivašu. Uzreiz 
tika pastiprināta šo tiltu aizsardzība, gan iz- 
vietojot spēcīgāku pretgaisa aizsardzību, gan 
izvēršot elektroniskās cīņas līdzekļus, kas 
strādā tieši uz mobilajiem telefoniem. Tas 
arī var liecināt, ka mašīna uz Krimas tilta, 
iespējams, tika palaista ar tālvadību, ar mo- 
bilo telefonu. Jo kāpēc krievi izvērsuši tieši 
šādas iekārtas uz mobilo telefonu tīkliem? 

Par pārējo — viņiem paliek lielais saus- 
zemes koridors no Rostovas caur Mariupoli, 
bet tas ir sarežģītāks, jo to ukraiņi var pār- 
valdīt ar uguni, viņiem pietiek attāluma, lai 
šo ceļu iespaidotu. 


Pēc Krievijas raķešu triecieniem civilajiem 
objektiem NATO kolektīvi un arī vairākas 
dalībvalstis paziņoja, ka palīdzēs Ukrainai 
stiprināt pretgaisa aizsardzību. Kādus 
ieročus viņiem pašlaik vajag visvairāk? 
Vajadzētu tālas vai vismaz vidējas darbī- 
bas pretgaisa iekārtas, tādas kā NASAMS. 
Vācieši vienu savu ir iekļāvuši, bet, pro- 
tams, vajag vairāk. 

Runājot par to, ko krievi ir ieguvuši no 
šīs pilsētu postīšanas, tad Putins atkal ir pa- 
rādījis, kas viņš ir, un Rietumiem tas vēl vai- 
rāk atver acis, ka nekas labs nav gaidāms. 
Tāpēc ASV, Francija, Vācija ir solījušas pa- 
stiprināti piegādāt pretgaisa aizsardzības 
iekārtas, kuras varētu likvidēt Krievijas iz- 
Ššautās raķetes. 


Pirmdienas rītā bija dronu uzlidojumi 

Kijivai, taču Putins bija paziņojis, ka vairs 
neesot nepieciešami jauni raķešu triecieni. 
Vai jums šķiet ticami dažu minējumi, ka 
amerikāņi pa klusajiem saziņas kanāliem 
bija brīdinājuši krievus, ka iedos ukraiņiem 
tālas darbības raķetes, ja krievi turpinās 
raķešu triecienus? 

Grūti spriest. Pēc jaunākās publicētās 
Ukrainas izlūkošanas informācijas, salīdzi- 
not ar 24. februāri, krieviem palikuši 25— 
28% raķešu. Protams, kurš tās ir skaitījis? 
Skaidrs, ka neviens, taču, domāju, krievi tās 
taupa, jo, izšaujot uzreiz simtu, kā bija pēc 
Krimas tilta, — tas nav maz. 

Ir skaidrs, ka notiek sarunas pa politis- 
kiem kanāliem, taču es nedomāju, ka šajā 
gadījumā Putinu kaut kas apturēs. Nebūs 
vairs masīvu triecienu, būs triecieni par 
kritisko infrastruktūru. Pašlaik nekas ne- 
liecina, ka krievi varētu kaut kā mainīt tak- 
tiku. 


Kā situāciju ietekmē masveidā mobilizēto 
sūtīšana uz fronti? 

Es nedomāju, ka tas pagriezīs kara gaitu 
pēkšņi krieviem par labu. Redzam krievu 
nemākulību un nespēju vest manevru karu, 
un, kad profesionālās vienības ir cietušas 
smagus zaudējumus, mobilizētie tuvākajā 
laikā neizšķirs absolūti neko. Būtu citādi, 
ja iestātos kaut kāds pamiers. Krievija visu 
laiku mēģina piespiest Ukrainu sēsties pie 
sarunu galda. Tas nozīmē, ka tai vajadzīga 
atelpa. Krievijai tas ir raksturīgi — tiklīdz iet 
slikti, vajag pārrunas, kuru laikā viņi uzkrās 
spēkus un varēs darboties tālāk. Pašlaik mo- 
bilizētie nedos neko. 

Nu kādus panākumus var gūt, teiksim, 
bars cietumnieku? Pašlaik apmēram 20 tūk- 
stoši cietumnieku ir mobilizēti. Kādiem jā- 
būt komandieriem, kas var vadīt viņus kau- 
jā? Nevar ielikt pie bandītiem cilvēku, kurš 
mēģinās ar disciplīnu izveidot šo karaspēku 
par kaujas spējīgu. 

Ja būtu iegūts laiks, kādi 3—5 mēneši 
un ukraiņi tiešām piekristu pamieram, tad 
tas varbūt kaut ko dotu. Taču ukraiņi jau 


ir skaidri definējuši, ka ne uz kādu pamie- 
ru neies, jo viņiem pašlaik pieder iniciatīva 
un, kamēr šī iniciatīva ir, vajag iet uz priek- 
šu maksimāli. 


Vai mobilizēto masas varētu uz pāris 

mēnešiem piebremzēt ukraiņu uzbrukumu? 
Krieviem galvenais ir stabilizēt fronti zie- 
meļaustrumos, nepieļaut ukraiņu tālāku 
virzību uz priekšu. Pašlaik izskatās, ka viņi 


tur izveidojuši divus samērā efektīvus gru- 
pējumus - vienu Svatoves, otru Kreminnas 
virzienā. Tur ir atliekas no regulārajiem 
Krievijas spēkiem un tiek iepludināti arī 
mobilizētie. Tātad tur krievi diezgan izmi- 
sīgi mēģina stutēt frontes līniju, jo labi ap- 
zinās, ko nozīmētu Ukrainas tālākais izrā- 
viens Luhanskas virzienā. 


Kā kara gaitu ietekmēs Krievijas un 
Baltkrievijas grupas izveidošana? 
Lukašenko uzticami ir apmēram 12—15 tūk- 
stoši. Tie ir viņa speciālo operāciju spēki, 
gaisa desantnieki — ar tiem viņš var rēķi- 
nāties. Pašlaik Baltkrievijā arī notiek, var 
teikt, slēpta mobilizācija, protams, atšķi- 
rīgi no Krievijas — tiek izdotas pavēstes uz 
tā sauktajiem «sboriem», nometnēm, re- 
zervistu iesaukšana. Baltkrievu bruņotajos 
spēkos lielākā daļa ir kadrētas brigādes — 
pārsvarā sastāv no rezervistiem. Ir viens 
bataljons, kurā ir profesionālie, otrs — no 
rezervistiem. 

Skaits, ko krievi tagad ir nosūtījuši — ap- 
mēram 10 tūkstoši -, nedod neko. Tas var- 
būt nostrādātu konflikta sākumā, kad ukrai- 
ņiem nebija aizsardzības pretī Baltkrievijai. 
Tagad ukraiņiem tur ir 2—3 aizsardzības lī- 
nijas, un iziet cauri ar šādiem spēkiem — 
10—20 tūkstošiem — ir nereāli. 

Lukašenko līdz šim nebija spējis izvei- 
dot uzbrukuma grupējumu. Viņš labi apzi- 
nās, ka 2020. gadā bija plaši protesti, un 
arī tagad cilvēki mūk, un viņš visu laiku iz- 
vairās. Viņš atgādina zuti, glumu radījumu, 
kas mēģina izlīst Putinam starp kājām un ie- 
līst, kur vajag. Viņš dara visu, lai izvairītos 
notiešas iesaistīšanās kaujā. Dod krieviem 
teritoriju, gaisa telpu, raķešu uzbrukumus, 
bet ir apbrīnojami, ka visus šos mēnešus 
spējis izvairīties. 

Jāņem vērā 2009. gada līgums starp 
Baltkrieviju un Krieviju par savienotās 
valsts darbību. Ja būtu karš, saskaņā ar šo 
līgumu Baltkrievijas bruņotie spēki nonāk- 
tu zem Krievijas bruņotajiem spēkiem. Bet 
pašlaik, kamēr ir «speciālā militārā operā- 
cija», viņš mēģinās izvairīties. Un ir neofi- 
ciāla informācija, ko gan nevar apstiprināt, 
ka Lukašenko jau ir sazinājies ar vairākiem 
rieturnvalstu līderiem, lai prasītu garantijas, 
ja Krievija sāktu jukt un brukt. 


Svētdien Ēģipte un Ķīna aicināja savus 
pilsoņus cik vien iespējams ātri atstāt 
Ukrainu. Vai tāpēc, ka varētu notikt 
kodoluzbrukums? 

Par to visu laiku tiek runāts, un šodien ir ie- 
nākusi informācija, ka krievi ir slēguši tel- 
pu apkārt Novaja Zemļa, kur ir viņu atom- 
poligons. Nevar izslēgt, ka viņi gatavojas, 
ir arī pārmetuši stratēģisko aviāciju tuvāk 
Norvēģijai. 

Pasaulē virmo šis kodolrēgs — kas varē- 
tu būt, ko Krievija, iespējams, gatavo, vai 
vienkārši draud un šantažē pasauli. Bet 
es vairāk pievērstu uzmanību amerikāņu 
publicētajai informācijai, jo līdz šim viņi 
visprecīzāk paziņojuši par visiem notiku- 
miem. Pašlaik amerikāņi saka, ka kodol- 
draudu neesot, taču, protams, situācija var 
mainīties, un tas būs atkarīgs no situācijas 
frontē. Redzam, ka Krievijai tās iekļautā 
teritorija samazinās, un krievi to klasificē 
kā uzbrukumu Krievijai. Pašlaik nekādas 

aktīvas darbības no Krievijas bruņotajiem 
spēkiem nav, bet, kā būs tālāk, varam ti- 
kai minēt. 


Amerikāņi pastāvīgi brīdina Putinu 

par sekām, ja viņš lietotu kodolieroci. 
Svētdien nacionālās drošības padomnieks 
Džeiks Salivans teica, ka ASV reaģēs uz 
kodolieroča lietošanu, lai kādā veidā tā 
notiktu. Vai tas var nozīmēt, ka viņiem ir 
informācija, ka Putins taisās to darīt? 
Domāju, ka viņiem ir informācija. To liecina 
arī 24. februāra iebrukums, par ko amerikā- 
ņi precīzi pateica, kļūdījās laikam tikai par 
vienu dienu. Viņi zināja gan spēku resursus, 
gan uzbrukumu virzienus. Domāju, ka viņu 
rīcībā ir ļoti laba informācija. 


Vai tas nozīmē, ka draudi ir reāli? 

Es domāju, ka draudi noteikti jāuztver no- 
pietni un arī kodoldraudi. Varbūt nav runa 
par stratēģisko kodolieroču pielietošanu, 
bet, ja veiks izmēģinājumu Novaja Zemļa, 
tas būs vēstījums pasaulei, ka krievs ir ga- 
tavs uz visu. 


Šonedēļ sākās NATO 14 valstu 
kodolreaģēšanas mācības. Vai tā ir atbilde 
uz šiem draudiem? 

Lai gan tiek teikts, ka šīs mācības bija plāno- 
tas, es domāju, ka tā ir reakcija uz Krievijas 
darbībām. Jo pēdējā laikā nav bijušas tik 
plaša līmeņa šāda veida mācības. Es domā- 
ju, ka tā ir Rietumu — NATO un Amerikas — 
atbilde Krievijai. 


Kādas ir jūsu prognozes par norisēm 

frontē tuvākajā laikā — vai ukraiņi atbrīvos 
Hersonu, vai tiks līdz Melitopolei? 

Domāju, ka šā gada lielākais uzdevums uk- 
raiņiem būtu izmest krievus no Dņepras 
labā krasta. Tas būtu lielākais sasniegums. 
Jo arī viņiem ir zaudējumi, un vienības no- 
gurst, turklāt ir ļoti sarežģīti meteoroloģis- 
kie apstākļi, ceļi paliek par bezceļiem, it 
sevišķi Hersonas pusē, un tas ietekmē vie- 
nību manevru. Bet, kamēr šis uzbrukums 
iet, ukraiņiem jāiet uz priekšu, un izska- 
tās, ka viņu mērķis ir vismaz dabūtu laukā 
krievus no Dņepras labā krasta. Lai tālāk 
uzbruktu Melitopolei, būs vajadzīga reor- 
ganizācija, jāpievelk spēki, munīcija — tas 
nebūs uzreiz. 

Turklāt krievi tajā telpā — Melitopole, 
Tokmaka, Berdjanska —ir izveidojuši nocie- 
tinātu rajonu, un blakus atrodas arī Za- 
porižjas atomelektrostacija. Tas arī ierobe- 
Žo karadarbību. Negribas jau domāt, kas un 
kā, bet ukraiņu ģenerālštābs ir parādījis sevi 
kā ļoti spējīgu, viņu komandieri ir augstā lī- 
menī. Tur mēs redzam starpību starp sove- 
tismu, kā karo krievi, un armiju, kura īsā lai- 
kā spējusi pielāgoties NATO gan plānošanā, 
gan visu ieroču pielietošanā. Tas, protams, 
ir ļoti liels Ukrainas spēku komandiera ģe- 
nerāļa Zalužnija nopelns. 

Izgāšanās 


Vai ne? 


Izrādās — steigšus uzbūvētā sašķidrinātās 
dabasgāzes piestātne Paldiskos negarantē to, 

ka kuģis ar vērtīgo kravu tiks pietauvots tieši tur. 
Igauņu politiķi tagad gan mierina, ka gāzes pietiek 
visiem reģiona iedzīvotājiem, tomēr ne visi par 


toir pārliecināti 


EVAJAG pārvērst Igaunijas 
sašķidrinātās dabasgā- 
zes uzglabāšanas kuģi 
par fetiša priekšmetu — 
tā 12. oktobrī paziņoja 
Igaunijas premjerminis- 
tre Kaja Kallasa. Šis no- 
mierinošais vēstījums iz- 
skanēja divas dienas pēc oficiālā apstiprināju- 
ma, ka sašķidrinātās dabasgāzes kuģis, kuru 
kopīgi paredzēja nomāt Igaunija un Somija, 
tiks novietots nevis Igaunijā, bet gan jūras lī- 
Ča pretējā krastā — Somijā. 

Šī premjerministres uzspēlēti nevainīgā 
plecu paraustīšana ir pretrunā ar viņas agrāk 
pausto, ka «mums ar Somiju ir saprašanās 
memorands par to, ka kuģi pirmais saņems 
tas, kas pirmais pabeigs piestātnes terminā- 
ļa izbūvi». 

Šāda vienošanās tik tiešām pastāv. Taču 
tagad, kad jau pavisam drīz tiks pabeigta pie- 
stātnes būvniecība Paldiskos, kļuvis skaidrs, 
ka politiķi jau labu laiku ir zinājuši, ka pel- 
došais regazifikācijas kuģis (Floating Storage 
Regasification Unit) patiesībā dosies uz Ingo 
ostu netālu no Helsinkiem, kaut arī tur pie- 
stātnes būvēšana aizņems ilgāku laiku. 

Šis fakts Igaunijā ir izraisījis daudz ne- 
skaidrību, sākot no jautājumiem par gāzes 

«Igaunijā mēs 
savā starpā 
strīdējāmies 
un galu galā 


nenoslēdzām 
līgumu par 
|regazifikācijas] 
kuģa nomu» 


piegādes nodrošinājumu un beidzot ar to, vai 
ekonomikas ministre Rīna Sikuta patiešām ir 
cīnījusies par savas valsts interesēm. 


KAS IZDARĪJA KO? 
Jūnijā Igaunijas premjerministre Kallasa vei- 
ca izmaiņas valdības sastāvā, no tā izsvītro- 


jot visus Centra partijas ministrus, to skaitā 
ekonomikas ministru Tāvi Āsu. Viņa vietā pie 
visiem aktuālajiem jautājumiem ķērās Sikuta 
no sociāldemokrātiem. Viena no degošajām 
lietām bija gāzes piegādes jautājums. 

Ir vispārzināms fakts, ka gāzes patēriņš 
Igaunijā ir salīdzinoši neliels — aptuveni pie- 
cas teravatstundas (TWh) gadā, un šis skait- 
lis pakāpeniski samazinās. Lielāko daļu no tā 
izmanto lielie uzņēmumi, turpretī privātais 
patēriņš ir diezgan niecīgs. Tagad tiek prog- 
nozēts, ka kopējais patēriņš būs vēl mazāks, 
tikai 3,5 TWh gadā, galvenokārt tāpēc, ka uz- 
ņēmunmi ir ieguldījuši līdzekļus pārejā uz al- 
ternatīviem enerģijas avotiem, piemēram, 
degslānekli. Galvenais šo pārmaiņu iemesls 
ir augstā gāzes cena. 

Taču minētās 3,5 TWh joprojām ir va- 
jadzīgas, un ministre Sikuta, pēc viņas vār- 
diem, turpināja strādāt, lai sašķidrinātās da- 
basgāzes kuģis tiktu nogādāts Paldiskos. Taču 
pēc pirmdien,10. oktobrī, notikušās tikšanās 
ar somu kolēģi viņa negaidīti paziņoja, kajau 
uzreiz pēc stāšanās amatā jūlijā esot zinājusi, 
ka kuģis aizpeldēs citur. Tagad viņi to apstip- 
rināja oficiāli. 

Sikutas vārdiem runājot, viss ir pavisam 
vienkārši. «Igaunijā mēs savā starpā strīdējā- 
mies un galu galā nenoslēdzām līgumu par 

FSRU kuģa nomu,» viņa skaidroja Igaunijas 
sabiedriskajām raidorganizācijām. Tikmēr 
somi noslēdza kuģa nomas līgumu uz 10 ga- 
diem par gandrīz pusmiljardu eiro. «Šādā si- 
tuācijā būtu dīvaini iedomāties, ka Igaunijas 
valdība būs tā, kas izlems, kur kuģis tiks pie- 
tauvots.» 


nu arsomiem šā gada pavasarī prezentēja ci- 
tādi. Aprīlī viņš teica, ka ar somu kolēģi Miku 
Lintilu vienojies: peldošo termināli jeb FSRU 
abas valstis nomās kopā. Abas valstis pašas 
maksās par attiecīgu piestātņu izbūvi un ter- 
mināļa nomas izmaksas dalīs atkarībā no pa- 
tēriņa. Terminālis nonāks tajā piestātnē, ku- 
ru pabeigs pirmo. 

Kopš tā laika notikuši vairāki pavērsieni. 

Būtiskākais no tiem: maijā Krievija pār- 
trauca gāzes piegādes Somijai. Tagad šī valsts 
nonākusi rindas beigās. Somijai un Igaunijai 
kopīgi pieder gāzesvads Balticconnector, kas 
stiepjas no Paldiskiem līdz Ingo Somijā, taču 
tā jauda ir par mazu, lai spētu nodrošināt so- 
miem nepieciešamo gāzi maksimālā patēriņa 
laikā. Līdz ar to Somijas problēmas samilza. 

Tajā pašā laikā viņiem visu vasaru nācās 
vērot gan igauņu iekšpolitisko kašķi, kas no- 
veda līdz valdības maiņai, gan arī strīdus ar 
enerģētikas uzņēmumu Alexela par to, kas 

būs atbildīgs par jaunās piestātnes būvēša- 
nu un vai valsts dos tai jelkādas garantijas. 

Un visbeidzot ne mazāk svarīgs trauk- 
smes zvans bija gāzes cauruļvadu Nord 
Stream sabotāža Baltijas jūrā. Daudzas valdī- 
bas, ieskaitot Somiju, paļaujas uz līdzīgiem 
jūras dibenā izbūvētiem savienojumiem. Ja 
svarīgais dabasgāzes terminālis tiktu novie- 
tots Balticconnector otrā galā, proti, Igaunijas 
krastā, somi riskētu daudz vairāk nekā agrāk. 

Tā rezultātā Somijas valstij piederošais 
uzņēmums Gasgrid Finland pats iznomā- 
ja FSRU ar nosaukumu Exemplar, maksājot 
450 miljonus eiro par 10 gadiem. Paralēli tam 
somi pasteidzināja piestātnes būvēšanu Ingo, 
un tā tiks pabeigta tikai dažas nedēļas vēlāk 
nekā piestātne Paldiskos. 

Saprašanās memorands ar igauņiem 
vairs netika ņemts vērā. 


GĀZES BŪS DAUDZ? 

Gan premjerministre Kallasa, gan ministre 
Sikuta apstiprina, ka ar gāzes piegādi Igaunijā 
problēmu nebūs. «Tiešas ietekmes nav,» 
Sikuta atbild uz jautājumu, kā šī situācija ie- 
tekmēs gāzes pieejamību valstī. Tas pats at- 
tiecas uz cenām. «Tiešas ietekmes nav, tarifu 
salīdzinājums starp abām ostām nav veikts,» 
saka ministre. 


Sašķidrinātās dabasgāzes termināļa piestātnes 
izbūves pēdējie darbi Paldiskos 19. septembrī 


Termināļa nomas maksa, kas ir minētie 
450 miljoni eiro desmit gados, būs jāatpelna 
ar pieskaņotu tarifu. Taču šis tarifs ir tikai ap- 
tuveni 1-2% no gāzes gala cenas, tāpēc ietek- 
meir neliela. 

Uz papīra viss izskatās labi. Pagājušās ne- 
dēļas vidū notikušajā premjerministres iztau- 
jāšanā Kallasa uzskaitīja visus iespējamos gā- 
zes piegādes avotus šoziem no tuvējiem avo- 
tiem un aicināja opozīciju necelt paniku par 
iespējamu gāzes deficītu. «Mums ir sašķid- 
rinātās dabasgāzes terminālis Klaipēdā, kur 
var dabūt 38 TWh gāzes, mums ir sašķidrinā- 
tās dabasgāzes terminālis Haminā [Somijā] ar 
vienu TWh. Gāzes krātuvē Latvijā ir vēl 12,6 
TWh, un tagad būs jaunais terminālis Somijā 
ar15 TWh.» 

Igaunijas Rezervju aģentūra jau maijā sa- 
ņēma uzdevumu no valdības iegādāties vie- 
nu teravatstundu gāzes. Pēc četriem dažā- 
diem konkursiem aģentūrai izdevies iegādā- 
ties 650 GWh gāzes jeb divas trešdaļas no val- 
dības pasūtītā apjoma, un tā ir iztērējusi visus 
šim nolūkam piešķirtos 132 miljonus eiro. 
Vidējā cena pārsniedza 200 eiro par MWh. 

Ņemot to visu vērā, sistēmas operators Ele- 
ring parlamentā apstiprināja, ka pat martā, 
kas būs visgrūtākais mēnesis visam reģio- 
nam ar vismazāko pieejamo gāzes daudzu- 
mu, Inčukalna krātuvē joprojām būs 9 TWh 
gāzes. 

Alexelas valdes priekšsēdētājs Marti 
Hāls par šīm prognozēm izteicies ironiski. 
«Gada vidējais Excel ir visu neveiksmju mā- 
te,» viņš sacīja parlamentārajai komisijai un 
brīdināja, ka Elering prognozes piepildīsies 
tikai tad, ja laikapstākļi ziemā būs ļoti mai- 
gi un ekonomikas izaugsmes perspektīvas 
paliks negatīvas. 

Hāls apliecināja, ka viņa uzņēmu- 
ma būvētā piestātne tiks pabeigta laikus. 
Jautājums — ko ar to iesākt tagad? Kad Ale- 
xela sāka projektu, tā pieprasīja garantijas 
no valdības. Pirmkārt, kas notiktu tad, ja 
Krievijas gāze atkal kļūtu «laba» — tādā si- 
tuācijā sašķidrinātās dabasgāzes terminālis 


Svarīgs 
trauksmes 


Zvans bija gāzes 
cauruļvadu Nord 
Stream sabotāža 


kļūs nerentabls. Otrkārt, valstij ir jānodro- 
šina cauruļvads, lai būtu piekļuve tirgum. 

Otrās prasības izpildi nodrošināja Ele- 
ring. Savukārt Igaunijas parlaments noteica 
pilnīgu embargo gāzei no Krievijas, un tas 
stāsies spēkā šā gada 31. decembrī. 

Valdība arī rezervēja 38 miljonus eiro, lai 
atpirktu piestātni no Alexela, ja viņi gribēs to 
pārdot kā nerentablu. Tagad Hāls apgalvo, 
ka uzņēmurss ir jau iztērējis vairāk nekā 45 
miljonus. Tātad paredzams, ka pēc vasarā 
piedzīvotajiem garajiem strīdiem par piestāt- 
nes būvniecību un sašķidrinātās dabasgāzes 
kuģa nomu gaidāma jauna kašķēšanās. 

Politiķi pie tā jau ķērušies. Bijušā eko- 
nomikas ministra Āsa Centra partija, kas 
tagad ir opozīcijā un, par spīti tam, ka tie- 
ši viņu pārstāvis daudzus gadus ieņēma šo 
amatu, tagad cenšas gāzt Sikutu. Kopā ar 
konservatīvo EKRE viņi ir pieprasījuši uzti- 
cības balsojumu. Centra partija, tajā skaitā 
Āss, ir pārliecināti, ka Sikuta nav darījusi 
visu iespējamo. Pati Sikuta atbild, ka galve- 
nie lēmumi tika pieņemti laikā, kad minis- 
tra amatā bija Āss. 


NOTEIKUMU PĀRKĀPŠANA 


Savukārt sabiedrības mierināšanai ministre 
Sikuta norāda: lai gan sašķidrinātās dabas- 

GĀZES PATĒRIŅŠ 2022. GADA PIRMAJOS SEŠOS MĒNEŠOS, 
SALĪDZINOT AR VĒSTURISKI VIDĒJO 


VĀCIJA 


POLIJA 
-6,4% -41% 
ČEHIJA sLovākina 
AUSTRIJA Ķ 
FRANCIJA -1,1% pv RUMĀNIJA 
-3,9% a -8, 
+16)9% 
ITĀLIJA BULGĀRIJA 
+0,7% -4,2% 
PORTUGĀLE GRIEĶIJA 
+1,4% -0,4% 


AVOTS: SEB 


gāzes terminālis šoziem kuģos uz Somiju, 
Igaunija gāzi no turienes saņems prioritārā 
kārtībā, jo to paredz divpusējā vienošanās. 
Dokuments, kurā izklāstīti termināļa izman- 
tošanas noteikumi, ir nosūtīts izvērtēšanai 
Igaunijas un Somijas iestādēm. 

Taču tagad radušās divas jaunas prob- 
lēmas. Pirmkārt, konkurences uzraudzības 
iestāde paziņojusi, ka jebkāda veida prio- 
ritātes statuss būtu pretrunā ar Eiropas 
Savienības normām. Varbūt Igaunija tomēr 
varētu kļūt par izņēmumu? Valdība uzto tik 
tiešām cer, taču konkurences uzraudzības 
iestāde ir skeptiska. 

Otrkārt, Somija nesen lūdza apturēt iz- 
mantošanas noteikumu izvērtēšanu. Iespē- 
jams, tādēļ, lai tajā veiktu izmaiņas. Kādas 
tās varētu būt, vēl nav zināms. 

Līdz šim Somijas ekonomikas ministrs 
Mika Lintila ir teicis, ka abu valstu patērē- 


tāji no gāzes termināļa būs ieguvēji neat- 
karīgi no tā atrašanās vietas. «Peldošā sa- 
šķidrinātās dabasgāzes termināļa operators 
vienlīdzīgi izturas gan pret igauņiem, gan 
somiem,» viņš teica aizpagājušajā pirmdie- 
nā. «Lai mazinātu piegādes drošības riskus 
nākamajā ziemā, mēs esam gatavi īstenot 
nosacījumus, kas nodrošina vienlīdzīgu gā- 
zes piegādi gan Igaunijas, gan Somijas pa- 
tērētājiem.» 

Raugoties plašākā perspektīvā uz visu 
Somijas, Igaunijas, Latvijas un Lietuvas re- 
ģionu, šķiet, ka tik tiešām nav lielas atšķirī- 
bas, kur peldošais terminālis pavadīs ziemu. 
Savienojumi starp valstīm ir labi, un tie dar- 
bojas. Problēmas sākas tad, ja rodas kaut kā- 
das tehniskas ķibeles vai gāzes krājumi reģio- 
nā nav pietiekami. Turklāt vienošanās par to, 
kas un kad varēs piekļūt peldošajam termi- 
nālim Somijā, vēl nav panāktas. 

Teksts — Agnese Meiere 
Zīmējums — Ernests Kļaviņš 


Bīstamie ieceļotāji 


Latvijā regulāri ieceļo svešzemju augi un dzīvnieki, kas apdraud vietējo 
floru un faunu. Pat kaitē cilvēkiem, kā Sosnovska latvāņi, un dārziem — 
kā Spānijas kailgliemeži. Tagad radušās bažas par jaunu apdraudējumu 

iemīļotajām bekām un baravikām. Vai esam gatavi ar to cīnīties? 


w 


IS RUDENS sēņotājiem sākās 
skumji — šķita, ka kāroto me- 
ža velšu šogad nebūs. Sēņu 
augšanai nelabvēlīgu laikap- 
stākļu dēļ pat uz laiku tika at- 
celta Dabas muzejā paredzētā 
izstāde Sēnes 2022. Vēlāk gan 
sēnes parādījās un arī izstā- 


de notika. 


Taču pat «sausajā periodā» kādu sēni ik- 
viens gribētājs varēja atrast piejūras zonā, 
pašiem neapzinoties, ka sastapušies ar po- 
tenciālo ienaidnieku — dzīslkāta beku jeb 

Boletus projectellus. Šīs sēnes pie mums at- 
ceļojušas no Ziemeļamerikas un Latvijā pir- 
mo reizi pamanītas pirms desmit gadiem. 
Tolaik sēņotāji bija priecīgi — parādījusies 
vēl viena garda un vērtīga beka! Taču tagad 
pastiprinās bažas, ka šī invazīvā suga, kas 
vispirms strauji izplatījās Baltijas jūras pie- 
krastes mežos un tagad jau aizceļojusi arī 
līdz Latgalei, varētu sākt apdraudēt mūsu 
pašu beku pastāvēšanu. 

Dzīslkāta beka, tāpat kā baravikas, ir tā 
dēvētā mikorizas sēne — to pazemes pave- 
dieni iedzīvojas augu saknēs. Tā ir apbusē- 


ja «draudzība», jo sēne augam piegādā mi- 
nerālvielas un ūdeni, savukārt augs sēnei 
dod oglekli. 

Pastāv aizdomas, ka dzīslkāta beka va- 
rētu būt naskāka un kolonizēt augus pirmā, 
tādā veidā laupot izdzīvošanas iespējas mū- 
su pašu sēnēm. Tajā pašā laikā izpētīt, kā 
šie sēņu pavedieni cits citu ietekmē, neesot 
iespējams. 

Latvijas Dabas muzeja mikoloģe Diāna 
Meiere uzsver, ka pagaidām vēl grūti vēr- 
tēt, kā šī ieceļotāja ietekmē vietējās sugas, jo 
nav veikti pētījumi. «Kad mums bija izstāde 

par invazīvajām sugām, mēs tajā ieskaitījām 
arī dzīslkāta beku. Tā varētu konkurēt ar 
priežu sviestbekām un priežu baravikām, 
bet, cik lielā mērā, nav zināms. Tas gandrīz 
vai jāvaicā sēņotājiem, kuri redz, vai citu 
sēņu kļūst mazāk. Bet tie tik un tā būs tikai 
empīriski novērojumi.» 

Speciāliste uzreiz piebilst — patja kļūtu 
skaidrs, ka šī sēne apdraud citas, ar to cīnī- 
ties būtu gandrīz neiespējami. «Micēlijs ir 
augsnē, savienots ar koku saknēm, un, ne- 
iznīcinot visu dabu, sēnes tāpat vien nevar 
iznīcināt. Jāpieņem, kā ir, un jāskatās, kas 
notiek,» saka mikoloģe. 


ZAUDĒ VAIRĀK NEKĀ IEGŪST 
Izrādās, ka aptuveni trešā daļa no mūsu val- 
stī šobrīd sastopamajām augu, sēņu un dzīv- 
nieku sugām ir svešzemnieki. Daļa no tiem 
ievesti apzināti (to nekādā gadījumā neva- 
jadzētu darīt!) vai ieceļojuši nejauši, piemē- 
ram, pielīpot pie cilvēku apaviem vai izplūs- 
tot no tālbraucēju kuģu balasta ūdeņiem. 
Svešzemju sugas ir dažādas — lielāko- 
ties tādas, kas šeit nespēj pārziemot, skaid- 
ro Dabas aizsardzības pārvaldes projekta 
LIFE — IP LatViaNature invazīvo sugu ek- 
sperte Santa Rutkovska. Kā piemēru viņa 
min dālijas. Dārzkopji rudenī tās izrok, nes 
pagrabā pārziemot un pavasarī atkal ietu- 
pina dobē. Latvijā savvaļā neizdzīvotu arī 
atsevišķas dzīvnieku sugas — vienkārši no- 
saltu, vai arī tās apēstu kāds cits dzīvnieks. 
Tomēr salīdzinoši nelielai, apmēram 
10% lielai, svešzemju sugu grupai cilvē- 
ka palīdzība dzīvei savvaļā nav vajadzī- 
ga. Tās ieceļojušas no vietām ar līdzīgiem 

«Problēmas rodas 
tad, kad attiecīgā 
suga nokļūst 


savvaļā un kļūst 
nekontrolējama, 
sāk izmainīt vidi 
ap sevi» 


klimatiskajiem apstākļiem, lielākoties no 
Ziemeļamerikas un Āzijas. Lieliski vairojas, 
izplatās un pārziemo bez problēmām. «Šīs 
sugas ir ekoloģiski plastiskākas, mazprasī- 
gākas, vieglāk pielāgojas dažādiem apstāk- 
ļiem. Augi ir lielāka auguma nekā vietējās 
sugas, tāpēc veido monoaudzes. Dzīvnieki 
ir ātrāki, kustīgāki, spēcīgāki, labāk un āt- 
rāk vairojas nekā vietējie. Šo īpašību ko- 
pums šīm sugām nodrošina nozīmīgu ie- 
tekmi. Un tad, kad šī ietekme ir pierādā- 
ma, redzama, fiksējama, mēs sakām, ka šīs 
svešzemju sugas ir invazīvas,» paskaidro 
Rutkovska. 

Šajā kategorijā nonāk tās sugas, no ku- 
rām ilgtermiņā ir vairāk trūkumu nekā ie- 
guvumu. Piemēram, Amerikas signālvēzis 


pārnēsā vēža mēri. Pats pret to ir rezistents 
un neslimo, savukārt Latvijas vietējos vēžus 
šis mēris nokauj. 

Neganta ir arī šķietami krāšņā daudzla- 
pulupīna. Tā piesaista slāpekli no atmosfē- 
ras, tādā veidā bagātinot augsni, taču pārāk 
būtiski maina tās sastāvu un struktūru. Līdz 
ar to attiecīgajā vietā ienāk pilnīgi citi augi, 
un izmainās ekosistēma. 

Paradoksāli, ka dažas invazīvās sugas 
sākotnēji tika ievestas apzināti. Piemēram, 
Sosnovska latvāni uzskatīja par vērtīgu 
lopbarības kultūru, vārpaino korinti — par 
augļkultūru, Kanādas zeltgalvīti — par deko- 
ratīvu kultūru, sarkanausu bruņurupuci — 
par mīļdzīvnieku, jenotsuni un Amerikas 
ūdeli — kā kažokzvērus. «Lielākoties saim- 
nieciski šīm sugām ir kāda laba, vērtīga īpa- 
šība. Bet problēmu nav tikai tik ilgi, kamēr 
attiecīgā suga aug mūsu dārzā vai apstādīju- 
mos, zvēraudzētavā vai zooloģiskajā dārzā. 
Problēmas rodas tad, kad attiecīgā suga no- 
kļūst savvaļā un kļūst nekontrolējama, sāk 
izmainīt vidi ap sevi,» uzsver Rutkovska. 
«Jāpiemin arī invazīvo sugu ietekme uz eko- 
nomiku!» Eksperte par daudzu dārznieku 
biedu sauc Spānijas kailgliemezi. Ikviens, 
kam ar to bijusi sastapšanās, zina — tā ir 
uzmācīga invazīvā suga, kas spēj aprīt pil- 
nīgi visas dārza veltes un ar kuru ir patie- 
šām grūti cīnīties. 

Un, protams, nevar aizmirst, ka atseviš- 
ķas ieceļotājsugas var kaitēt arī veselībai. 
Piemēram, vienīgais Latvijas likumdošanā 
oficiāli atzītais invazīvais augs Sosnovska 
latvānis izraisa bīstamus ķīmiskus apdegu- 
mus uz cilvēka ādas. 

CĪŅĀ JĀIESAISTĀS VISIEM 

«Savā dabiskajā dzīvesvietā invazīvās sugas 
ir iekļāvušās barības ķēdē un ekosistēmā. 
Tas nozīmē, ka šīs sugas apēd kādu citu, 
vai arī pašas tiek ēstas,» skaidro Rutkovska. 
Savukārt mūsu zemē tām dabisku ienaid- 
nieku nav. «Šīm sugām Latvijā nav dabisku 
ierobežojošu faktoru — specifisku dzīvnie- 
ku, augšanas faktoru vai klimatisko apstākļu 
—, kas regulē to izplatību, līdz ar to šīs sugas 
šeit var nekontrolēti vairoties un izplatīties, 
un tas var būt bīstami,» uzsver eksperte. 

Vienīgā invazīvā suga, kura tiek nopiet- 
ni apkarota, ir Sosnovska latvānis. 

Tā augšana ar mehānisko, ķīmisko, bio- 
loģisko vai kombinēto metodi jāierobežo 
pašiem zemju īpašniekiem. Ja neko neda- 
ra, draud sods. 

Iniciatīvu izrāda arī atsevišķas pašval- 
dības. Valsts augu aizsardzības dienesta ve- 
cākā inspektore Astra Garkāje īpaši uzslavē 
Siguldu un Ķekavu, kā arī Barkavu, kur lat- 
vāņu platības ir krietni samazinājušās. Kā ar 
latvāņu apkarošanu veicas visā Latvijā, īstas 
skaidrības nav, jo nekādi jauni pētījumi nav 
notikuši kopš 2008. gada — nav piešķirts fi- 
nansējums. Garkāje norāda — Latvijā jopro- 
jām ir ievērojamas latvāņu platības. Ja tos 
visus varētu salikt vienuviet, tie aizņemtu 
aptuveni 11 000 hektāru jeb trešdaļu Rīgas. 

Attiecībā uz citām nevēlamām sugām 
nekādi mērķtiecīgi ierobežojoši pasākumi 
valstiskā līmenī nenotiek. Tāpēc Dabas aiz- 
sardzības pārvalde, atsevišķas pašvaldības 
un nevalstiskās organizācijas aicina cilvē- 
kus ar tām cīnīties arī tad, ja šīs sugas vēl 
nav iekļautas attiecīgos normatīvajos aktos. 

Turklāt Latvijai ir saistoša 2014. gadā pie- 
ņemtā Eiropas Savienības regula «Par invazī- 
vu svešzemju sugu introdukcijas un izplatīša- 


Dzīslkāta bekas pie mums atceļojušas no 
Ziemeļamerikas 


26 


SVARĪGI — 


nās profilaksi un pārvaldību iekļauto sugu iz- 
platību Latvijā». Izvērtējot riskus, pēc zināt- 
nieku norādēm, tajā iekļauts invazīvo sugu 
saraksts, ar kurām jācīnās visā kontinentā. 
Kā uzsver Rutkovska, «interesanti un, 
manuprāt, ļoti pareizi ir tas, ka šajā saraks- 
tā ir arī tādas sugas, kuru Eiropas Savienībā 
vispār šobrīd nav». Tās iekļautas ar preven- 
tīvu mērķi. «Ja suga sevi ir pierādījusi kā in- 
vazīvu, piemēram, Āzijā, Ziemeļamerikā vai 
citur, un Eiropā ir līdzīgi augšanas apstākļi, 
nav jāgaida, kad suga ienāks arī citur un iz- 
platīsies, tad ar to cīnīties būs grūti.» 
Pareizi būtu uzbrūkošajām sugām būt 
vienu soli priekšā un sākt tās apkarot laikus. 
«Spānijas kailgliemezis, kurš ir ļoti aktīvs un 


kura ietekme labi redzama no ekonomiskā 
viedokļa, pagaidām tiek apkarots tikai privā- 
to zemju īpašnieku un atsevišķu pašvaldību 
spēkiem, sevišķi aktīva šajā ziņā ir Tukuma 
pašvaldība,» stāsta Rutkovska. Tur cīņa ar 
gļotainajiem notiek dažādos veidos — gan ar 
rokām nolasot un cietsirdīgi pārcērtot uz pu- 
sēm un iemērcot uz diennakti 10% vārāmā 
sāls šķīdumā, gan izvietojot lamatas noslīk- 
šanai: alus plus 1% vara vai vara sulfāta šķī- 
dums plus 10% vārāmā sāls šķīdums, gan in- 
dējot ar vara vitriolu saturošiem šķīdumiem. 

«Bet pareizi būtu, ja iesaistītos mēs vi- 
si!» Jo nevienu invazīvo sugu nevar apstādi- 
nāt, ja ar to necīnās visi. Iedomāsimies si- 
tuāciju ar Spānijas kailgliemežiem. Divi dār- 
za kaimiņi tos mēģina iznīcināt, bet trešais 
paziņo, ka glumie rāpekļi viņam netraucē, 
un atmet ar roku. «Ja tie divi darīs, bet viens 
nedarīs, viņa teritorija kļūst par donorte- 
ritoriju. Par nebeidzamu invāzijas avotu. 
Cīņa rezultēsies, ja iesaistīsies visi,» uzsver 
Rutkovska. 


DAŽAS INVAZĪVĀS SUGAS, 
KAS JĀAPTUR 


KANĀDAS ZELTGALVĪTE (SOLIDAGO CANADENSIS) 
Ievazāta no Ziemeļamerikas. Sākotnēji 
izmantota dekoratīvajos apstādījumos, bet 
problēmas sākās, kad tā nokļuva savvaļā, 

— nekoptas pļavas, ceļmalas un dīķmalas 
pārvēršas par zeltainām prērijām. Izplatās 

ar sēklām, kuras pārnes vējš. Zeltgalvītei 
piemīt alelopātija, tas ir, organisma spēja 
ražot bioķīmiskas vielas, kas kavē citu 

augu augšanu. Turklāt rodas konkurence arī 
par gaismu, jo zeltgalvīte ir gara. Klasiska 
pļava, kas zied no pavasara līdz rudenim, 
irbarības avots arī bezmugurkaulniekiem. 

«Ja zied tikai viena suga, ziedēšanas brīdis 

ir salīdzinoši īsāks. Attiecīgi nav, ko ēst 
bezmugurkaulniekiem un visiem pārējiem, 
kas ir barības ķēdē virs tiem,» skaidro invazīvo 
sugu eksperte Santa Rutkovska. «Tā ir dzīva, 
sarežģīti funkcionējoša sistēma, kurā, izjaucot 
vienu elementu, būtiski ietekmējam pārējo.» 
Kā likvidēt? Neļaut ziedēt, jo Kanādas 
zeltgalvīte izplatās ar sēklām. Ja ceru ir 

maz, tos ar lāpstu izrok.Ja daudz, pirms 
ziedēšanas vai ziedēšanas sākumā nolauž 
ziedkātus. Augu novārdzina ar biežu pļaušanu. 


SĪRIJAS ASKLĒPIJA (ASCLEPIAS SYRIACA) 

Savvaļā aug Ziemeļamerikā. Skaista, smaržīga, 
izplatās gan ar sēklām, gan sakņu atvasēm. 
Varena augumā, spēj izstiepties pusotrus un 
dažkārt pat divus metrus gara. Parasti to kā 
krāšņumaugu stāda dārzā, un tā izplatās ātri 
un strauji kā ugunsgrēks. Arī asklēpija veido 
spēcīgas monoaudzes, izkonkurējot kaimiņus. 
Sevišķi bīstami, ja tā nokļūst dabiskajās 
pļavās — tās tiek noplicinātas. 

Svarīgi zināt, ka auga daļas satur pienainu 
sulu, kas lielos daudzumos ir indīga un var 
izraisīt muskuļu paralīzi. Savvaļas dzīvnieki, 
apēdot to lielos daudzumos, var iet bojā. 

Kā likvidēt? Nepieļaut ziedēšanu! Tā izplatās 
ar sēklām, kas var izsēties ar vēju. 

VĀRPAINĀ KORINTE (AMELANCHIER SPICATA) 
Ievesta no Ziemeļamerikas šķietami laba 
mērķa vārdā — garšīgo ogu dēļ. Savulaik 
Pierīgas mežos stādīta kā putnu barības 
avots. Korintei patīk augt smilšainos un 
skrajos mežos, kur ir nabadzīga augsne. Taču, 
rudenī birdinot lapas, tā bagātina augsni, 
pievilinot citus kokus un krūmus. «Parādās 
lapu koku sugas, mēs zaudējam savus priežu 
mežus,» uzsver Rutkovska. 

Kā likvidēt? Atsevišķās vietās, īpaši 
aizsargājamās dabas teritorijās, šis lapu 
koks apzināti tiek izrauts, lai mēs nezaudētu 
gaišos priežu mežus. 

Taču pilnībā apturēt korintes izplatīšanos ir 
sarežģīti galvenokārt putnu dēļ, kuri apēd 
saldās ogas, bet sēkliņas izbirdina pa plašu 
teritoriju. «Pētījumi liecina — ja korinti reizi 
gadā nozāģē vai notrimmē, tai mostas 
snaudošie pumpuri, un atvases aug vēl 
intensīvāk. Panākam pretēju efektu. Atvases 
gada laikā var sasniegt pat divu metru 
augstumu,» skaidro invazīvo sugu eksperte. 
Tāpēc, lai korinti likvidētu, tā jātrimmē bieži 
un intensīvi vai jācenšas to izrakt ar visām 
saknēm. 


LUPĪNA (LUPINUS) 

Ievesta kā dekoratīva suga no 
Ziemeļamerikas. Savulaik apzināti stādīta 
augsnes bagātināšanai, jo spēj piesaistīt 
slāpekli. Ja tā augtu tikai tur, kur iesēta, viss 
būtu kārtībā. Taču lupīna plaši izsējas, turklāt 
sēklas saglabā dīgtspēju pat 30 gadus. Līdz ar 
to Latvijas skaistās, bioloģiski daudzveidīgās 
pļavas drīz vien pārvēršas par lupīnu audzi. 
Kā likvidēt? Neilgi pirms ziedēšanas griezt, 
likt vāzēs, pļaut. Nekādā gadījumā to nedrīkst 
likt komposta kaudzē, jo sēklas atkal 
izplatīsies un viss darbs būs vējā. 

SARKANAUSU BRUŅURUPUCIS (TRACHEMYS 
SCRIPTA ELEGANS) 

90. gados ievests kā mīļdzīvnieks. Dzīvo ilgi 
(līdz 50 gadiem), aug liels un var arī kost. 
Cilvēkiem šāds plaukstas lieluma mīļumiņš, 
kas pamazām pārtapis palielā nejaucenī, 
vairs nešķiet pievilcīgs un nereti tiek izlaists 
savvaļā — dīķī vai upē, kur sāk konkurēt ar 
aizsargājamo Eiropas purva bruņurupuci. 
«Bruņurupucis ir klasisks aukstasiņu 
dzīvnieks, tāpēc tam svarīgi sauļoties,» 
uzsver Rutkovska. Bet, kad mūsu mazākais, 
lēnīgākais un mierīgākais Eiropas purva 


bruņurupucis aiziet uz savu sauļošanās vietu, 


tur jau priekšā cits atpūtnieks. 

Sarkanie bruņurupuči paši Latvijā nevairojas — 
olas dēj, taču tās nepārziemo. Tāpēc pētnieki 
uzskata, ka īpatņus savvaļā ir izlaiduši cilvēki. 
Kā likvidēt? Likvidēt tos, protams, 
nevajadzētu. Taču, ja dabā gadās tādu satikt, 
jāziņo zooloģiskajam dārzam vai Invazīvo 
sugu pārvaldnieka mājaslapā. Arī tad, ja esat 
sarkanausu bruņurupuča īpašnieks, bet 

kaut kāda iemesla dēļ esat nolēmuši no tā 
atteikties, sazinieties ar Latgales vai Rīgas 
zooloģisko dārzu — viņi to paņems pie sevis. 


OŠLAPU KĻAVA (ACER NEGUNDO) 

Spēcīga un ātraudzīga suga, kas Latvijā 
ienākusi no Ziemeļamerikas. Izplatās ar 
sēklām, kuras ražo tikai sievišķie koki. Ošlapu 
kļavas audzes var būt tik blīvas, ka zemsedzē 
paliek plika zeme - ļoti izteikts monoaugs. 
Sevišķi ūdens tuvumā pārmaina dabisko 
ekosistēmu. 

Kā likvidēt? Tas iespējams, likvidējot tikai 
sievišķos kokus. Atšķirt tos ļoti vienkārši — 
sievišķie koki sēklas sāk ražot 4.—5. gadā, un 
tās kokā redzamas visu gadu. 


SPĀNIJAS KAILGLIEMEZIS (ARION VULGARIS) 
Latvijā ir salīdzinoši nesen — 13 gadus. 
Visticamāk, ievests kopā ar kādu augu, 

kura augsnē bija iedētas oliņas. Tagad šis 
gliemezis Latvijā jūtas kā kūrortā — dabisko 
ienaidnieku nav, un arī cilvēki īsti nezina, kā ar 
to cīnīties. Pagājušajā gadā apstiprinātas 130 
atradnes visā Latvijas teritorijā. Salīdzinoši 
brīva no tiem ir Latgale, iespējams, aukstāku 
ziemu dēļ. 

Spānijas kailgliemezis var noēst visu, 

kas gadās ceļā, bet pārsvarā tie uzturas 
mazdārziņos, kur posta kāpostus, zemenes, 
salātus. Ēd arī savus sugas brāļus, putnu 
mazuļus ligzdās, bezmugurkaulniekus un 
sliekas. 

Vēl viens risks — krustojas ar vietējām sugām, 
kuras pamazām izzūd. 

Kā likvidēt? Visefektīvākā un darbietilpīgākā 
metode ir nolasīšana ar rokām un (skan 
nežēlīgi!) iesālīšana mucā vai spainī, vai arī 
sadedzināšana. Īpaši svarīga ir šo gliemežu 
izķeršana līdz jūlijam, kad sākas vairošanās 
periods. 


KROKAINĀ ROZE (ROSA RUGOSA) 

Skaists dekoratīvs augs, kas Latvijā ienācis 
no Āzijas. Tā kā tai ir spēcīga sakņu sistēma, 
to stāda kā augsnes eroziju ierobežojošu 
augu ceļmalās, dzelzceļa malās, arī kāpās. 
Taču tieši kāpām tā nodara vislielāko 
apdraudējumu, pārņemot jūras krastu, un tad 
ar to cīnīties ir diezgan sarežģīti. 

Kā likvidēt? Regulāri, bieži pļaujot, trimmējot 
vai izrokot ar visām saknēm. Taču rozei ir asi 
ērkšķi, tāpēc tas apgrūtina cīņu ar šo sugu. 


ZINĀŠANAI! Informācija par invazīvajām sugām apkopota vietnē Bit.ly/invazivs — iespējams 
iepazīties ar to izplatību valstī un ziņot par nevēlamā ciemiņa atrašanu. 

Lz naža asmens 


Ņujorkā dzīvojošās animatores, režisores un scenāristes Signes Baumanes 
pilnmetrāžas animācijas filma Mans laulību projekts, ar kuru atklāja Rīgas 
Starptautisko kino festivālu, saņēmusi balvas vairākos starptautiskos 
festivālos un no šīs nedēļas skatāma kinoteātros. Signe pie filmas strādāja 
septiņus gadus. Ko darīt tālāk? Un ja nu atgriezties Latvijā... 


R SIGNI Baumani tieka- 
mies internetā, viņa ir 
savā studijā Ņujorkā, 
es — Rīgā. Tobrīd Signe 
ir ceļa jūtīs uz Vud- 
stokas kinofestivālu, 
pēc tam uz Latviju, tad 
Lielbritāniju, Turciju... 

Pirms sākam sarunu, Signe ar datoru iz- 
staigā studiju un izrāda man visus tās stū- 
rīšus, arī dekorācijas, kas tapušas animāci- 
jas filmas Mans laulību projekts vajadzībām. 
Dekorācijas gatavojusi Signe pati, palīdzējis 
arī viņas dzīves un darba partneris Stērdžess. 
Abi kopā ir vairāk nekā 20 gadus. 

Redzu papjēmašē tehnikā izgatavotu 
Bastejkalnu, turpat ir Signes dzīvesbiedra 
darba instrumenti, ar kuriem viņš izzāģējis 
dēļus dekorācijām. Režisore man vaicā, vai 
es atceros kafejnīcu un izstāžu zāli Dieva auss 
tagadējā pareizticīgo baznīcā. Jā, protams! 
Arī tā atveidota papīrā. 

Kad dekorācijas gatavas, tās ienes tum- 
šajā telpā ar speciālu apgaismojumu un fil- 
mē. Izklausās un izskatās tik vienkārši! Bet... 
Signe šim projektam veltījusi septiņus savas 
dzīves gadus. Tāpēc šobrīd viņa ir pārdo- 
mās — ko darīt tālāk. 

«Vienmēr domāju 
par to, ka es ŠO 
filmu taisu saviem 
draugiem. (..) 

Šī pieeja mani 
padara muļķīgi 
bezbailīgu» 


Katra smalki izzīmētā figūra, dekorācijas... 
Ārkārtīgi liels darbs. 

Tāpēc jau tas paņēma septiņus gadus no ma- 
nas dzīves. Liels darbs un jautājums, vai tas 
vispār atmaksājas. Naudas izteiksmē droši 
vien ne. Filmu kopā ar skatītājiem esmu re- 
dzējusi kādas trīs četras reizes. Man šķita, ka 
daudzi it kā savienojās ar filmu. Ne visus, bet 
lielu daļu filma uzrunā, un ir cilvēki, kuri pil- 


nīgi kā aptrakuši pēc noskatīšanās. Filmu rā- 
dīja Kalgari filmu festivālā, un kāda meitene 
uzrakstīja: «Jutos tā, it kā tas būtu par mani. 
Tas ir mans stāsts. Esmu no Venecuēlas un 
jutos, ka filma ir tieši par mani.» Tas bija ļo- 
ti patīkami. 

Salīdzinot, kas mana filma ir lielā mēro- 
gā... Tas ir apmēram tāpat, ja ziedojam 100 
dolārus Ukrainai. Tas šķietami nav nekas, jo 
Ukrainai vajadzīgi miljoni. Bet tad, ja tos 100 
dolārus ziedo nevis viens, bet daudzi, izvei- 
dojas nozīmīga summa. 

Cik daudz skatītāju šī neatkarīgā filma sa- 
sniegs? Varbūt 10 000, varbūt 100 000, bet 
kādullielu filmu no Holivudas var noskatīties 
10 miljoni. Tādā ziņā šī filma neizmainīs civi- 
lizācijas trajektoriju. No otras puses, ja tā uz- 
runā cilvēkus un liek aizdomāties par it kā jau 
zināmām lietām, tad uzdevums ir sasniegts. 


Akmeņi manās kabatās un arī šī filma ir 
jūsu personiski stāsti. 

Cilvēki bieži prasa: kāpēc tu taisi tādas per- 
soniskas filmas? Atbildu: mani interesē cil- 
vēciskais stāvoklis — kas mēs esam un kā 
jūtamies dziļi sevī. Kādreiz gribēju kļūt par 
rakstnieci, bet dzīve tā iegrozījās, ka kļuvu 
par animatori. 

Bet šī romānista vēlme ieskatīties cilvēka 
iekšpasaulē nekur nav pazudusi. 

Reizēm saku, ka visas citas filmas ir kā 
prezentācijas, bet manas filmas ir kā Ziņas no 
iekšpasaules. Tā kā esmu cilvēks, kuru pazīs- 
tu vislabāk, taisu personiskas filmas. Un tas, 
ka citi cilvēki manā stāstā saskata savējo, man 
palīdz justies mazāk vientuļai un, iespējams, 
viņiem tāpat. 


Pirms daudziem gadiem, kad tikāmies, 
atbildot uz manu jautājumu, kāpēc tik 
atklāti runājat par intīmām lietām, sacījāt 
vārdus, kas man joprojām palikuši prātā. 
Kad divi suņi cīnās un vienam vairs nav 
spēka, tas apguļas uz muguras un atklāj 
savu vēderu. Viņš zina- tik atkailinātam 
viņam neuzbruks. 

Godīgi sakot, vajadzīga liela drosme, lai atklā- 
tu savu vēderu. Suņiem joprojām ir spēkā šis 
kods — nekost atkailinātā vēderā. Turpretī 
cilvēkiem tviterī vai feisbukā šādu kodu nav, 
cilvēki kož cits citu nost. Tāda ir tā anonīmā 
pasaule. 

Taču, kad sāku taisīt filmu, es nedomāju 
par cilvēkiem, kas man klups virsū un kodīs 
vēderā. Es vienmēr domāju par to, ka es šo 
filmu taisu saviem draugiem. Skatītāji ir ma- 
ni draugi. Domāju par to, kā man draudzīgā 
auditorija to uztvers. Šī pieeja mani padara 
muļķīgi bezbailīgu. Jo nav jau skatītāji tikai 
draugi, laba vēlētāji. Bet draudzības apziņa 
man palīdz atvērties, pastāstīt to, ko varbūt 
varētu arī noklusēt. 


Filma guvusi panākumus visos festivālos, kur 
izrādīta. Acīmredzot laikā, kad mums šķiet, ka 
sievietēm dzīve ir uz urrā, tā tomēr nav. 
Scenāriju sāku rakstīt 2015. gadā, kad šķita 
— Amerikā būs prezidente sieviete. Tad pa- 
rādījās kustība Me Too un Black Lives Matter. 
Jau Me Too laikā šķita — tiešām kaut kas mai- 
nīsies. Tumsība tika iznesta gaismā, likās, 
sāksies pārmaiņas. Bet... viss sabira atpakaļ. 
Tumsa iegāja atpakaļ tumsā, un nekas īstenī- 
bā nav mainījies. Nekas! 

Visiem patīk par to parunāt. Jā, jā, mēs 
atbalstām sievietes, esmu liels feminists, un 
tādā garā, bet tajā pašā laikā nekas daudz nav 
mainījies struktūras, pārvaldes ziņā, kultū- 
rā. Vecā attieksme saglabājusies joprojām. 
Tāpēc runāt par sievietes pasauli, atklāti stās- 
tīt sievietes stāstu joprojām ir aktuāli. Pasaule 
nav mainījusies. Tāpēc jāturpina darbs, lai iz- 
mainītu pasauli mazliet uz labu. 

Bet filma ir ne tikai par sievieti, bet arī 
par to, kā sabiedrība izturas pret citādajiem. 
Visam jābūt tikai baltam vai melnam. Un ne- 
iecietība pret citādajiem izjauc mūsu intīmo 
attiecību kvalitāti. Ja nav līdztiesības, līdzvēr- 
tības, sapratnes starp diviem cilvēkiem vai 
vēlmes izprast otru cilvēku, tas izjauc viņu 
intīmās attiecības. 


Kas mums būtu jāizkustina uztverē par un 
ap sievieti? 

Esmu stāstu stāstītāja un redzu, kā sievietes 
tiek pasniegtas stāstos. Man bija cerība, ka 

Filmas Mans laulību projekts pirmizrādē Traibekas kinofestivālā Ņujorkā šā gada T1. jūnijā. Signe 
Baumane (otrā no kreisās) kopā ar balsu ieskaņotājiem aktieriem Kameronu Monoganu, Dagmāru 
Dominčiku, Emmu Kīniju, producentu Robertu Vinovski un dzīvesdraugu Stērdžesu Vārneru 


«Katru dienu 
pamostoties, 
nezini, kas tevi 
sagaidīs. Vai 
nu iegāzīsies 
bezdibenī, vai 
saņemsi kādu 
dāvanu» 


varam mainīt attieksmi pret sievietēm, ka va- 
ram maidzināt, novērst vai likvidēt seksismu. 
Bet daudzās filmās es redzu seksismu, kas 
kā īlens duras ārā no maisa. Piemēram, fil- 
ma Wonder Woman — stāsts par supersievie- 
ti. Izskatās, ka galvenais varonis bijis vīrietis, 
un nu tas vienkārši nomainīts ar sievieti. Bet 
tas jau nepalīdzēs! 

Līdzēt var jauna veida stāsti, jauna veida 
mitoloģija. Mēs esam 5000 gadus stāstījuši, 
ka sieviete ir tāda un šāda, liktenīgā sievie- 
te, kas var tevi novest kapā, ja neesi uzma- 
nīgs. Vai varena sieviete, sieviete karaliene. 
Šie stereotipi, arhetipi joprojām ir dziļi mū- 
su zemapziņā. 

Joprojām ir vīrieši, kas izsakās — sieviete 
slikti brauc ar mašīnu. No kurienes tāda do- 


ma?! Bet es taču redzu, ka daudzas sievietes 
brauc slikti. Bet arī daudzi vīrieši brauc slik- 
ti! Tu vienkārši saskati to, ko gribi redzēt. Tā 
ir zemapziņa, no bērna kājas esi audzināts 
ar zināmiem stereotipiem, arhetipiem un zi- 
nāma veida stāstiem. Tu vienkārši redzi pa- 
sauli, kā pats gribi redzēt. Ja mēs varētu iz- 
mainīt šos stāstus par sievietēm, varbūt kaut 
kas mainītos. 

Kā piemēru gribu minēt animācijas filmu 
Sarkanais bruņurupucis, kas iznāca 2015. ga- 
dā. Vīrieti izskalo uz neapdzīvotas salas. Viņš 
uzbūvē mazu laivu un grib tikt atpakaļ, no 
kurienes nācis. Taču no jūras izrāpjas sar- 
kans bruņurupucis, apgāž laivu un neļauj aiz- 
braukt. Vēlāk vīrietis bruņurupuci apsviež uz 
muguras, šausmīgi piekauj, un bruņurupu- 
cis kļūst par sievieti. Vīrietis iemīl šo sievieti, 
abiem piedzimst bērns, un viss ir ļoti skaisti. 
Kad vīrietis nomirst, sieviete atkal pārvēršas 
par bruņurupuci un ieiet atpakaļ jūrā. Šis ir 
mītisks stāsts, kas saka tavai zemapziņai: sie- 
viete ir daļa no dabas. 

Jā, vīrietis atnāk, kaut ko uzbūvē, bet sie- 
vieteir lielāka par vīrieti. Viņa ir mistiska būt- 
ne. It kā pozitīvi, bet patiesībā — nē! Jo netie- 
šā veidā tiek pateikts — nu kam jums, sievie- 
tēm, vajag to politiku, jūs taču esat lielākas, 
jūs esat daļa no dabas? Jums ir intuīcija, ne- 
parastas spējas! Dzemdējiet bērnus, nodar- 
bojieties ar zīlniecību, tikai, Dieva dēļ, nelie- 
niet politikā, jo tas jau vīriešu darbs — būvēt 
laivas un tādā garā! 


Vēl šajā stāstā parādās, ka par sievieti var 
piedzimt tikai caur vīrieti... 

Arī, jā! Kad skatījos šo filmu, es iekšēji dre- 
bēju. Pat uzrakstīju savā blogā recenziju. 
Joprojām cilvēki saka — man neesot taisnī- 

ba, bet tāds ir mans viedoklis. Šī pasaule ir 
pilna ar tādiem stāstiem. 

Domāju, režisors, kas uztaisīja filmu, to 
darīja ar labākajiem nodomiem. Un mēs šos 
stāstus uzķeram, caur tiem skatāmies uz pa- 
sauli, tie mums palīdz veidot savus uzskatus 
par pasauli. Es domāju, ka tāda filma ir bīs- 
tama. 


Kā mēs katra pati varam mainīt stāstu par 
sevi? 

Visu laiku domāju, kāds ir tas jaunais stāsts, 
jaunā mitoloģija, ko es varētu pastāstīt. 
Nevaru no sevis neko izspiest. Kāpēc? Jo es- 
mu dzimusi noteiktā laikā. Man ir vairāk pa- 
gātnes nekā nākotnes. Esmu augusi zināmā 
sabiedrībā ar zināmiem stāstiem. To nākamo 
stāstu, kas ir nākamā mitoloģija, jaunais vil- 
nis, es pagaidām sevī neredzu. 

Šis jautājums man aktualizējās, kad bija 
jāraksta jaunās filmas scenārija beigas. Es do- 
māju — kas ir tas, ko Zelma redz, kad durvis 
atveras? Nākotne, ko viņa redz savā priekšā? 
Man aizraujas elpa! Es nezinu... Es gribētu 
pateikt, bet es nezinu. Tāpēc atstāju durvis 
vaļā, devu iespēju pilnu pasauli, kuru Zelma 
var pārveidot. 

Scenāriju pabeidzu 2016. gadā, man bija 
jāraksta titru dziesmas vārdi, tie bija jādod 
komponistam. Kā es mocījos! Biju kā tārps, 
kuram uzbērta sāls. Es locījos gan šitā, gan 
tā. Sāku dziesmu rakstīt jūlijā, uzrakstīju 
vienu versiju, un komponists teica — kas tas 
par sūdu, es tādam nevaru uzrakstīt mūzi- 
ku! Dziesmu pabeidzu oktobrī, un tad gan 
komponists bija sajūsmā. Viņš 12 stundu lai- 
kā uzrakstīja dziesmu, un tā bija perfekta. Šī 
dziesma atspoguļo, ko domāju es un ko domā 
Zelma. Cerība uzlīdzvērtību, uz to, ka sievie- 
tes spēks tiks atzīts un mēs visi sanāksim ko- 
pā kā līdzvērtīgi cilvēki, un murns būs iespēja 
veidot mīlestības pilnas attiecības. 


Jūs ar savu uzdrīkstēšanos aizbraukt no 
Latvijas savulaik bijāt viena no celmlauzēm. 
Tā, kas dara nevis to, kas ir pareizi, bet to, 
kas nepieciešams pašai. 

Ja pavisam godīgi — aizbraukt no Latvijas un 
iekarot savu vietu Ņujorkā ar visām milzīga- 
jām grūtībām varbūt bija vieglāk, nekā palikt 
un izkarot savu vietu Latvijā. Es bieži par to 
domāju — mana personiskā dzīve bija tāda, 
ka es neredzēju citu iespēju kā aizbraukt. Vai 
nu man bija jānomirst, vai kaut kas jāmaina. 
Es neredzēju, kā varu izmainīt savus apstāk- 
ļus, un devos prom. Atskatoties, tā īstenībā 
bija nevarības, nevis spēka pazīme. Tajā laikā 
biju tāda, kāda biju, man nebija iekšējā spēka 
kaut ko mainīt. 

Es aizbraucu. Protams, kad esi izrauts kā 
zobs, izmests kā zivs krastā, tev ir jāspirinās. 
Nekas cits neatlika, kā iet uz priekšu un da- 
rīt to, ko gribi izdarīt ar savu dzīvi. Diezgan 
sarežģīti un traģiski īstenībā. 


Izrādās, traģiskajā var dzimt arī kaut kas 


skaists. 
Nujā, arī rozes aug sūdu čupā. (Smejas.) 

Kā jūtaties, ja visu laiku par savām filmām 
jācīnās, gandrīz vai jāubago tām nauda? 
124670 dolāru finansējumu filmas skaņu ce- 
liņa izveidošanai, komponista un aktieru ho- 
norāriem, skaņu ierakstu studijas īrei vācāt 
platformā Kickstarter. Visu laiku balansējat 
uz naža asmens. 

Jūs labi aprakstījāt manu dzīvi — nepārtraukti 
uz naža asmens. Vai nokritīšu uz tā naža, vai 
tas mani sagriezīs uz pusēm, vai tomēr nOsO- 
ļošu... No vienas puses, pozitīvi skatoties, tas 
padara dzīvi interesantu. Ja man būtu darbs 
no deviņiem rītā līdz astoņiem vakarā, būtu 
ļoti garlaicīgi. Bet tagad, katru dienu pamos- 
toties, nezini, kas tevi sagaidīs. Vai nu iegā- 
zīsies bezdibenī, vai saņemsi kādu dāvanu. 

Šobrīd par to varu runāt mierīgi un ar 
smaidu, bet vēl augustā viss bija sagriezies kā- 
jām gaisā. Mums bija lielas cerības, ka filmu 
pārdosim un uzreiz ienāks liela nauda. Bet 
tas nenotika... Bija jātaisa mazas kampaņas, 
un uz priekšu jāiet maziem solīšiem. Šī studi- 
ja, ko pirms brīža jums izrādīju... es pat nezi- 
nu, vai un kā mēs to varēsim paturēt. Augustā 
vispār tādas atbildes man nebija, šķita — jāvā- 
cas laukā no studijas. Tagad esam sakasījuši 
naudu, studiju, iespējams, paturēsim. Bet šī 
šausmu sajūta, ka kuru katru mirkli es ar sa- 
viem projektiem varu izgāzties, vienmēr ir 
klātesoša. Tā aukstā šausmu roka visu laiku 
ir uz mana pleca. 

Bet, no otras puses, ja esi mākslinieks 
un droši vālē uz priekšu, zini, ko dari, tev 
ir drošības sajūta, tas nozīmē, ka dari nepa- 
reizi. Tas nozīmē, ka dari kaut ko, kas jau ir 
zināms, pārbaudīts un saprotams lielai au- 
ditorijai. Mana definīcija par mākslinieku ir 
tāda, ka tas ir jaunatklājējs, pirāts! Cilvēks, 
kas balansē starp likumu un nelikumību, kas 
dzīvo ar noteikumiem un bez noteikumiem. 

Un tā ir mana mākslinieces motivācija, 
dzīves jēga — būt neziņā. Jo, ja kaut ko nezini, 
tas nozīmē, ka atklāj kaut ko jaunu. 


Vai šis mākslinieka ceļš neved lielā 
vientulībā? 

Šī studija atrodas lielā, vecā mājā. Trešajā stā- 
vā, kurā es esmu, ir mākslinieku darbnīcas. 
Šie mākslinieki ir mūsu kopiena, mūsu sa- 

biedrība. Mēs esam līdzīgi domājoši, un kat- 
ram ir savas problēmas, savas bailes. 

Augustā koridorā satiku kādu māksli- 
nieku. Biju ļoti sadrūmusi, jo nezināju, kā 
maksāšu īri, un viņš mani apskauj un saka: 
«Signe, man arī tā bija aprīlī. Es izvilku, un tu 
izvilksi.» Cits citam palīdzam izturēt šo vien- 
tuļo gājienu. 


Laiki ir mainījušies. Teorētiski jūs varat 
atgriezties Latvijā, dabūt dažādu veidu 
finansējumus, atbalstus... 
Ar šo projektu es bieži braucu uz Latviju. 
Ļoti, ļoti bieži. Un dzīvoju Blaumaņa un 
Burtnieku ielā. Pirms tam man Rīga nekad 
nebija patikusi, bet tagad tiešām bija patīka- 
mas sajūtas. Animācijas studijas strādā ko- 
pā, ir sajūta, ka izveidojusies mākslinieku 
kopiena, ir animācijas mākslinieku asociāci- 
ja. Domāju, varētu atgriezties... Bet tad, kad 
sākās karš Ukrainā, šī doma manī iegriezās 
simtprocentīgi. Es domāju — man ir jāatgrie- 
Žžas Latvijā, ir īstais laiks! Emocionāli es jūtu 
saiti... (Signe mirkli klusē un tad noslauka asa- 
ras. Klusi atvainojas.) 

Runāsim par citām lietām, labi? 


Par spīti tam, ka jums bija daudz darba 

ar animācijas filmu un priekšā vairāki 
festivāli, jūs visu atlikāt malā, lai kaut 
mazliet palīdzētu Ukrainai. Kāpēc jums tas 
tik svarīgi? 


Dzimusi 1964. gada 7. augustā Aucē, 
augusi Tukumā un Sahalīnā 


Studējusi filozofiju Maskavā 


Dzīvo un strādā Ņujorkā 


16 animācijas īsfilmu un divu 
pilnmetrāžas filmu režisore 


Kopš 2005. gada ASV Kinomākslas un 
zinātnes akadēmijas biedre 


24. februārī, kad uzzināju, ka sācies iebru- 
kums Ukrainā, bija sajūta, ka pazūd pamats 
zem kājām. Uzzināju, ka Taimskvērā notiek 
protests, es tam pievienojos un kopš tā brīža 
sāku aktīvi iet uz protestiem katru sestdienu. 
Mans draugs Stērdžess sacīja, ka man tas jāiz- 
beidz. Bet es atbildēju, ka man tas ir tik sva- 
rīgi, ka nemaz nevaru iedomāties uz protes- 
tiem neiet. Citreiz tur atnāk 100, citreiz 20 cil- 
vēku, bet katrreiz tas izraisa lielu rezonansi. 

Sarīkoju arī vairākas skates ukraiņu do- 
kumentālajai filmai par Ukrainas muzeju. 
Filmas režisors dzīvo Amerikā, un mēs savā- 
cām vairākus tūkstošus Ukrainas vajadzībām. 

Cenšos arī piespraust nozīmīti ar Ukrai- 
nas karogu un mazo ģerboni un izglītot cilvē- 
kus par Ukrainu. Mantas ir svarīgi. Festivālos 
taisu zili dzeltenus ziedus no papīra, dāvinu 
cilvēkiem un stāstu par Ukrainu. 


Esat jutusi arī cilvēcisku saskarsmi 
saistībā ar Ukrainu? 
Jā, šodien no rīta braucu pāri Manhetenas til- 
tam. Man pretī brauca vīrietis ar zilidzelteno 
karogu un mazo ģerboni. To nevarēja nere- 
dzēt. Es iesaucos: «Slava Ukraini!», un viņš 
atbildēja: «Gerojam slava!» 

Arī iemācījos Ukrainas himnu un Červona 
kalina. Lai gan neesmu muzikāla, to es varu. 


Vai cīņa par Ukrainas brīvību jums kaut 
kādā veidā sasaucas ar Latvijas Atmodas 
cīņu? 
Es par to bieži domāju. Kad Latvija sāka cī- 
ņu par neatkarību, mana personīgā situāci- 
ja bija ļoti sarežģīta. Man bija piedzimis dēls, 
es beidzu augstskolu, un man bija sarežģīta 
dzīve. Mēģināju sākt strādāt Rīgas animācijas 
studijā, man bija nepabeigtas attiecības ar vī- 
ru... Milzīgs kamols ar nepabeigtām lietām. 
Es arī biju labs Padomju Savienības izglī- 
tības produkts; ko Padomju Savienība mācē- 
ja — tā atņēma iniciatīvu. Apbrīnoju cilvēkus, 
kuri saskatīja iespējas Latvijas brīvībai. Es ne- 
redzēju. Piedzimu gadā, kad Brežņevs nāca 
pie varas, un es nekādas pārmaiņas neredzē- 
ju līdz 18 gadu vecumam. Mantas viss likās kā 
akmens. Neizmaināms. Kā mušiņai izlauzties 
laukā no dzintara. 


Kad cilvēki no animācijas studijas brauca 
uz Baltijas ceļu, es gaidīju zvanu no sava biju- 
Šā vīra. Man tas likās daudz svarīgāk. 

Un tad, kad brīvība notika, bija diezgan 
tumšs laiks — monetārā sistēma sabruka, cil- 
vēku uzvedības normas sabruka, viss sabru- 
ka. 

Tā tas bija, un ko es tajā varu vainot? 
Sevi? Padomju Savienības izglītības sistēmu? 
Arī tagad zinu daudz jaunu cilvēku, kurus vai- 
rāk interesē personiskā dzīve nekā Ukraina. 
Tā laikam ir jaunu cilvēku slimība. Ārpusē 
notiek milzīgas evolūcijas un trīces, bet tu ti- 
kai domā, vai viņš piezvanīs vai ne. Lai met 
akmeni pirmais tas, kurš ir bez vainas. 


Es tomēr vēlreiz pavaicāšu par atgriešanos 
Latvijā. Tas varētu notikt? 
Es nedzīvoju viena, man ir attiecības. Kad 
domu par Latviju prezentēju savam drau- 
gam, viņš sacīja — viņam nav iebildumu uz 
Latviju atbraukt uz pāris mēnešiem vai pus- 
gadu, bet... viņš dzīvo Ņujorkā. Viņam ir grū- 
tības iemācīties latviešu valodu, iegūt jaunus 
draugus. Tas ir jautājums, uz kuru man pa- 
gaidām nav atbildes. Bet vilkme ir, ļoti spē- 
cīga vilkme. 

Es ļoti gribētu būt daļa no tiem proce- 
siem, kas tagad notiek Austrumeiropā. 


Atgriežoties pie filmas - vai tā kaut ko 
izmainījusi jūsos? 

Filma ir mīlestības bioloģijas izmeklēšana. 
Filmā tiek daudz runāts par tādu neirotrans- 
miteri, ko sauc oksitocīns. Kad apskauj kādu 
cilvēku ar sirsnīgu mīlestību un uzticēšanos, 
tas izdalās smadzenēs. Mani fascinē, ka tam 
ir divējāda iedarbība — oksitocīns nostiprina 
saiti starp diviem cilvēkiem, bet arī veicina 
naidīgumu pret cilvēkiem, kas ir ārpus šīs 
saites. Oksitocīns sievietei atver piena slū- 
Žžas, lai barotu bērnu, tas rada starp abiem 
īpašu saikni. 

Oksitocīns arī rada īpašu saiti starp vie- 
nas, piemēram, futbola komandas līdzjutē- 
jiem un nepatiku, atstumšanu pret pretējās 
komandas līdzjutējiem. Es to šobrīd, pro- 
tams, stāstu ļoti populārzinātniski. Bet gribu 
pateikt — kad zini oksitocīna iedarbību, sāc 
pievērst ikdienas dzīvei lielāku uzmanību. 

Teiksim, apskauju savu draugu, pieglau- 
Žos viņam, un es jūtu šo siltumu. Esam ko- 
pā 22 gadus un turpinām šo mīlestību, kat- 
ru dienu atrodot laiku, lai mazliet apskautos, 
noglāstītu viens otru. Varbūt filma arī citiem 
liks piedomāt par savu ikdienu. 


Filma ir pabeigta, palaista tautās. Ko tālāk? 
Septiņus gadus šī filma strukturēja manu ik- 
dienu. No rīta līdz vakaram zīmēju, bet tagad 
pēkšņi nekas tāds nav jādara. Esmu mēģinā- 
jusi rakstīt jaunus scenārijus, idejas. Bet lai- 
kam jānogaida. 

Šobrīd esmu procesā, pēc Latvijas brau- 
cam uz Leipcigu, tad uz Londonu, tad Tur- 
ciju, uz Spāniju... Vismaz nākamais mēnesis 
pusotrs būs diezgan aizņemts, tad... Redzē- 
sim! 0 

S darbnīcas 


Marija Ābeltiņa 


Marija Ābeltiņa šogad ieguvusi doktora grādu psiholoģijā 
(PhD), pētot profesionālas izdegšanas fenomenu. Papil- 
dus akadēmiskajai izglītībai ir sertificēta KBT speciāliste 
un supervizore, Shēmu terapijas speciāliste. 

Ilgstoši strādājusi Krīžu un konsultāciju centrā "Skalbes", 
vadījusi seminārus un kursus par dažādiem mentālās 
veselības un psiholoģiskās izaugsmes jautājumiem 
gan augstskolās, gan organizācijās. Šobrīd darbojas 
privātpraksē. 

PSIHOLOĢIJAS DARBNĪCAS 


Profesionālā izdegšana: tās veidi un 
iespējas mērķētai palīdzībai 
1. decembrī 15.00 - 18.00 


Darbnīca domāta vadītājiem, kam rūp darbinieki 
un katram, kurš vēlas saprast izdegšanu 
veicinošos faktorus. Tās mērķis ir veidot izpratni 
par dažādiem izdegšanas veidiem un sniegt 
pārskatu par palīdzības iespējām. 


Vardarbība darba vietā: no 
atpazīšanas līdz nepieļaušanai 
1. februārī 15.00 - 18.00 


Darbnīcas mērķis ir palielināt izpratni par 
vardarbību darbavietā un palīdzēt proaktīviem 
vadītājiem pārvaldīt vardarbības riskus, lai 
sekmētu cieņpilnas un drošas darba vides 
veidošanu. 


PIESAKIES: x ir.lv 
u 29447 030 
S notikumiGir.lv 


ĀKSLAS darbu 
nosaukumi rei- 
zēm ir īstas la- 
matas. Sola vie- 
nu, sniedz pa- 
visam ko citu. 
Neļauj saskatīt 
to, par ko darbs patiesībā ir. Par to 
savulaik spoži rakstījis Umberto Eko 
sava romāna Rozes vārds pēcvārdā, 
kacinot lasītāju — sak, ko tad nozīmē 
«roze», kas darbā nemaz neparādās. 
Alvis Hermanis savā jaunajā iestudē- 
jumā ir gājis, sākumā šķiet, pretējo 
ceļu — nosaucis izrādi par Gadsimta 
dueli, un skatītājs nu gaida, ka divi 
laikmetīgās domas giganti — slovē- 
ņu filozofs Slavojs Žižeks un kanā- 
diešu klīniskās psiholoģijas doktors 
Džordans Pītersons — uz skatuves 
metīsies cīniņā, lai noskaidrotu, ku- 
ra pozīcija pareizākā. Īstenībā cīniņa 
nav, ja vien par tādu neuzskata kau- 
šanās etīdi bez vārdiem, ko pašā iz- 
rādes sākumā izspēlē Vilis Daudziņš 
un Kaspars Znotiņš. Bet tas nenozī- 
mē, ka iestudējums nebūtu spējīgs 
iepriecināt. 

Taču dueli bija pamats gaidīt. 
Slavojs Žižeks un Džordans Pīter- 
sons ir pretstati gandrīz visā. Žižeks 
ir kreiss domātājs, kura zīmols ie- 
tver skaļus izteikumus, paradoksus 
un pat rupjību, nevērīgu ģērbšanās 
stilu un runas defektu, kas brīžam 
padara viņa uzstāšanās gandrīz ne- 
baudāmas. Džordans Pītersons ir 
konservatīvs, ievēro klasisku argu- 
mentācijas loģiku, ģērbjas tā, kā 21. 


IR IESAKA 

Mazliet par laimi 


JRT izrāde Žižeks. Pītersons. Gadsimta duelis patiesībā nav nekāds duelis 


Recenzijas 
autore — 
Zane Radzobe, 
žurnāla Ir 
teātra kritiķe 

Izrāde 
skatītājam 
piedāvā 
inteliģentu 
komplektu — 


stipri daudz 
labu joku, 
mazliet 
pārdomu un 
potenciālu... 


gadsimtā vairs neģērbjas neviensin- 
telektuālis, proti, neslēpti demons- 
trējot elitārismu: uzvalks, stāja, ma- 
tu sakārtojums, zīmoggredzens... 
Viņš šķiet izkāpis no kādas augstsko- 
lai pavisam svešas vides vai, teiksim, 
cita gadsimta. Un intelektuāls duelis 
starp domātājiem patiešām ir noti- 
cis — abiir diskutējuši par tēmu «lai- 
me» (jeb — kas spēj padarīt cilvēku 
laimīgu, kapitālisms vai marksisms?) 
2019. gadā Toronto. 


Hermanis sāk ar tiešu atsaukša- 
nos uz notikušo diskusiju. Izrādes 
telpa ir iekārtota kā Toronto disku- 
sijas skatuve (ieskaitot jaukas deta- 
ļas, piemēram, dažādu zīmolu ūde- 
ni, ko dzer katrs no domātājiem), ak- 
tierus piesaka diskusijas moderators 
ekrānā. Drīz gan Toronto diskusijas 
materiāls tiek nolikts malā, lai gan 
iestudējums, protams, pretendē būt 
dokumentāla izrāde. Tas ir, tā vei- 
dota no īstenības atgriezumiem: in- 
terviju, dažādu uzstāšanos fragmen- 
tiem, no kuriem kopā salipināts ie- 
studējuma teksts. 

Teksta dokumentalitāti uzsver 
videomākslinieka Mārtiņa Ratnika 
darbs. JRT skatuves abās malās uz- 
stādīti ekrāni, kuros paralēli dar- 
bībai uz skatuves tiek demonstrēti 
YouTube klipi (ar atsaucēm!) — ori- 
ģināla variants bez skaņas. Domāju, 
Hermanim tas ir būtiski — lieku rei- 
zi demonstrēt, ka nekas te nav iz- 
domāts, ka viss teiktais patiešām ir 
Žižeka un Pītersona teksti. Lai gan 
dokumentalitāte, protams, ir tikai 
ilūzija, un īstenībā mums ir darīša- 
na ar augsta līmeņa teatrālu mani- 
pulāciju. 

Kāpēc manipulācija, un kāpēc 
nav dueļa? Vilis Daudziņš (Žižeks) 
un Kaspars Znotiņš (Pītersons) spoži 
ir nokopējuši un interpretē abu do- 
mātāju manierismu, kam lieliski der 
arīizveidotā teksta kolāža. Tomēr — 
tie ir teksti, kas nākuši no dažādiem 
kontekstiem, veselu sistēmu laus- 
kas, no kurām negodīgi būtu gaidīt 


IZRĀDE. PINOKIO 
PIEDZĪVOJUMI 
NACIONĀLAJĀ TEĀTRĪ. 
Pazīstamais stāsts par 
galdnieku, kas no koka pagales izgrebj 
Ielli tāpat vien — iedvesmots un 
iztēlē redzēdams koka pagalē cilvēka 
kontūras. Puika atdzīvojas, tiek pie 
vārda Pinokio un dodas pasaulē, kur 
ierauga, cik dzīve ir raiba. Režisors 
Reinis Suhanovs. Pinokio — Kārlis 


Reijers vai Igors Šelegovskis, pārējās lomās Laura Siliņa, 
Jānis Āmanis, Raimonds Celms, Juris Hiršs, Arturs Krūzkops 
un citi. Biļetes cena 6—22 €. Bilesuparadize.lv 

IZRĀDE. 
OPERĀCIJA 
«MINDFUCK» 
JAUNAJĀ RĪGAS 
TEĀTRĪ. Izrāde par troļļu fabriku, 
kur tiek attīstītas sazvērestības 
teorijas, lai sajauktu cilvēkiem 
galvu. Te tiek radīta informācija 
datoru lietotājiem, piegriezta 
pēc katra individuālā ģīmja un līdzības, ņemot vērā viņu 


privātos datus. Te tiek konstruēti jauni politiķi un premjera 
kandidāti. Režisors Alvis Hermanis. Lomās — Sandra Kļaviņa, 
Artuss Kaimiņš, Sabīne Tīkmane, Gerds Lapoška un citi. 
Biļetes cena 15—30 €. Bilesuparadize.lv 

FOTO — JĀNIS DEINATS 


KULTŪRA — 


Slavoja Žižeka lomā Vilis Daudziņš (pa kreisi) un Kaspars Znotiņš kā Džordans Pitersons 


filozofiskas diskusijas dziļumu un 
pamatīgumu. Nevar teikt, ka dueļa 
neesamība mani personiski neskum- 
dināja. Tā ir spoža (drosmīga, izaici- 
noša, patīkami satraucoša) ideja — 
mūsdienu polarizētajā pasaulē, ku- 
rā katrs dzīvo savā burbulī, salaist 
kopā divas sistēmas, kas viena otru 
šķiet izslēdzam, un paskatīties, kas 
paliks pāri. Bet, lai to izdarītu, tek- 
stam jābūt vienlaidus un pietiekami 
sarežģītam; te, iespējams, mēs re- 
dzam teātra ierobežotību — jādeba- 
tē būtu Žižekam ar Pītersonu, nevis 
Daudziņam ar Znotiņu. Bet, ja ne- 


saprātīgās gaidas noliek malā... Pāri 
paliek prieks. 

Žižeks. Pītersons. Gadsimta due- 
lis ir lieliska komēdija. Atslēgu tai 
Kaspars Znotiņš, manuprāt, iede- 
va sižetā, ko par iestudējumu rādī- 
ja LTV Panorāma, — viņš runāja par 
izrādes Žižeku un Pitersonu kā klau- 
nu pāri. Žižeks ir jautrais klauns, 
dzīvespriecīgs pesimists, savukārt 
Pītersons — skumjš optimists. Ne- 
teikšu, ka šī ideja izrādē durtos acīs, 
bet, ja to pasaka priekšā, neredzēt 
to arī vairs nav iespējams. Skaidrs, 
ka šādā uzstādījumā jautājums ir ne 


tik daudz, kuram ir taisnība, bet drī- 
zāk par komisko viņu uzskatos. Un 
kāpēc ne? Pat ja attēlotās domāša- 
nas sistēmas realitātē ir visai kom- 
pleksas un nebūt ne melnbaltas, šo- 
dienas pasaulē tās bieži tiek izman- 
totas kā tādas, un vai gan tas nav 
pamats izsmieklam? 

Žižeks. Pītersons. Gadsimta du- 
elis skatītājam piedāvā inteliģentu 
komplektu — stipri daudz labu jo- 
ku, mazliet pārdomu un potenciā- 
lu... Kas gan jūs traucē pēc izrādes 
uzzināt vairāk un dziļāk, ja interese 
radusies? 


IZRĀDE. 


Dzimtas 

patriarhs Andress 
nespēj no malu malām sasaukt 
savus tuviniekus. Nespēj sasaukt 
Ziemassvētkos, nespēj dzimšanas 
dienā. Andress nolemj nomirt, tad 
viņi visi atbrauks, jo mantojumā ir 
māja un zeme. Andrusa Kivirehka 
traģikomēdiju iestudējis režisors 
Regnārs Vaivars. Lomās Herberts Laukšteins, Hugo Puriņš, 
Madara Kalna, Ilze Trukšāne, Mārtiņš Kalita un citi. Biļetes 
cena 10—22 €. Bilesuparadize.lv 

FESTIVĀLS. 


23. oktobra koncertā muzicēs 
vijolniece Magdalēna Geka, 
pianists Kišins Nagai, saksofonists 
Kārlis Auziņš un pianists Rihards 
Plešanovs. Programmā Bēla 
Bartoka, Pētera Etveša skaņdarbi, Evijas Skuķes jaundarbs 


un Kārļa Auziņa programma Still Nature. 26. oktobrī uzstāsies 
mecosoprāns Helēna Sorokina (attēlā) un saksofonu kvartets 
Atomos. Programmā Buravicka, Alkšņa, Glāsa mūzika un 11 
komponistu jaundarbi. Biļetes cena 15 €. Bilesuparadize.lv 

Īss ir musu atbildība 


Lindas Oltes filma Māsas — spoža debija ar neērtu sarunu par atbildību 


w 


ĶIETAMI parasta diena 
skolā — pamatskolas 
skolēniem uzdots at- 
rādīt mājasdarbu, ku- 
rā jāpēta savs dzimtas 
koks, klāt ir arī smai- 
dīgi vecāki. Tikmēr 
filmas galvenā varo- 
ne 13 gadus vecā Anastasija (Emma 
Skirmante) notiekošajā noraugās ar 
smagnēju distancētību. Anastasija ir 
no bērnunama, vienīgā viņai zināmā 
ģimene ir viņas divas māsas un māte 
Alla (Iveta Pole), kura par meitām in- 
teresējas tikai epizodiskos entuzias- 
ma uzplūdos — kā par sen aizmirstu 
hobiju, kas sniedz īslaicīgu gandarī- 
jumu, bet tad no jauna apnīk. 

Šī ir viena no režisores Lindas 
Oltes debijas pilnmetrāžas filmas 
Māsas ainām, kurā galvenās varones 
vientulība skatītāju gluži vai dedzina 
ar lēnu liesmu. Anastasijas un viņas 
deviņus gadus vecās māsas Diānas 
(Gerda Aljēna) atstumtība no sabied- 
riskās dzīves iezīmējas arī citās reā- 
listiskās ainās, portretējot bez vecā- 
kiem augošo, tā saukto, sistēmas bēr- 
nu drūmo situāciju. 

Filma balstīta patiesos notiku- 
mos. Režisore veikusi vērienīgu iz- 


36 


Recenzijas 
autore — 

Ir kinokritiķe 

pēti, uzklausījusi bērnunamos mīto- 
šo bērnu un tajos strādājošo darbi- 
nieku stāstus, tikusies ar adoptētāju 
ģimenēm. Par spīti politiķu solīju- 
miem, ka 2021. gadā «tiks slēgts pē- 
dējais bērnunams», tie joprojām ir 
daudzu bērnu dzīvesvieta. Gan pēc 
statistikas datiem, gan filmas notiku- 
mi rāda, ka pārsvarā tajos mīt vecāki 
bērni - viņu iespējas tikt adoptētiem 
ar katru gadu kļūst niecīgākas. Tas 
izskan arī filmas dialogos, kad top 
zināms, ka kāda amerikāņu ģimene 
grasās māsas adoptēt. 


SKAIDRA VĪZIJA 

Līdztekus vēstījuma sāpīgajai aktua- 
litātei mūsdienu Latvijā Oltes filma 
ir meistarīgi izveidots, Eiropas reā- 
lisma tradīcijās ieturēts kinodarbs, 
visnotaļ spožs jaunas autores pietei- 
kums. Kamera kā uzcītīga sekotāja ie- 
mūžina ne tikai ikdienas situācijas, 
ar ko saskaras Anastasija un māsas, 
bet arī neuzbāzīgi parāda, kā katra 
situācija ietekmē meitenes. Te īpaši 
jāizceļ Skirmantes tēlojums — viņas 
Anastasija ir cīnītāja, brīžam impulsī- 
va, bet savu trauslumu, ilgas pēc mā- 
tes citu acīm slēpj. Tikai skatītājam ar 
kinokameras starpniecību dažkārt ir 


lemts nolasīt meitenes patiesās do- 
mas un sajūtas. 

Jaunā lomas atveidotāja nav pro- 
fesionāla aktrise, viņas veiksmīgais 
sniegums nepārprotami ir arī reži- 
sores nopelns. Oltei, kura ir arī sce- 
nārija autore, acīmredzami bijusi ļoti 
skaidra vīzija par to, kādai jābūt fil- 
mas varonei. Itin viss — Anastasijas 
raksturs, rīcības motivācija — iremo- 
cionāli pamatots un racionāli sapro- 
tams pat tad, kad viņa rīkojas šķie- 
tami neapdomīgi. Īpaši simpātiski ir 
tas, ka Anastasija netiek portretēta 
kā upure, kam nav teikšanas par sa- 
vu dzīvi — režisore šo pusaudzi ir vei- 
dojusi kā emocionāli inteliģentu un 
neatkarīgu, arī patstāvīgu cilvēku, 
cik nu to ļauj viņas apstākļi. 


PALŪKOTIES UZ SEVI 
Interesants ir arī Ivetas Poles spē- 
lētās mātes Allas tēls. Lai arī tas sa- 
protamu iemeslu nav īpaši kompli- 
mentārs, režisore ir nobalansējusi 
uz trauslas līnijas, neaizraujoties ar 
Allas nosodīšanu vai dēmonizāciju. 
Arī viņa ir sistēmas upure — pati au- 
gusi bez vecākiem, kūlusies, kā nu 
pratusi, un gluži vai fiziski īsti nemāk 
būt par māti. 

FOTO — LELDE GOBA 


Ar Poles spēlēto varoni filmā ie- 
nāk vēl cita stāsta dimensija — mēs 
kā sabiedrība esam līdzatbildīgi par 
to, ka šādas situācijas turpina atkār- 
toties no paaudzes uz paaudzi (filmā 
šī nelaimīgā pēctecība tiek izstāstīta 
arī ar Anastasijas vecākās māsas tē- 
lu, viņa kādā ainā atstāj savu zīdaini 
bez pārtikas). 

Pēc filmas noskatīšanās ir visno- 
taļ rūgts secinājums: mēs acīmredzot 
neesam pietiekami ieinteresēti, lai iz- 
darītu spiedienu uz pašievēlētajiem 
varas pārstāvjiem, mudinot sistēmu 


Režisore 
veikusi 
vērienīgu izpēti, 
uzklausījusi 
bērnunamos 
mītošo bērnu 
un tajos 
strādājošo 
darbinieku 
stāstus, tikusies 
ar ģimenēm 


veidot cilvēcīgāku, un pret bērnu- 
namiem un tajos mītošajiem jaunie- 
šiem izturēties ar lielāku empātiju. 
Ceļš uz pieaugšanu ir sarežģīts pats 
par sevi — nevaram gaidīt, ka cilvē- 
ki, to mērojot pilnīgā vienatnē, ne- 
kļūdīsies un atbildību pret saviem 
tuvākajiem iemācīsies no apkārtējo 
vienaldzības. 


PIRMĀ FILMA 

Runājot par ceļu uz empātiskāku sa- 
biedrību, jāuzsver, ka Māsas ir pirmā 
filma Latvijā, kamir izveidots audio- 
apraksts. Tas ir filmas norišu, ainu 
izklāsts, kas veidots kinoauditorijai 
ar redzes apgrūtinājumiem. Citviet 
Eiropā, piemēram, Francijā, Polijā, 
arī Lietuvā, šī ir samērā izplatīta 
prakse. Audioapraksts būs pieejams 
filmas pirmizrādē, kas notiks 20. ok- 
tobra vakarā Rīgas Starptautiskajā 
kino festivālā. Atsevišķos citos sean- 
sos — pēc festivāla. 0 

NOV 


17.00 
KONCERTZĀLĒ 
CĒSIS 


Perīna MADEFA 
Perrine Madoeuf 

Kosmoss, 
ar kuru nav 
iespējams 
nedalīties 


Andris Freibergs (1938—2022) atstājis pēc 
sevis scenogrāfijas skolu, audzēkņu paaudzes 


un veselu laikmetu 


AN būtu gribējies par 
viņu uzrakstīt eseju 
Balta, balta diena, sa- 
zvanīts otrdienas rītā, 
saka režisors Mihails 
Gruzdovs. Tā patie- 
si ir balta, saules pie- 
lieta diena, kad mū- 
žībā devies viens no Latvijas — un ne tikai 
Latvijas! — nozīmīgākajiem teātra cilvēkiem, 
scenogrāfs un skolotājs Andris Freibergs. 

Baltā ir bijusi viņa galvenā krāsa, Frei- 
bergs pats tā teica un spēja tajā saskatīt nian- 
ses un bezgalīgas iespējas. No apsnigušās, nā- 
ves miegā sastingušās zemes Raiņa lugā Zelta 
zirgs (Jaunatnes teātris, 1976), ko iestudēja 
kopā ar režisoru Ādofu Šapiro, līdz baltajām 
bezgalīgajām kāpnēm Ērika Ešenvalda ope- 
ras Iemūrētie (LNOB, 2016) uzvedumā, savā 
pēdējā izrādē, kas radīta kopā ar pavisam ci- 
tas paaudzes režisori Lauru Grozu. 40 gadi 
starp šiem uzvedumiem (bet patiesībā vēl 
desmitgade ilgāk) iezīmē Andra Freiberga 
aktīvo radošo mūžu, sadarbību ar vairākām 
režisoru paaudzēm, pasaulē atzītas scenogrā- 
fijas skolas izveidošanu un plašu audzēkņu 
loku — ārkārtīgi dažādas personības, kuras 
vieno tikai talants. 

Kad pirms dažiem gadiem iznāca Mar- 
garitas Ziedas pamatīgā monogrāfija par 
mākslinieku, arī tai bija spoži balts apvāks. 
Ieskatoties baltajā laukā — kā pēdas sniegā — 

bija tāpat ar baltu iespiesti daudzi vārdi, cil- 
vēki, kas bijuši nozīmīgi Freiberga dzīvē un 
mākslā. Taču zem baltā apvāka slēpās pilnī- 
gi melns sējums. Šīs divas krāsas — tāpat kā 
spēju tās noturēt līdzsvarā — viņam bija iede- 
vusi pati dzīve. 

Nāve ļoti ātri ienākusi bērna apziņā. 
Pavisam mazam nomirusi māte, tomēr do- 
minējošā vēl ir baltā krāsa — jo ģimene dzīvo 
tēva darbavietā, pienotavā. Kad sākas karš, 


atnāk arī melnā krāsa. Dodoties bēgļu gaitās, 
nomirst vectēvs. Tēvs viņam rok kapu turpat 
ceļmalā, un tajā kapabedrē Andrītis ar brāli 
slēpjas no uzlidojuma. 

«Man šķiet, viņa būtība bija nāves apzi- 
nāšanās,» atceroties filmas Pasaka par tukšo 
telpu tapšanu, stāsta režisore Krista Burāne. 
«Pietuvināšanās lielajam noslēpumam, kas 
notika visu dzīvi, sākot ar to kapabedri, bet 
vēlāk ar dēla Kārļa pāragro nāvi. Kad mēs 
runājām filmas uzņemšanas laikā, gandrīz 
katrā trešajā sarunā nāve tika pieminēta. Un 
caur šo klātbūtnes sajūtu, man liekas, ir vei- 
dojies viņa uzvedības modelis — ārkārtīga 
smalkjūtība un distance. Nāves tuvums bija 
tā zemstrāva, kas viscaur vibrēja gan filmā, 
gan mūsu sarunās. Bet līdz ar to arī tumsas 
un gaismas apzināšanās un nepārtraukta 
cenšanās noturēt tās abas līdzsvarā. Tā kapa 
bedre, kur viņam mazam nācās slēpties, un 
melnā skatuves kaste manās domās atrodas 
kaut kur blakus.» 

«Nekas nevar būt radošāks par melno, 
tukšo skatuves kasti,» sava meistara vārdus 
citē scenogrāfs Mārtiņš Vilkārsis. «Es domā- 
ju - kas ir viņa darbu esence? Tas, ka viņš 
nekad neko nenorādīja tieši, varēji skatīties 
uz viņa radīto telpu un piepildīt to ar savu 
pasauli. Viņš bija telpas filozofs, bet tā filo- 
Zofija izauga no telpas un laika un kustības 
tajās. Operai Iemūrētie viņš radīja trepes kā 
pamatu pamatu. Tās pēc tam bija arī izstādē, 

DEINATS UN AGNESE ZELTIŅA 


varēji sēdēt uz tām un prātot - tās tevi vedīs 
augšup vai lejup? Tas atkarīgs tikai no tevis, 
no tava skatpunkta.» 

Par kāpšanu runā arī Reinis Dzudzilo. 
«Viņa uzvārds jau izsaka personības esen- 
ci, Freibergs — brīvs un kalns. Viņš visu mū- 
Žu kāpa kalnā. Kāpa augšā savā darbnīcā. 
Pēdējos gados pakāpeniski kāpa prom no 
mums citiem.» Reinis ir no tiem vidējās pa- 
audzes māksliniekiem, kuri vēl pilnībā sa- 
ņēmuši Andra Freiberga scenogrāfijas sko- 
las zināšanas, pirms meistars pamazām at- 
tālinājies no pedagoģiskās darbības, atdo- 
dot savu vietu citiem, paša izaudzinātiem 
skolotājiem. «Viņš bija... tēvs. Es viņu sasta- 


KULTŪRA — 


Andris Freibergs 
2013. gadā 


pugadus trīs pēc Kārļa nāves un, par to ne- 
ko nezinot, sākumā nevarēju saprast, kāpēc 
viņš mūs it kā adoptē. Bet viņš bija ne tikai 
tēvs, bet arī draugs.» 

Monika Pormale tagad ir viena no topošo 
scenogrāfu audzinātājām. Un Freiberga klāt- 
būtni sajūtot joprojām. «Pietiek paskatīties uz 
Andra melno tāfeli. Ienākt kādā no telpām, 
kur viņš strādājis. Tā tas ir ar patiesi lielām 
personībām - viņi te paliek. Freibergs ir klāt. 
Par to man nav ne mazāko šaubu. Arī netie- 
koties es bieži ar viņu sarunājos. Skolotājs — 
tā ir mana pirmā asociācija, domājot par vi- 
ņu. Ar lielo burtu. Patiesībā jebkurš vārds, 
ar kuru es varētu viņu apveltīt, būtu raks- 


tāms ar lielo burtu — Cilvēks, Pedagogs, 
Mākslinieks.» Tieši tādus vārdus, uzzinājis 
par Andra Freiberga aiziešanu, Monikai uz- 
rakstījis arī slavenais krievu režisors un sce- 
nogrāfs Dmitrijs Krimovs: «Kāds labs Cilvēks. 
Un Mākslinieks. Un Skolotājs. Svarīgs cilvēks 
mūsu dzīvē.» Monika saņēmusi skumjo Zi- 
ņu, izkāpjot no lidmašīnas Berlīnē, lai dotos 
uz operas Loengrīns mēģinājumu. «Vāgners, 
koncepcijas — pavisam citas lietas, kurās man 
jāiedziļinās. Un ir sajūta, ka Freibergs man 
dod spēku — kristālskaidru domāšanu brīdī, 
kad liekas, ka vispār nav iespējams ne strā- 
dāt, ne domāt.» 

Nākarmnvasar atkal būs svarīgākais pasau- 
les scenogrāfijas notikums — Prāgas kvadrien- 
nāle. Andris Freibergs tajā saņēmis atzinību 
kā scenogrāfs, bet galvenais — kā pedagogs. 
2015. gadā tieši viņam pasniegta pirmā, tik- 
ko radītā Skolotāja jeb Mentora balva. Viņa 
audzēkņi trīsreiz pēc kārtas saņēmuši vis- 
augstākos studentiem domātos apbalvoju- 
mus. «Tā būs pavisam cita kvadriennāle bez 
Andra,» saka Monika Pormale. «Bet viņš ir 
vesels laikmets, tāpēc viņš šajā profesijā vien- 
mēr būs klāt. Mēs jau to turpināsim. Mēs visi 
esam Andra skolnieki. Mēs nevaram būt ne- 
kas cits kā turpinātāji.» 

Dzīve ir kustība, līdzsvara uzturēšana un 
šķēršļu pārvarēšana. Publiski redzami ir pa- 
nākumi. Kad pavilkta svītra, ieraugāms pa- 
tiesais dramatisms. Andris Freibergs strādā- 
jis par galveno mākslinieku trijos teātros, ik- 
reiz būvējot mākslas telpu ar augstiem ide- 
āliem un lielām ambīcijām: Jaunatnes teātrī 
(1973—1992) kopā ar Ādolfu Šapiro, Dailē 
(2002—2005) kopā ar Mihailu Gruzdovu, 
Latvijas Nacionālajā operā (1993—2019) ko- 
pā ar Andreju Žagaru. Ikreiz tas beidzies ar 
sāpēm, kad Jaunatnes teātris likvidēts, bet no 
abiem pārējiem nācies aiziet, administrācijai 
pārtraucot darba attiecības. Pedagoģija izrā- 
dījusies vienīgā harmonijas uzturētāja. 

Mihails Gruzdovs, kurš strādājis kopā ar 
Andri Freibergu pie nozīmīgām jaunā gad- 
simta izrādēm Dailes teātrī, viņu raksturo 
ļoti īsi un kodolīgi — viņa telpa vienmēr gai- 
dīja aktieri. Krista Burāne uzskata, ka māks- 
liniekā pašā mitusi bezgalīga telpa, vesels 
kosmoss, ar kuri viņš nespējis nedalīties. Tā 
kosmiskā telpa mums paliek joprojām. 


Par risinājumu Riharda Vāgnera Klīstošajam 
holandietim (2003) Latvijas Nacionālajā operā 
Andris Freibergs saņēma gada scenogrāfa balvu 

Ērika Ešenvalda operā Iemūrētie (2016) Andris 
Freibergs atrada bezgalīgi daudzas baltās 
krāsas nianses 


Henrika Ibsena Norai (2017) Jaunajā Rīgas teātrī 
sadarbībā ar Māru Ķimeli tapusi Andra Freiberga 
pēdējā scenogrāfija 

Kārlis Mičulis (pa labi) 
un Fricis Vilnis, 
SIA Vilnis Mičulis 
īpašnieki un vadītāji 

Foto — Ieva Salmane un no Viļņa Mičuļa arhīva 


Revolūcija 
pilsētā 

Jaunie arhitekti Kārlis Mičulis 
un Fricis Vilnis pirms pieciem 
gadiem no ārvalstīm atgriezās 
Latvijā, lai dibinātu savu 

biroju un sasniegtu ambiciozus 


mērķus — radīt kvalitatīvu, 
atbildīgu un jēgpilnu pilsētvidi 


RHITEKTU biroja Vilnis Mičulis nosau- 
kums var maldināt, jo izklausās pēc 
gluži normāla latviešu cilvēka vārda 
un uzvārda. Arī es uzķeros uz āķa. 
Zvanot uz biroja tālruni uzrunāt inter- 
vijai, saku: «Labdien, vai tas ir Vilnis 
Mičulis?» Patiesībā viņi ir divi — Fricis 
Vilnis un Kārlis Mičulis. Divi draugi, 
kas reiz kopā mācījušies Rīgas Celtniecības koledžā un 
studējuši arhitektūru augstskolā, dzīvojuši vienās kop- 
mītnēs un jaunības karstumā pat kārtīgi izkāvušies. Tā 
pati jaunības degsme katru aizveda pieredzes un karjeras 
meklējumos uz Rietumeiropu, taču abi atgtriezās Latvijā, 
lai visus spēkus ieguldītu šeit — sarežģītajā visu iespēju 
zemē. Zināmā mērā stāsts par viņu uzņēmumu ir arī veik- 
smes stāsts par divu gājputnu atgriešanos mājās. 

«Tas, ko mēs darām, ir revolūcija,» pirmajā telefon- 
sarunā saka Kārlis. Viņi ir uzprojektējuši augstāko koka 
ēku Baltijā un projektē nākamo, vēl augstāku. Strādā pie 
vērienīgiem pilsētvides projektiem, veseliem topošiem 
kvartāliem Rīgā. Ievēro ne tikai vizuāli baudāmas arhi- 
tektūras principus, bet arī saprātīgus un ekoloģiskus ap- 
svērumus, kad ēkas tiek būvētas ekonomiski, ilgtspējīgi, 
dabai un cilvēkam draudzīgi. Viņu iecerētie un būvniecī- 
bas procesā esošie biznesa centri un dzīvojamie kvartāli 
ievilks laikmetīgus un, kas vēl svarīgāk, cilvēcīgus vaib- 
stus Rīgas sejā. Un viņi noteikti rakstīšot Viļņa Mičuļa die- 
nasgrāmatu, izstāstot uzņēmuma pieredzi kā cilvēka dzī- 
vesstāstu. 


41 


ATGRIEŠANĀS 

Šobrīd uzņēmumā strādā 15 cilvēku, kas ar- 
hitektūras birojam ir liels darbinieku skaits. 
Bet sākumā viņi bija divi, katrs ar savu aiz- 
braukšanas un atgriešanās stāstu. 

Fricis Vilnis atgriezās Latvijā no Nīder- 
landes. «Aizbraukšanu raksturoja jaunī- 
bas maksimālisms un naivums, kas jāizdzī- 
vo katram čalim. Biju pārliecināts, ka ma- 
zajā Latvijā arhitektam nav, ko darīt, bet 
Nīderlandē mani visiem vajadzēs, tur būšu 
liela zvaigzne un pelnīšu lielo naudu. Vairāk 
kā divus gadus strādāju vienā no Eiropas 
vadošajiem pilsētbūvniecības un arhitek- 
tūras birojiem. Bija lieli projekti arī Ķīnā, 
Krievijā un pat Igaunijā. Ar laiku sapratu, ka 
Rietumeiropas sabiedrības struktūrā tu arī 
35 gadu vecumā vēl skaitīsies jauniņais ar- 


«Latvijā arhitekts 
ne tikai strādā 
virsstundas, bet 
arī nemitīgi klanās 
visām iespējamām 
iestādēm, cīnās ar 
būvniekiem. 

Tā nedrīkst būt» 


hitekts, praktikants vai asistents. Sakārtotā 
demokrātijā nepatika sajūta, ka zināju, cik 
pelnīšu pēc 20 gadiem. Tava dzīve tur ir pa- 
redzama kā Excel tabula, no kuras nevari 
izlauzties.» 

Fricim bija iespēja braukt strādāt uz 
Singapūru, Vāciju vai Kazahstānu. Viņš to- 
reiz lasīja Ričarda Rora grāmatu Ādama at- 
griešanās. Sēdēja savā Roterdamas dzīvok- 
lī un raudāja, jo iekšā viss lūza. Nonāca pie 
sapratnes, ka jāatgriežas mājās, lai būtu vi- 
dē, kur, tēlaini sakot, pašam jāskalda savas 
nākotnes malka — cik saskaldīsi, tik tev būs. 
«Atgriezos ar divām mugursomām un 1000 
eiro, kurus iztērēju iemaksai par dzīvokļa īri. 
Jutos kā iekāpis aukstā ūdenī. Bija jāatvadās 
no nākamās ilūzijas — ja esi strādājis ārzemēs, 
tevi šeit «uz izķeršanu» gaidīs labākie arhitek- 
tu biroji. Realitātē viss bija jāsāk no nulles, 
sevi jāpierāda.» 

Savukārt Kārlis Mičulis devās uz Šveici, 
jo vēlējās nonākt sakārtotā vidē, kur ir aug- 
stas kvalitātes arhitektūra. Bija sajūsmā par 
kalnu ainavām un slavenām celtnēm, kuras 
iepriekš redzējis tikai fotogrāfijās. Viņš strā- 
dāja starptautiskā birojā Cīrihē pie publisko 

«Sajūta, ka pat vislielākajā 


nogurumā un grūtībās tev ļoti 
patīk tas, ko dari.» 

LIELĀKĀ KĻŪDA, 
KAS DEVUSI MĀCĪBU 


v 


«Sadarbība ar nejēdzīgu klientu, 
kurš darbu pārvērš disfunkcionālā 
murgā, izvirza nereālas prasības, 

nevēlas ieguldīt līdzekļus un 
beigās izplata par arhitektu sliktas 
atsauksmes, kas ietekmē prestižu. 

Jaunam uzņēmumam tas ir liels 

trieciens. Bet to paredzēt un 
izvairīties diemžēl nav iespējams.» 


vw 


VĒRTĪGĀKAIS PADOMS 
JAUNAM UZŅĒMĒJAM 


= 


«Kā teicis kāds izcils arhitektūras 
pasniedzējs, turpini zīmēt! Turpini 
domāt, darīt un radīt! Labākā 
reklāma arhitektam ir veiksmīgi 
realizēts projekts un labi izdarīts 
darbs, nevis smukas Instagram 
fotogrāfijas. Ēkas dzīvo ilgāk par 
cilvēkiem — esi atbildīgs!» 


ēku konkursiem. Šveicē ir milzīga pilsētbūv- 
niecības mašinērija: tiek būvēti bērnudārzi, 
lidostas, biznesa centri un dzelzceļa stacijas. 
Ir daudz, ko darīt. «Bet nākotnes perspektīva 
Cīrihē ar uzvārdu «Mičulis» un vācu izrunas 
akcentu izskatījās ierobežota.» 

Ārvalstīs gūto pieredzi abi izmanto ne ti- 
kai arhitektūras projektos, bet arī efektīva un 
mūsdienīga biroja izveidē. Iegulda līdzekļus 
jaudīgos datoros, lai darbiniekiem nav jānāk 
uz darbu katram ar savu klēpjdatoriņu. Šeit 
ir pieejama virtuālā realitāte, 3D printeris un 
profesionālā bibliotēka, kas tiek papildināta 
katru mēnesi. Kārlis stāsta: «Šveicē man pa- 
tika attieksme pret darbinieku, piemēram, 
radiniekiem precoties, tev pienākas papildu 
brīvdienas. Darba virsstundas tiek labi ap- 
maksātas. Latvijā šī cieņpilnā attieksme pret 
darbinieku vēl nav iesakņojusies, bet mēs 
mēģinām iet laikam pa priekšu. Cilvēku re- 
surss ir ārkārtīgi svarīgs.» 

Jau sākumā juridiskā persona Vilnis 
Mičulis zināja, ka grib strādāt ar lieliem pil- 
sētvides objektiem un attīstītājiem. Privātais 
sektors nav interešu lokā. Kā skaidro Kārlis, 
Latvijā arhitektūra cieši saistīta ar ekono- 
misko situāciju un postpadomju domāšanas 
mantojumu — vēlamies ietaupīt visur, kur 
vien varam. Taupība ir daļa no mentalitātes, 
un privātā apbūve no tā cieš visvairāk. 


ATSPĒRIENS 

Pirma ēka, pie kuras abi kopā strādāja, ir 
Ventspils muiža — šī projekta dēļ Fricis ai- 
cināja Kārli atgriezties Latvijā. Projekts bi- 
ja izaicinošs. Daļa skaistās muižas ēkas bija 
saglabājusies pieņemamā stāvoklī, bet ot- 
ra puse pilnībā sabrukusi vai speciāli iznī- 
cināta. 90. gados atjaunotajā Latvijā valdīja 
mežonīgais kapitālisms, un strīds par īpa- 
šumtiesībām tika risināts, ēku brutāli spri- 
dzinot. Tā sacīt — ja nebūs man, lai nav ne- 
vienam! Jaunajiem arhitektiem bija jādomā, 
kā atjaunot ēkas kompleksu, nebūvējot zau- 
dētās daļas kopiju ar sintētisku Disnejlendas 
piegaršu. 

Viņi izvēlējās risinājumu ar kontrastiem 
starp seno un moderno arhitektūru, veido- 
jot minimālisma stilā ieturētu piebūvi. Taču 
tajā katrs ķieģelis bija numurēts un sienā 
mūrējams tieši tā un ne citādi! Smejos, ka 
šāds perfekcionisms raksturīgs sērijveida 
slepkavām, kas neatļaujas nevienu kļūdu. 
Kārlis piekrīt — celtnieki zvanījuši un vai- 
dējuši, ka jūk prātā no tiem ķieģeļu numu- 
riem... Rezultāts bija tā vērts, Viļņa Mičuļa 
labā slava sāka izplatīties. 


AUGSTĀKĀS KOKA ĒKAS BALTIJĀ 

Liktenīgs pavērsiens Viļņa Mičuļa dzīves- 
stāstā bija koka konstrukcijas biroju ēka 
Malienas ielā — pagaidām augstākā koka 
ēka Baltijā. Par šo projektu Vilnis Mičulis 
2018. gadā ieguva Būvniecības gada bal- 
vu. Gadījums bija neparasts, jo sarunā ar 
pasūtītāju arhitekti godīgi atzina, ka šādas 
koka ēkas neprot projektēt, bet noteikti ie- 
mācīsies. Baltijā vēl nav pieredzē balstītu 

Projekts daudzstāvu koka konstrukcijas biroja ēkai Malienas ielā Rīgā — pagaidām augstākajai koka 
konstrukcijas ēkai Baltijā 


zināšanu par daudzstāvu koka ēkām. Kārlis 
apmeklēja astoņus starptautiskus seminā- 
rus un kursus, pabija augstākajā koka ēkā 
Norvēģijā, konsultējās ar būvuzņēmējiem 
un inženieriem, līdz saprata, kā šo projek- 
tu uzzīmēt. Šobrīd viņijau strādā pie jauna, 
vēl augstāka koka konstrukcijas projekta. 

Abi atzīst, ka arhitekti ir patmīlīgas per- 
sonības, kam gribas spīdēt, bet šajā mirdzu- 
mā reizēm tiek aizmirsts par pasūtītāja un 
lietotāja interesēm, ēkas patiesajām funk- 
cijām. Vilnis Mičulis cenšas šo tieksmi sevī 
apslāpēt un būt ne tikai radoši, bet arī sa- 
prātīgi arhitekti. Fricis uzsver: «Pirms vis- 
pār sākam kaut ko projektēt, konsultēja- 
mies ar materiālu ražotājiem, inženieriem 
un būvniekiem, lai saprastu, vai savu ideju 
varam realizēt. Birojā sēžot, varam izdomāt 
un uzzīmēt jebko ģeniālu, kas beigās izrā- 
dīsies nereāls.» 


PILSĒTA CILVĒKIEM 

Lielākie objekti, pie kuriem šobrīd strādā bi- 
rojs Vilnis Mičulis, ir biznesa centrs Gustavs 
Rīgā, Gustava Zemgala gatvē, un divi daudz- 
funkcionālie kvartāli: viens no tiem būs bi- 
roju un dzīvojamo ēku kvartāls Lielirbes 
un Ventspils ielu krustojumā, otrs — 900 
dzīvokļu liels dzīvojamais kvartāls blakus 
tirdzniecības centram Elkor. Jebkurš no 
šiem projektiem būtu milzīgs darba uzde- 
vums pat pieredzējušākajiem arhitektiem. 
Kārlis un Fricis tiem pieķērušies ar vēlmi 
ienest Rīgā pasaules labāko praksi, kur pir- 
majā vietā ir cilvēks. 

Rīdziniekiem, izdzirdot šādu principu, 
jau rodas šaubīgas asociācijas: droši vien au- 
tomašīnas tiek izslēgtas no aprites, vieta at- 
iespaidu radījušas līdzšinējās Rīgas pārvēr- 
tības. Vilnis Mičulis šajā ziņā tiecas iet saprā- 
tīguma ceļu. Jaunajos kvartālos paredzēta 

gan autosatiksme, gan virszemes un paze- 
mes stāvvietas, taču ievērojot vienu princi- 
pu- jebkurā situācijā priekšroka ir gājējam, 
nevis auto. Vienkārši un cilvēcīgi. 

Īpaša ir Lielirbes un Ventspils ielu krus- 
tojuma kvartāla ideja. Tajā apvienotas dzī- 
vojamās ēkas, biroju ēkas, viesnīca un sa- 
biedriskās ēkas. Piemēram, vienā ēkā būs 
gan mazizmēra īres dzīvokļi, gan koprades 
biroji, sporta zāle, sauna un publiskas apza- 
ļumotas terases. «Šis modelis īpaši piemē- 
rots jaunam profesionālim, kuram vēl nav 
ģimenes, nav nepieciešamības īrēt un pirkt 
lielu dzīvokli vai privātmāju. Šī būtu mūs- 
dienīga komūna, kur katram ir sava perso- 
nīgā telpa ar virtuvi un sanitāro mezglu, bet 
darba telpas, ārtelpas un atpūtas telpas ko- 
pīgas,» skaidro Fricis Vilnis. 

Kvartāla ēkas tiek projektētas, lai tās pa- 
tērētu pēc iespējas mazāk energoresursu, 
sākot no apkures un beidzot ar elektrību. 
Kārlis un Fricis projektos iestrādājuši risinā- 
jumus, kas, piemēram, kanalizācijas apriti 
ļauj pārvērst enerģijā — tātad daļu komu- 
nālo maksājumu ēkas segs pašas, ilgtermi- 
ņā dzīvi šajā kvartālā padarot lētāku lieto- 
tājam. Nenoliedzami, Latvijas pilsētvidē tā 
ir revolūcija. 


LABĀS PRAKSES GRĀMATA 

Arhitektu birojs Vilnis Mičulis šobrīd veido 
labās prakses standartu grāmatu. Tā būs 
bieza, precīza un nepielūdzama. Tā runās 
gan par dabinieku pienākumiem un tiesī- 
bām birojā, gan sadarbības principiem ar 
pasūtītājiem, būvuzņēmējiem un neskaitā- 
miem apakšuzņēmējiem — no projekta iz- 
strādes standartiem un precīzas noformē- 
šanas līdz iekšējās un ārējās komunikācijas 
kultūrai. Šādas arhitektu prakses grāma- 
tas Latvijā vēl neesot. Tā apvienos piere- 
dzi, ko abi līdzīpašnieki guvuši, strādājot 


Pirmā ēka, pie kuras abi kopā strādāja, — 
Ventspils muiža, kurā katrs ķieģelis bija 
numurēts un sienā mūrējams tieši tā un ne citādi 


Rietumeiropā, kur labas prakses principi 
ir pašsaprotama normalitāte jebkurā uz- 
ņēmumā. «Latvijā arhitekts ne tikai strādā 
virsstundas, bet arī nemitīgi klanās visām 
iespējamām iestādēm, cīnās ar būvniekiem. 
Tā nedrīkst būt. Ir cieņpilni jāsadarbojas, 
nevis jāpielien un jācīnās,» uzskata Kārlis. 

Otra nākotnes ideja ir sava unikālā pē- 
tījumu bāze. Darbs pie katra jauna projek- 
ta tiek rūpīgi dokumentēts, veidojot zinā- 
šanu arhīvu par absolūti visu, kas skar ēku 
projektēšanu, tehniskos risinājumus un 
celtniecības realizāciju. Uzmanība pievēr- 
sta katram sīkumam, jo tieši tāds ir vārdiņš 
«risinājumi» — izklausās sīkumains un pie- 
kasīgs, vai ne? Kārlis stāsta, ka Šveicē tiek 
mērīti un ierobežoti pat trokšņu decibeli, ko 
rada kanalizācijas stāvvadi, lai kaimiņš ne- 
dzirdētu, ka tu šobrīd atgriezi virtuves krā- 
nu, mazgājies dušā vai norāvi tualetē ūdeni. 
Sīkumi veido ikdienu un kopējo pašsajūtu, 
tie veido labu arhitektūru. Nav jēgas vizuāli 
iespaidīgai ēka, ja dzīve tajā ir nebaudāma. 

«Muns īstais pļaujas laiks vēl tikai priek- 
šā,» saka puiši. Viņi strādā pie vairākiem vē- 
rienīgiem nākotnes projektiem, par kuriem 
vēl nav gatavi stāstīt. Vienlaikus ar skum- 
jām atzīst, ka Rīga pilsētbūvniecības ziņā 
atpaliek no Viļņas un Tallinas par desmit 
gadiem. Arī daži lielo Rīgas projektu attīstī- 
tāji, ar kuriem sadarbojas, ir Lietuvas uzņē- 
mumi. Rīgai trūkst mūsdienīgas valstiskas 
domāšanas, viņi teic. Kā piemēru min no 
okupācijas staba atbrīvoto Uzvaras parku — 
kāpec turp nevarētu pārcelt akustiskās kon- 
certzāles projektu, vienlaikus Pārdaugavā 
veidojot jaunu kultūras un sabiedriskās 
dzīves centru, kas organiski savienotos ar 
Āgenskalna tirgu un apkaimi? 

Rīga nekad nebūs gatava, bet mums jā- 
būt elastīgākiem un drosmīgākiem, lai tā 
kļūtu par vislabāko negatavo Rīgu. 6 

— Anastasija Ringis, ukraiņu politiskā žurnāliste, speciāli Ir 


Arestovīčt 
fenomens 


Pēc Krievijas iebrukuma Ukrainā Oleksijs Arestovičs (47) kļuva par vienu 
no populārākajiem kara gaitas apskatniekiem, kuram seko arī daudzi cilvēki 
ārvalstīs. Taču viņa karjera ir pretrunu pilna, un izteikumi mēdz pārsteigt 


LEKSIJA Arestoviča video- 
komentārus par karu 
skatās simtiem tūkstošu 
skatītāju. Daudziem cil- 
vēkiem gan Ukrainā, gan 
ārpus tās robežām viņš 
ir kļuvis gandrīz par vie- 
nu no galvenajiem in- 
formācijas avotiem par militārajiem notiku- 
miem. Tieši viņš februāra beigās kļuva par 
runasvīru, kas sniedza nomierinošas infor- 
mācijas devas ukraiņu sabiedrībai, hipnoti- 
zējošā balsī solot, ka «kara karstā fāze beig- 
sies pēc divām trim nedēļām». 

Tagad Arestovičs, ko ukraiņi sociālajos 
tīklos iesaukuši par Novopasītu (nomieri- 
noša medikamenta nosaukums), aptaujās 
ir viens no sabiedriskās domas līderiem, ie- 
rindojoties otrajā vietā uzreiz aiz prezidenta 
Volodimira Zelenska. 

Tie, kas agrāk par viņu smējās un apsū- 
dzēja amatierismā, vairs nevar ar Aresto- 
viču nerēķināties. Viņam ir augsts pazīsta- 
mības līmenis un veidojas savs prezidenta 
reitings. Sešu mēnešu laikā kopš Krievijas 
armijas invāzijas Arestoviča popularitāte 
ir ievērojami palielinājusies: viņa YouTube 
kanāla abonentu skaits ir sasniedzis 1,6 
miljonus, Instagram seko 1,4 miljoni, bet 
Facebook — 870 000. 

Ukraiņi sociālajos 
tīklos iesaukuši 
par Novopasītu 


(nomierinoša 
medikamenta 
nosaukums) 


Bet kas īsti ir Arestovičs, un ko Ukrainas 
sabiedrība var no viņa sagaidīt? 


PĀRVĒRTĪBU MEISTARS 

Oleksijs ir dzimis 1975. gadā padomju armi- 
jas virsnieka ģimenē Gruzijas pilsētā Citeli 
Ckaro (tagad Dedoplisa Ckaro). 90. gadu 
beigās pabeidza Odesas Sauszemes spēku 
institūta militāro fakultāti un ieguva mili- 
tārā tulka diplomu. Līdz 2005. gadam strā- 
dāja Ukrainas Galvenajā izlūkošanas pār- 
valdē. 


Tajā pašā gadā notika viena no pirma- 
jām Arestoviča publiskajām runām, par ko 
viņam ik reizi atgādina nelabvēļi. Kopā ar 
Aleksandru Duginu, skandalozo Krievijas 
propagandistu un «krievu pasaules» ideo- 
logu, viņš piedalījās Starptautiskās Eirāzijas 
kustības konferencē Maskavā. Šajā pasāku- 
mā galvenā uzmanība tika pievērsta ukrai- 
ņu 2005. gada Oranžās revolūcijas negatī- 
vajai ietekmei uz valsts iestādēm. Oleksijs 
atzīst, ka tajos gados viņš interesējies par 
daudzām lietām un piedalījies dažādās kus- 
tībās. Piemēram, viņš bija Brālības biedrs, 
kuru vadīja labējo radikāļu līderis Dmitrijs 
Korčinskis. 

2009. gadā Arestovičs negaidīti «parādī- 
jās» Odesā — Oleksijs kļuva par Primorskas 
rajona administrācijas priekšsēdētāja vietnie- 
ku. Turklāt toreizējais mērs Eduards Gurvics 
viņu amatā iecēla ar papildu bonusu — 50% 
algas palielinājumu par «darba stāžu». Tomēr 
Arestovičs Odesā ilgi nepalika — pēc trim mē- 
nešiem atkāpās no amata. Pats vēlāk skaidro- 
ja, ka esot vīlies valsts iestāžu darbā. 

Arestovičs ir izmēģinājis dažādas lo- 
mas. Līdz 2010. gadam viņš darbojās ama- 
tierteātrī Melnais kvadrāts. Un pat filmējies 
epizodiskās lomās Krievijas seriālos Brālis 
par brāli 2, Muhtara atgriešanās un filmā 
Nebaidies, es esmu tuvu. 

Šajā kinolentē viņš atveidoja Ļusjas Zai- 
cevas lomu. Tieši šī tēla dēļ nelabvēļi tagad 
Arestoviču iesaukuši par Ļusju. Paralēli ak- 
tierdarbam teātrī viņš aktīvi interesējās par 
psiholoģiju. Tik ļoti, ka 2013. gadā jau kā ģi- 
menes psihologs atbildēja uz skatītāju jau- 
tājumiem televīzijas kanāla ICTV raidījumā. 
«Krīze ģimenē? Problēmas aizņem jūsu lai- 
ku un enerģiju? Jūs neizprotat savus tuvi- 
niekus, vai arī viņi nesaprot jūs? Vienmēr 
ir izeja,» Arestovičs uzrunāja skatītājus. Kā 
psihologs viņš tajā laikā vadīja personiskās 
izaugsmes mācības par maksu. Šajās mā- 
cībās viņš iepazinās ar savu nākamo sievu 
Anastasiju. 

Pēc dažiem gadiem pašizaugsmes mā- 
cības pārtapa par tiešsaistes praktiskās do- 
māšanas skolu Apeirons. Tā piedāvā kursus 
un individuālas lekcijas par tādām tēmām 
kā lēmumu pieņemšanas māksla, lasīšanas 
māksla, klausīšanās māksla, vārdu terapija, 
semantiskā telpa un citas. Trīs stundu lekci- 
ja maksā aptuveni 40 eiro. Summa nav lie- 
la, taču jāņem vērā, ka katru lekciju parasti 
noskatās tūkstošiem skatītāju. Piemēram, 


Arestoviča lekcija Apziņa un realitāte 17. 
septembrī pulcēja aptuveni 900 klausītā- 
ju. Pēc aptuvenām aplēsēm, šajās trīs lek- 
cijas stundās runātājs nopelna no 35 000 
līdz 40 000 eiro. 


PAR KO MĪL ARESTOVIČU 
Plašākai sabiedrībai Arestovičs kļuva pazīs- 
tams 2014. gada Pašcieņas revolūcijas jeb 
Eiromaidana laikā. Jau tolaik viņš sāka sevi 
pozicionēt kā militāro ekspertu, komentē- 
jot lielās protesta akcijas Kijivas centrālajā 
Neatkarības laukumā jeb Maidanā. 
«Narcistisks cilvēks, labi izskatās, viegli 
un skaisti saka gudras lietas. Viņš atsaucas 
uz uzvārdiem, vārdiem. Ļoti viegli reaģē. 
Tas viss izraisa simpātijas, un popularitāte 
pieaug. Viņš to izmanto. Domāju, ka kādā 
brīdī viņš sajuta, kā tas strādā, un sāka to 
pilnveidot,» uzskata ukraiņu politpsihologs 
Oļegs Homjaks. 

Prezidenta administrācijas padomnieks Oleksijs Arestovičs preses videobrīfingā šā gada 17. martā 


Vienā no savām pirmajām intervijām 
uzreiz pēc Pašcieņas revolūcijas, kuru iz- 
raisīja toreizējās valdības negaidītais lē- 
mums neparakstīt ES un Ukrainas asociāci- 
jas līgumu un kas noslēdzās ar prokrievis- 
kā prezidenta Viktora Janukoviča gāšanu, 
Arestovičs prognozēja plaša mēroga karu ar 
Krieviju. Vēlāk viņš publiski izvērtēja dažā- 
das reformas un korupcijas skandālus. Un 
līdz pat 2016. gadam aktīvi kritizēja torei- 
Zējo Ukrainas prezidentu Petro Porošenko. 
Tad viņa retorika mainījās, jo beidzot esot 
saskatījis, ka Porošenko strādā valsts aiz- 
sardzības un drošības labā, skaidrojis pats 
Arestovičs. Interesanti, ka, mainot savu no- 
stāju, Arestovičs nezaudēja auditoriju. 

Šo triku viņš atkārtoja vēlreiz. Pirms 
2019. gada vēlēšanām Arestovičs izmisī- 
gi kritizēja Zelenski. Tagadējo valsts līderi 
viņš sauca par «infantilu bērnu» un «lelli, ko 
piesvieduši oligarhi». Pagrieziens par 180 
grādiem notika 2020. gadā pēc skandāla, 
kad izgāzās īpašā operācija krievu militāro 
algotņu grupējuma Vagner kaujinieku pār- 
tveršanai. Savā YouTube kanālā Arestovičs 
publicēja interviju ar mazzināmo Ukrainas 
Galvenās izlūkošanas pārvaldes (GUR) va- 
dītāju Kirilu Budanovu, kas parasti izvairās 
no publicitātes. 

Kopā ar Budanovu viņi centās apdzēst 
skandālu par neveiksmīgo operāciju, pie 
kuras kopīgi strādāja Ukrainas un ASV spec- 
dienesti. Lai gan sašutusī Ukrainas sabiedrī- 
ba pieprasīja Zelenskim atstādināt sava bi- 
roja vadītāju Andreju Jermaku (kuru tolaik 
vairākkārt apsūdzēja par darbu Krievijas la- 


bā), vāgneriešu skandāls noklusa. No dro- 
šības dienestiem atlaida tikai tos, kas bija 
cēluši vislielāko troksni. 

Pāris mēnešus pēc šī skandāla Ares- 
toviču uzaicināja uz Trīspusējo kontakt- 
grupu (TKG), kurā Ukrainas puse tikās ar 
Doneckas un Luhanskas apgabalu valdību 
pilnvarotajiem pārstāvjiem un Krievijas sūt- 
ņiem. Šīs grupas uzdevums bija veikt opera- 
tīvas pārrunas par demarkācijas līniju (fron- 
tes līniju). Oleksijs Arestovičs kļuva par TKG 
publisko runasvīru. 

Pazīstamais Ukrainas žurnālists Deniss 
Kazanskis, kurš arī bija TKG loceklis, stās- 
ta, ka Arestovičs pieklusināto balss intonā- 
ciju izmantoja arī sarunās ar Doneckas un 
Luhanskas, kā arī Krievijas pārstāvjiem. 
Viņu savstarpējās sarunas gan nevirzījās UZ 
priekšu un faktiski pārvērtās par demagoģi- 
jas sacīkstēm. Taču Arestovičs savu darbu 
veica profesionāli. 

Mēnesi pirms februārī notikušā Krievi- 
jas iebrukuma Ukrainā Arestovičs paziņoja, 
ka pamet Zelenska komandu, kurā viņš to- 
brīd pildīja ārštata stratēģiskās komunikā- 
cijas padomnieka pienākumus. Formālais 
iemesls bija Zelenska mēģinājums sākt 
kriminālvajāšanu pret bijušo prezidentu 
Porošenko. (17. janvārī izmeklētāji mēģinā- 
ja viņu aizturēt kādā no Kijivas lidostām.) 

Arestovičs demonstratīvi aizcirta prezi- 
denta kabineta durvis. 

Politpsihologs Homjaks skaidro: Aresto- 
vičs kā politisks dzīvnieks juta, ka Zelenska 
reitings krītas, tāpēc nolēma pamest ap- 
draudēto kompāniju. Taču, kad 24. febru- 

ārī sākās Krievijas iebrukums, Arestovičs 
atgriezās prezidenta birojā Bankovas ielā 
Kijivas centrā. 

Kāpēc viņu uzaicināja atpakaļ? «Viņš in- 
teresējas par militārajām lietām, ir spēlē- 
jis teātrī, nodarbojies ar psiholoģiju un ap- 
guvis modernas komunikācijas metodes. 
Visas šīs prasmes labi noder tieši kara laikā. 
Arestovičs spēj ātri reaģēt nestandarta situā- 
cijās,» skaidro prezidenta birojam tuvs avots. 

Prezidents Zelenskis, kurš arī ir bijis ak- 
tieris un piedalījies TV humora šovā Jautro 
un atjautīgo klubs, augsti novērtē spēju re- 
aģēt ātri un improvizēt nestandarta situā- 
cijās. 

Un šajā ziņā prezidenta birojs tik tiešām 
nebija pārrēķinājies. Arestovičs māk kliedēt 
paniku un pārliecināt cilvēkus, ka Ukraina 
spēj sevi aizstāvēt. 

Acīmredzama attiecību «atdzišana» 
starp prezidenta kanceleju un Arestoviču 
notika maija sākumā. Kad Krievijas opozī- 
cijas aktīvists Marks Feigins interneta tieš- 
raidē uz jautājumu, kāpēc varas iestādes 
un armija nav nostiprinājuši valsts dienvi- 
du pilsētas Hersonu un Nova Kahovku, kā 
arī nav mīnējuši vai saspridzinājuši tiltus pie 
Čonharas kontrolpunkta, kas kopš 2014. ga- 
da kļuvis par robežu starp Ukrainu un oku- 
pēto Krimu, tādā veidā ļaujot okupācijas 
karaspēkam ieņemt Hersonas apgabalu, 
Arestovičs atbildēja vienkārši: «Sajāja. Kas, 
ko un kā — mēs to noskaidrosim.» 

Pēc šī raidījuma Arestovičs pārtrauca 
uzstāties brīfingos uz prezidenta kancele- 
jas logotipa fona, kā arī tiešraides no sava 
kabineta. Prezidenta kancelejas avots uz- 
skata, ka Arestovičs reizēm ir bijis «pārāk 
radošs», tajā pašā laikā atzīstot, ka skaidras 
informācijas politikas pašiem tolaik nebija 
un viss notika stihiski. 

«Arestovičs ne vienmēr zina pietiekami 
daudz, lai izdarītu kaut kādus secinājumus, 
taču viņš to dara. Tāpēc tās ir dažādas kom- 
binācijas un dažkārt dažādas interpretāci- 
jas,» Arestoviča darbu vērtē Zelenska biro- 
jam pietuvinātā persona. 

Lai gan kara sākumā Arestoviča misija 
bija ļoti veiksmīga, diezgan ātri Ukrainas sa- 
biedrībā radās pieprasījums pēc līdzsvarota 
skatījuma uz reālo situāciju frontē. 


PAR KO NEMĪL ARESTOVIČU 
Piemēram, 2016. gadā Arestovičs izteicās, 
ka Pretterorisma operācija (kā Ukraina ofi- 
ciāli dēvēja karu Donbasā no 2014. līdz 
2018. gadam) «ir kā tāds liels kūrorts zē- 
niem, liela pionieru nometne». 

2017. gadā notika vēl viens incidents, 
kad Arestovičs atzina, ka «melojis un dar- 
bojies kā propagandists» — viņš esot izkrop- 
ļojis «patriotiem» informāciju par situāciju 
militārajās frontēs un veicis «melno propa- 
gandu pret Krievijas Federāciju». 

Arī visa pagājušā gada laikā Arestovičs 
regulāri nonāca uzmanības centrā, sākot no 
apsūdzībām seksismā un beidzot ar atteik- 
šanos no derusifikācijas. Viņš vairākkārt ir 

Ļusjas lomā 2012. gada filmā Nebaidies, es esmu 
tuvu 


paudis savas simpātijas krievu kultūrai un 
kritizējis tās pilnīgu ignorēšanu. 

«Kāda ir jēga jūsu komunikācijai ar krie- 
viem?» — šo un vairākus citus asus jautāju- 
mus es uzdevu Arestovičam šā raksta tap- 
šanas laikā. Viņš solīja atbildēt, taču trīs ne- 
dēļu laikā tā arī neko no viņa nesaņēmu. 

«Viņš zina, kā satricināt sabiedrību, 
vispirms nospēlējot uz vienām emocijām, 
pēc tam uz citām,» komentē politoloģe un 
Vasilija Karazina Harkivas Nacionālās uni- 
versitātes profesore Jūlija Bidenko. «Viņš 
var šokēt ar kādu paziņojumu, tad pagaidīt 
dažas dienas un pagriezt sabiedrību pretē- 
jā virzienā.» 


Politpsihologs Homjaks nosauc vēl vie- 
nu prezidenta padomnieka īpatnību — viņš 
saprot, ka vislabākā pašaizsardzība ir pil- 
nīga atklātība. 

«Kad cilvēki sāka runāt, ka viņš ir nar- 
ciss, Arestovičs to apstiprināja, un viļņoša- 
nās norima. Lielākajai daļai cilvēku šis me- 
hānismsir nesaprotams: kā viņš tā spēj dar- 
boties? Patiesībā tā ir ļoti primitīva lieta. Ja 
jums saka, ka esat muļķis, jūs atbildat: «Jā, 
es esmu muļķis.» Un tas arī viss, neviens to 
vairs neatceras,» saka Homjaks. 

Politpsihologs vēl piebilst, ka ir maz tā- 
du cilvēku kā Arestovičs, kas spētu tik dros- 
mīgi spēlēt ar milzīgas auditorijas emoci- 
jām. «Daudzi cilvēki domā, ka viņš «spēlē» 
kāda cita labā. Bet es esmu pārliecināts, ka 
viņš spēlē tikai savā labā un dara to meis- 
tarīgi.» 

Tagad galvenais jautājums ir šāds: vai 
prezidenta biroja padomnieks stratēģiskās 
komunikācijas jautājumos mēģinās pārvērst 
savu komunikācijas kapitālu par politisku 
ieroci? 

Intervijā ukraiņu televīzijas raidījuma 
vadītājam Dmitrijam Gordonam šā gada au- 
gustā Arestovičs, piemēram, paziņoja, ka 
balotēsies nākamajās prezidenta vēlēšanās, 
taču tikai tādā gadījumā, ja uz otro termiņu 
nekandidēs Zelenskis. Taču, no otras puses, 
nav svarīgi, ko Arestovičs saka publiski, jo 
ir acīmredzams, ka viņš spēlē savu spēli. 0 


Gada mazās formas izrāde 
"Spēlmaņu nakts” 2021./2022. nominācija 

Sev, draugiem, 
(akteriem 
un Liropai 


Pirms divām nedēļām Minhenē notikušajā ēdienu festivāla European Street 
Food Awards 2022 finālā, kurā piedalījās ēdinātāji no 15 valstīm, kategorijā 
Pamatēdiens uzvarēja mūsējie — latvieši, kas cep itāļu picas! 


AD PAVĒLĀ pēcpusdie- 
nā ierodos Vīnkalnu Pils 
mājā Valmierā, laukā jau 
tumšs, un lampiņām iz- 
gaismotā akmens ēka 
apbur un vilina tajā ie- 
skatīties. Laukā smidzi- 
na nemīlīgs rudens sijā- 
tājs, bet, atverot durvis, apņem patīkams 
siltums un debešķīga ēdiena smarža. Mani 
jau gaida abi Žentiņi — Artis, kurš sevi dē- 
vē par vecāko saimniekdēlu, un viņa sieva 
Evija. Abi ir šīs vietas sirds un dvēsele. 

Senajā ēkā, kas savulaik atjaunota ģi- 
menes spēkiem, bet pirms dažiem gadiem 
uzfrišināta ar visas ģimenes palīdzību, tie- 
ku apsēdināta pie koka galda. Protams, pa- 
šu atjaunota. Pavisam drīz uz tā nogulst 
arī papīra plānuma itāļu sāļais gardums 
Frančeskana. Pasniegta uz romana picu pa- 
matnes, ko raksturo plāna mīkla un krauk- 
šķīga maliņa, Frančeskana vilina ēdājus ar 
saulē kaltētiem tomātiem, prosciutto crudo 
jeb vītinātu šķiņķi, Kalamatas olīvām, šam- 
pinjoniem, parmezāna sieru un rukolu, kā 
arī pašu gatavotu tomātu mērci un moca- 
rellas sieru. 

«Pirmd reizi 

picas busiņā 
cepām Bērnu 
slimnīcas teritorijā 
dakteriem, kas 
mūsu ģimenei tik 
daudz palīdzējuši» 


Kāpēc ir tik būtiski, kāda izskatās šī pi- 
ca un kādas garšas tā piedāvā? Tāpēc, ka 
Frančeskana kopš oktobra uzskatāma par 
visvairāk godalgoto picu Latvijā. Proti, 
Minhenē notikušā ēdienu festivāla Euro- 
pean Street Food Awards 2022 finālā ģime- 


nes picērija Vīnkalni Ceļojošā Picērija tie- 
Ši ar šo picu ieguva pirmo vietu kategorijā 
Pamatēdiens. 


ITĀLIJA LATVIJĀ 

Lai izstāstītu Vīnkalnu picu stāstu, jāatgrie- 
Žžas gandrīz 30 gadu senā pagātnē. Jau minē- 
tais saimniekdēls Artis kopš sešu gadu vecu- 
ma nodarbojās ar BMX sportu, piedaloties 
dažādās sacensībās Eiropā. Parasti uz tām 
viņam līdzi brauca vecāki — mamma Zanda 
un tētis Uldis. 90. gados robežas šķērsoša- 
na prasīja ilgu laiku un gaidīšanu, ģimene 
parasti apvienoja nepieciešamo ar patīka- 
mo - pēc sacensībām ģimene devās ceļo- 
jumā uz Itāliju. 

«Itālijā parasti ciemojāmies divas trīs 
reizes gadā,» atceras Artis. «Ne mēs remon- 
tējām māju, ne kaut ko dārgu pirkām, mēs 
braucām ceļojumos. Tur ēdām to, ko šeit 
nekad nebijām ēduši, redzējām to, par ko 
šeit pat nebijām dzirdējuši. Fantastiski!» jo- 
projām sajūsminās Artis. 

Kādā grāmatā par picu Itālija esot nodē- 
vēta par Dieva delnu, kurā ir gan saule, gan 
sniegs, gan kultūra un izklaides, gan ēdieni 
un dzērieni, gan mode un mūzika. 

(Ovinkalnu picerija 


«Tā arī ir, tur to visu izbaudījām.» Ģimene 
nekad nav nakšņojusi viesnīcās vai viesu 
mājās, tikai pie draugiem. Tie savulaik ie- 
gūti, Zandai un Uldim ar autobusu apmek- 
lējot mūzikas festivālu Itālijā. Pēc tam itāļi 
ciemojušies Latvijā. Tā gadu gaitā izveido- 
jušās sirsnīgas draudzības. 

Zanda tik ļoti iemīlējusi Itāliju, ka izlē- 
musi mācīties itāļu valodu un studēt tūris- 
mu Vidzemes Augstskolā. Un Žentiņu īpašu- 
mā Brenguļu pagastā iestādītas vīnogas. Ne 
jau viena vai divas, vesels vīna lauks —1000 
stādu! Šobrīd gan palikuši tikai apmēram 
50, savām vajadzībām. Un vēl Zanda stu- 
diju apmaiņas programmā 2005. gadā aiz- 
braukusi uz dažiem mēnešiem pastrādāt un 
pamācīties kādā viesnīcā Umbrijas reģionā. 

Pamazām atklājies, ka spriganā lat- 
viete jau diezgan labi prot itāļu valodu. 
Viesnīcnieki lūguši, vai viņa varot nākt tal- 
kā gatavot picas — īstais picu cepējs saslimis. 
Kāpēc ne? Zanda labi pārzināja latviešu vir- 
tuves noslēpumus (vēlāk arī piedalījās LTV 
raidījumā Īstās latvju saimnieces), un arī itā- 
ļu virtuve viņai īpašas grūtības nesagādāja. 
Jau tolaik radusies doma par savu — ģime- 
nes — picēriju Latvijā. Bet kādu laiku šī do- 
ma tā arī palikusi sapņa līmenī. 

2008. gadā Vīnkalnos Artis sarīkoja 
pirmo bērnu BMX nometni. «Togad BMX 
pirmoreiz tika iekļauts olimpiskajās spē- 
lēs. Lai arī 2006. gadā biju trešais ātrākais 
Eiropā, uz olimpiskajām spēlēm nebrau- 
cu. Kvalifikācijas gadā guvu divas smagas 
traumas.» 

Bērnu nometne izdevusies tik labi, ka 
ģimene nolēmusi rīkot vēl. Nākamajā ga- 
dā tētis Uldis, kuram ir zelta rokas, paša 
spēkiem ģimenei uzmūrējis picas krāsni. 
«2009. gada 9. septembrī, mammas dzim- 
šanas dienā, krāsnī ielikām pirmo picu,» 
atceras Artis. Sanākušajiem pica garšoju- 
si, viņus priecējusi arī jaukā un omulīgā 
atmosfēra, tāpēc pēc neilga laika ciemiņi 
uz picu pieteikušies paši. Un vaicājuši, vai 
drīkst ņemt līdzi draugus. Lielākais šoks ģi- 
menei bijis, kad pagalmā iebraucis vesels 
autobuss picas kārotāju. Pēc nedēļas jau di- 
vi autobusi! 

«Nekā tāda tur nebija — piemājas lape- 
nīte ar klona grīdu un picas krāsni. Turpat 
ganās poniji, aitas, kaziņas, mazliet tālāk 
dīķis. Bet cilvēkiem ļoti patika.» Nekādas 
reklāmas Vīnkalniem nebija, vēsts par gar- 
do picu un jauko atmosfēru ceļojusi no mu- 
tes mutē. 

2009. gada 3. martā, gatavojoties Lon- 
donas olimpiskajām spēlēm, Artis treniņā 
nokrita. Vārda tiešā nozīmē izlauza celi. 
«Man jau bijušas septiņas operācijas, pare- 
dzēta vēl viena. Un kopš tā brīža es sacen- 
sībās vairs nebraucu,» saka saimniekdēls. 
Naudu operācijām toreiz ziedoja ne tikai ra- 
di, draugi un paziņas, bet ar Ziedot.lv starp- 
niecību arī pilnīgi svešinieki. 

Braukt Artis nevarēja, bet picas cept 
gan. Mamma Artim un viņa brālim Tomam, 
jau atgriežoties no studentu apmaiņas brau- 

Vinkalnu komanda pēc apbalvošanas Minhenē 


Godalgotā pica Frančeskana 


ciena Itālijā, bija iemācījusi tās cept. Kopš 
2009. gada gan Žentiņu vecākā paaudze, 
gan abi saimniekdēli viesiem piedāvāju- 
ši tieši romana jeb romiešu picas ar plānu 
pamatnīti, kas populāras Itālijas vidienē. 
Gājis laiks, viesu bijis daudz, un ģimene 
izlēmusi — jāatver sava picērija. Sākumā iz- 
vēlētas nelielas telpas Rīgā, pie Jēkaba kazar- 
mām. Bet pēc ilgām pārdomām izlemts, ka 
picērija jāver dzimtajā Valmierā. Noskatīts 
ūdenstornis pie baznīcas. Pirmajos divos 
stāvos varētu būt picērija, augšējos viesnīca 
un fotostudija. Ideāli! Žentiņi startējuši kon- 
kursā par īres tiesību iegūšanu un tās arī sa- 
ņēmuši. Bet jau pavisam drīz izrādījies, ka 
kaut kādu iemeslu dēļ šīs tiesības anulētas. 
Pašvaldība piedāvājusi īrēt akmens celtni ne- 
tālu no iecerētā ūdenstorņa. «Māja bija diez- 


gan nolaista, ar tādiem kā kabūzīšiem. Visu 
lielo darbu paveica tētis ar savu brāli, es un 
brālis Toms un vēl daži palīgi,» atceras Artis. 
Koka logi pa vienam izņemti, slīpēti un la- 
koti, tāpat durvis, grīdas, viss paveikts pa- 
šu spēkiem. 

No 2011. gada 21. decembra līdz 2015. 
gada maijam ģimene šiverējusi ne tikai 
Vīnkalnu Brīvdabas picērijā, bet arī nelie- 
lajā mājiņā Valmierā, picēriju nosaucot 
par Liepziediem un rozmarīnu. Gājis visādi. 
Vasarā apgrozījums bijis labs, bet, tiklīdz sā- 
cies rudens, picu gribētāji pazuduši. Kādu 
laiku Zanda piedāvājusi tā dēvētās biznesa 
pusdienas, bet pierādījies, ka šāda noskrie- 
šanās nekādu peļņu nenes. Tāpēc ģimene 
nolēmusi picēriju slēgt. 


IDEJA DZIMST SLIMNĪCĀ 

Liktenīgu pavērsienu Artis un viņa sieva 
Evija piedzīvoja 2016. gadā, kad piedzima 
abu jaunākā meitiņa Florence. Nopietnu 
veselības problēmu dēļ mazajai bija nepie- 
ciešams veikt vairākas operācijas. «Gandrīz 
gadu pavadījām slimnīcā, un bija daudz laika 
domāt,» klusi nosaka Evija. Tētis bieži uztu- 
rējies Bērnu slimnīcas Vecāku mājā un kādā 
no reizēm skatījies autotirdzniecības portā- 
la piedāvājumus. Pēkšņi izlēcis stilīgs busiņš. 
«Tā sakrita, ka vecāki tobrīd posās uz Itāliju. 
Es pieteicos, ka braukšu līdz Vācijai, gribēju 
nopirkt to foršo busiņu, lai varam tirgoties 
arī izbraukumos,» stāsta Artis. Kopā ar ve- 
cāko meitu Sofiju, kurai tobrīd bija tikai divi 
gadi, Artis devās uz Vāciju. 

Pēc atgriešanās mājās tika izlemts — bu- 
siņā jāieliek metināta krāsns. To pārbūvēja 
piecas reizes, līdz panāca ideālu rezultātu. 
«Pirmo reizi picas busiņā cepām 2017. gada 
18. jūnijā Bērnu slimnīcas teritorijā dakte- 
riem, kas mūsu ģimenei tik daudz palīdzēju- 
ši,» stāsta Evija. Kopā ar vīru visu nakti grie- 
zuši sīpolus, jaukuši mīklu un darījuši tūk- 

stoš citu darbu. «Krāsns sākumā nekūrās, 
mediķi jau stāv rindā, mums izmisums,» at- 
ceras Evija. Bet galu galā viss izdevies, abi 
izcepuši vairāk nekā simt picu. 

Tā sācies Vīnkalnu Ceļojošās picērijas 
stāsts. Turpinājuši cept picas dažādos pa- 
sākumos pie Vaidavas ezera, Valmieras svēt- 
kos. Bet lielākais sapnis bija tikt Kalnciema 
tirdziņā. Un, jā, vasaras otrā pusē zvanīja 
no Kalnciema tirdziņa un aicināja tirgoties! 

Vasarās picu cepšana gājusi no rokas, 
tikai rudenī komanda izklīdusi kur nu ku- 
rais, lai pavasarī atkal satiktos. 

«Sapratām, ka mēs tā negribam. Mums 
svarīgas ģimeniskās vērtības. Svarīgi tie cil- 
vēki, kas šeit strādā, tāpēc atkal domājām 
par picērijas atvēršanu,» stāsta Artis. Arī 
katrā sanākšanas reizē kāds no ģimenes ie- 
minējies, ka vajadzētu atkal savu picēriju. 
Pārējie klusībā piekrituši, bet kādu laiku tā 
bijusi tikai tāda runāšana. Līdz 2019. gada 
aprīlī Evija un Artis, Valmierā ejot gar savu 
bijušo picēriju, ieraudzījuši, ka to atkal iz- 
īrē. Tā bijusi viena vīle, kad abi jau atradu- 
šies pašvaldībā un vaicājuši, kā var tikt pie 
namiņa īres tiesībām. 

«Kad 2019. gada novembrī atvērām Pils 
māju, šeit bija pilns ar cilvēkiem. Izrādās, 
cilvēki bija pamanījuši, ka atkal remontē- 
jam, un gaidīja mūsu atgriešanos,» smaida 
Evija. Artis piebilst — Valmierā lielā cieņā ir 
ģimeniskums. Un cilvēcība. Cilvēki nāk uz 
šo vietu kā pie savējiem. Arī mūsu sarunu ik 
pa laikam pārtrauc jaunpienācēji, kas tiek 
sirsnīgi sagaidīti ar priecīgiem izsaucieniem 
un siltu apskāvienu. Šķiet, Artis un Evija šeit 
pazīst katru. Un, ja vēl nepazīst, nav liela 
bēda, tūlīt iepazīsies! 

Jā, bet runājot par cilvēcību... Picērijas 
darbību gandrīz pārtraucis kovidlaiks. 
Žentiņi bija pārliecināti, ka picas jāēd uz 
vietas, picērijā, kur redz, kā tās tiek cep- 
tas. Bet pandēmija darījusi savu. Aizliegums 
pulcēties pamudinājis izvēlēties jaunu ri- 

Nekādas reklāmas 
nebija, vēsts par 
gardo picu un 
jauko atmosfēru 
ceļojusi no mutes 
mutē. Lielākais 
šoks ģimenei 
bijis, kad pagalmā 
iebraucis vesels 
autobuss picas 
kārotāju 


sinājumu un picas pārdot līdzņemšanai. 
«Burtiski dienas laikā sarūpējām kastītes un 
izsniedzām picas. Bija brīži, kad aiz durvīm 
stāvēja rinda,» atceras Evija. Tukšākās die- 
nās Žentiņi veduši un dāvinājuši picas slim- 
nīcas darbiniekiem, arī izspēlējuši tās dažā- 
dos konkursos. Bet, tiklīdz atkal drīkstēja 
pulcēties, cilvēki atgriezās viņu Valmieras 
picas namiņā. 

Artis stāsta, ka Vīnkalnu Ceļojošā picē- 
rija devusi pārliecību par saviem spēkiem. 
Un uzdrošināšanos darīt vēl vairāk. Tāpēc 
radusies doma, ka nepieciešama picērija 
Rīgā. Gluži kā zīme no debesīm nācis brāļu 
Dambergu piedāvājums iemitināties jaunajā 
Āgenskalna tirgū. 


Jau pirmajā mēnesī pircēji iemanījušies 
atrast picēriju, jo tā esot vieta, «kur tā rin- 
da vienmēr». Starp citu, pircēji visās picu 
vietās var izvēlēties divas picu pamatnes 
— jau minēto romana un napoletana, kas ir 
Neapoles pica. Picu cepējiem mīļas abas. 
Visas Vīnkalnu picas tiek gatavotas no īpa- 
šiem itāļu miltiem, kuros ir augsts glutēna 
sastāvs. 


VISI LABI PAĒDUŠI! 

Ceļazīmi uz Eiropas ielas ēdienu festivālu 
Vīnkalni izcīnīja Latvijas atlasē, kas septem- 
bra vidū trīs dienas norisinājās Andrejostas 
teritorijā Rīgā. Tālāk bija jābrauc jau pēc 
divām nedēļām! «Cerējām, ka uzvarēsim, 
bet tas prasīja arī milzu ieguldījumus,» sa- 
ka Artis. Vispirms busiņš tika izmeklēts no 
A līdz Z. Lai ceļā negadītos ķibeles. Kad no- 
skaidrojies, ka 1984. gada Volkswagen ir kār- 
tībā, Žentiņi tomēr nolēmuši ceļu saīsināt 
un no Liepājas doties ar kuģi uz Trāvemindi, 
bet tālāk paši braukt uz Minheni. 

Festivālā tika piedāvāti burgeri, ziemeļ- 
briežu maizes, taizemiešu zupiņas un kas 
tik vēl ne... Konkurence bijusi pamatīga. Bet 
mūsējie bija vienīgie, kas cepa picu. 

«Uzstādījām sev augstas prasības, iz- 
pildījām mājas darbus un ieguvām balvu!» 
priecājas Žentiņi. Busiņā pircēji varēja ska- 
tīties, kā tiek cepta pica. Gaidot rindā savu 
kārtu, daudziem bija iespēja vērot šovu, kā 
cepēji meistarīgi žonglē ar picas mīklu. 

Vīnkalnu komanda festivālā prezentēja 
sevi ar saukli: «Visi ir labi paēduši un izklai- 
dējušies, un nevienam nav jāmazgā trauki!» 
«Acīmredzot žūrija sajuta, ka visu darām no 
sirds un kvalitatīvi. Jo mēs, visa komanda, 
neesam vienkārši darbinieki, bet īsta ģime- 
ne,» uzsver Evija. 

Vaicāju, kā ar nākotnes plāniem. Žentiņi 
domīgi parausta plecus. Mērķis nav izveidot 
picu tīklu, bet radīt pircējiem māju sajūtu. 
Pagaidām tas izdodas, un ar to pietiek. 0 


NACIONALAIS 


Asins kāzas 


Līgava meklē vīru, vēsu un mierinošu 
kā ūdens, bet nespēj aizmirst citu, to, 
kurš dedzina viņas sirdi un jutekļus. 


Spēlmaņu nakts 2015/2016 
GRAND PRIX 


Sapnis vasaras 
naktī 


Kad daba ir savā auglīgākajā 
briedumā un vasaras nakts gaiss 
vibrē, mēs nokļūstam realitātē, kur 
viss kļūst šķietams, kur instinkti ņem 
virsroku pār prātu. Šī Šekspīra luga 
vadā mūs pa dažādām realitātēm. 


un Luīze 


Ferdinands 


Divi mīlētāji no "Vētru un dziņu” 
laikmeta satiksies šodienā uz 
Nacionālā teātra lielās skatuves, lai 
kā jebkuros laikos stātos pretī 
cilvēku likumiem, sabiedrības 


Komūna 


Ir 20. gadsimta 70. gadi, Dānija, 
Ēriks un Anna saņem mantojumā 


kurā dzīvot atbilstoši saviem 
ideāliem, sapulcējot domubiedrus. 


priekštatiem, divkosībai un bailēm. 


Biļetes: www.bilesuparadize.lv; www.teatris.lv 


privātmāju un izlemj veidot komūnu, 


Teksts — Marija Leskavniece 
Zīmējums — Freepik 


Sil(lums 


(ir) VISS KAUT KAS — LABSAJŪTA 


vējā 


Ēku siltināšana, pāreja uz atjaunīgiem 
energoresursiem un viedās tehnoloģijas var 
ievērojami samazināt gan resursu patēriņu, gan 
izmaksas. Tomēr ietaupīt iespējams arī ar pavisam 
vienkāršiem un lētiem paņēmieniem, ko savā 
mājoklī var īstenot ikviens un jau šajā apkures 


sezonā 


PĀRBĪDI MĒBELES 
Viens no būtiskākajiem priekšnoteiku- 
miem, lai mājās būtu silti, ir brīvi pieejami 
radiatori. «Neaizsedziet radiatorus ar aizka- 
riem vai pārāk tuvu piebīdītām mēbelēm,» 
iesaka vides aizsardzības un vides izglītības 
organizācijas Zaļā brīvība enerģētikas eks- 
perte Krista Pētersone. 

Tātad, ja radiatoriem priekšā stāv raks- 
tāmgalds vai dīvāns, ir pienācis laiks mainīt 
istabas iekārtojumu. 


JO BIEZĀK, JO LABĀK 

Ietekmēt temperatūru var arī, gudri izvēlo- 
ties mājas tekstilu. Te noderēs princips —jo 
biezāks, jo labāk, vēsta britu raidsabiedrība 
BBC, iesakot aizkariem sagādāt, piemēram, 
flaneļa oderi. Palēnināt telpu atdzišanu, it 
īpaši, ja dzīvojat ēkas zemākajos stāvos, pa- 
līdzēs paklāji. Caur grīdu var aizplūst pat 
10% siltuma, rāda pētījumi. 

Tomēr svarīgi pievērst uzmanību izstrā- 
dājumu kvalitātei. «Izvēloties segas un pa- 
klājus, pārliecinieties par tekstila materiālu 
sastāvu un kvalitāti, lai izvairītos no piesār- 
ņojuma, kas negatīvi ietekmēs jūsu elpoša- 
nas sistēmu,» uzsver Pētersone. 


LOGU LOMA 

Logi telpā var kļūt gan par siltuma avotu, 
gan par vienu no lielākajiem tā zagļiem. Se- 
višķi, ja tie sen nav mainīti. Pirmkārt, arī 
aukstajā sezonā joprojām ir svarīga telpu 
vēdināšana, lai nodrošinātu gaisa kvalitāti, 

Viens veids, kā 
nodrošināties, 

ka sīltums no 
radiatoriem nonāk 
telpā, nevis aizplūst 


uz pagalmu, 
ir novietot aiz 
radiatoriem 
atstarojošu 
materiālu 


tomēr, ja vien iespējams, vēdināšanas laikā 
jāsamazina apkure, lai nesildītu ārā plūs- 
tošo gaisu. 

Otrkārt, pa logu jāļauj ieplūst saules sil- 
tumam. «Dienas gaišajā laikā atvelciet aiz- 
karus,» stāsta Pētersone. Bet pārējā laikā 
tieši pretēji — parūpējieties, lai logi ir aiz- 
segti ar aizkariem. 


ATSTARO SILTUMU 

Vēl viens veids, kā nodrošināties, ka siltums 
no radiatoriem tiešām nonāk telpā, nevis 
aizplūst uz pagalmu, ir novietot aiz radiato- 
riem siltumu atstarojošu materiālu. Tas var 
būt gan speciāli šim nolūkam radīts reflek- 
tors, kādu iespējams iegādāties saimniecī- 
bas preču veikalos vai pasūtīt populārākajās 
interneta tirdzniecības vietnēs, piemēram, 
Amazon.de. No kartona un alumīnija folijas, 
kas paredzēta lietošanai virtuvē, tādu varat 
izgatavot arī pats. 

«Tas neļauj karstumam izplūst cauri sie- 
nām, atstarojot to atpakaļ telpā,» BBC sacī- 
jusi sabiedriskās organizācijas Friends of the 
Earth pārstāve Sofija Neiburga. 


NESILDI TUKŠUMU 
Ja vien iespējams pašiem regulēt tempera- 
tūru mājoklī, noteikti jāpievērš uzmanība 
tam, lai telpas, kurās tobrīd neuzturaties, 
būtu mazāk apsildītas, turklāt durvis uz tām 
būtu aizvērtas, ja uzturaties blakus telpās. 
«Lai patērētu mazāk siltumenerģijas, 
samaziniet iekštelpu temperatūru naktī un 
prombūtnes laikā, ja iespējams,» stāsta Za- 
ļās brīvības pārstāve. 


VIENOJIETIES AR KAIMIŅIEM 

«Ja jums nav pieejama individuālā patērē- 
tās enerģijas uzskaite, izmaksas būs atkarī- 
gas no mājas kopējā patēriņa, tāpēc svarī- 
gi rīkoties koordinēti,» skaidro Pētersone. 
Aprunājieties ar kaimiņiem, kā rīkojas vi- 

ņi, un pievērsiet uzmanību arī mājas ko- 
pējo telpu elementiem un tehniskajam stā- 
voklim. 


SAZINIETIES AR APSAIMNIEKOTĀJU 
«Lūdziet mājas apsaimniekotājus nosūtīt 
informāciju visiem mājas iemītniekiem par 
enerģijas taupīšanas pasākumiem vai pie- 
dāvājiet to sagatavot pats,» saka Pētersone. 

Papildu informāciju par konkrētajam 
īpašumam piemērotākajiem energoefekti- 
vitātes risinājumiem iespējams iegūt, gan 
sazinoties ar pašvaldību, gan meklējot pri- 
vātas konsultāciju iespējas. «Piezvaniet kā- 
das pašvaldības vai uzņēmuma energopār- 
valdniekam un lūdziet nelielu konsultāciju. 
Iespējams, tas nesniegs tūlītēju risinājumu, 
bet komunikācija un uzkrātās zināšanas ar 
laiku palīdzēs mainīt situāciju.» 


MONITORĒ SITUĀCIJU 

Visbeidzot — sekojiet līdzi siltumenerģijas 
patēriņam ne tikai rēķinos, bet arī ikdienā. 
Lai zinātu, kāda temperatūra telpās ir šo- 
brīd, un novērotu, kā to varat ietekmēt, vē- 
lams iegādāties termometru. 

Savukārt sekot līdzi patēriņam un sa- 
ņemt ieteikumus tā samazināšanai var da- 
žādās mobilajās lietotnēs. Piemēram, Jou- 
leBug koncentrējas uz enerģijas taupīšanas 
paradumiem ikdienā, izpētījuši telekomuni- 
kāciju uzņēmuma Tele2 eksperti. Savukārt 
dažādas lietotnes pieejamas tieši enerģijas 
cenu preventīvam aprēķinam. 0 

(ir) VISS KAUT KAS — LABSAJŪTA 


Ja radiatoriem priekšā stāv 
rakstāmgalds vai dīvāns, ir 


pienācis laiks mainīt istabas 


iekārtojumu 

RĪGAS DOME. 


Latvijas 
Finieris 


Tu dzīvo 
Bikibuka laikā! 


28.09.—03.12.2022. 


Bikibuku oriģinālilustrāciju izstāde 
Latvijas Nacionālajā bibliotēkā 


(s) 


Informatīvais 
atbalsts: 


kait K 
em startit lv Zeltūne 


GB eu 

Astrīda 
Karkliņa, 
patversmes 
Labās 


saimniece 


AD kaķi sāk šķaudīt, ir 
laiks ieslēgt apkuri — šā- 
du principu ievēro kaķu 
kopēji patversmē Labās 
mājas. Juglas meža ie- 
lokā izmitinātie suņi un 
kaķi dzīvo iekštelpās un 
ir pieraduši pie siltuma, 
tāpēc patversmes dibinātāja un saimniece 
Astrīda Kārkliņa ir pateicīga, ka arī šogad 
ar sabiedrības līdzdalību Bigbank ziedojis 
piecus tūkstošus eiro granulu iegādei. Šāda 
akcija norisinās jau piecus gadus — izman- 
tojot tēmturi laiBigbankZiedo, cilvēki soc- 
tīklos dalās ar savām mīļdzīvnieku bildēm, 
bet banka dod līdzekļus. 

Šogad Labās mājas svin desmit gadu ju- 
bileju, taču Astrīda cietušajiem dzīvniekiem 
palīdz jau sen. Pirmos izglābtos dzīvniekus 
Astrīda izmitinājusi pie savas kaimiņienes 
aktrises Hildas Žīgures Ķengaragā. Astrīdai 
bija ap 40 gadu, kad viņa pameta labi ap- 
maksātu darbu savā skaitļošanas inženiera 
specialitātē un nolēma visu laiku veltīt dzīv- 
niekiem. «Tad parādījās Staņislavas kundze, 
uzradās Česlavas kundze ar trim istabām, 
mēs bijām trīs, vēlāk jau četras,» Astrīda 
stāsta, ka ar telpām palīdzējušas arī citas 
kaimiņienes, kam dzīvoklī bija kāda brīva 
istaba. Ar medicīnisko palīdzību pretimnā- 
koši bija veterinārārsti, bet dzīvnieku jau- 
nos saimniekus tolaik meklēja ar laikraksta 
Rīgas Balss palīdzību. Vēlāk nodibināta sa- 
va biedrība un atrastas pirmās dzīvniekiem 
piemērotās telpas. 

Šobrīd Labajās mājās mitinās ap 70 ka- 
ķu un 40 suņu, kurus apkopj astoņi pilnas 
slodzes darbinieki. Ikdienā te darbojas arī 
brīvprātīgie. Lai uzturētu patversmi, mēne- 
sī nepieciešami 12 tūkstoši eiro, vislielāko 
slogu veido tieši nodokļi un algas. Taču la- 
bus darbiniekus atrast nav viegli — «šeit ne- 
var nākt cilvēki, kam nav vilkmes uz dzīv- 
niekiem, tā nav parasta darbavieta, turklāt 
ne ar lielu atalgojumu», saka Astrīda. Bet 
ir tādi, kas «šeit ir izauguši» — kāda brīv- 

lir) VISS KAUT KAS —1 NO 2 MILJONIEM 


Astrīdai patversme ir otrās mājas, viņa te pavada katru dienu, arī brīvdienas 


«Neatceros, ka 


būtu raudājusi» 


prātīgā palīdz kopš 11 gadu vecuma, viņai 
tagad ir 28. 

Astrīda dzīvnieku labturību uztver no- 
pietni — apmeklē konferences, smeļas pie- 
mērus no pieredzējušām starptautiskām or- 
ganizācijām. Patversmei ir ļoti stingri adop- 
cijas noteikumi, dzīvniekus tā vienkārši ne- 
atdod. Notiek garas sarunas, lai saprastu, 
vai jaunie saimnieki ir atbildīgi un patiešām 
gatavi pārmaiņām. Obligāti pārliecinās, vai 


finansiāli to var atļauties un saprot, ka dzīv- 
nieks ir jāsterilizē. «Jo mazāk sagatavots ir 
cilvēks, jo lielāks risks, ka dzīvnieks atkal 
nonāks uz ielas.» 

Lai gan gadu laikā Astrīda ir redzēju- 
si daudz un saskārusies ar milzu cietsirdī- 
bu, patversmē viņa izmisumam neļaujas. 
«Neatceros, ka būtu raudājusi. Šeit es jūtu 
savu varēšanu un resursus — man viss ir pa 
rokai, es zinu, kā sniegt palīdzību.» Taču 
viņa nenoliedz, ka brīžiem ir smagi un vie- 
nīgo cerību viņa liek uz paaudžu maiņu un 
sabiedrības izglītošanu. «Šorīt atveda sunī- 
ti, ko sēņotāji atrada piesietu mežā. Ja ir tik 
daudz bezatbildīgu, cietsirdīgu, trulu sa- 
biedrības locekļu, tad mums nevar klāties 
labi — nevaram būt gaiša, ētiska sabiedrī- 
ba, vērsta uz cieņu un likumpaklausību.» 0 

— Jana Altenberga 

FOTO — JANA ALTENBERGA 


0 Man šķiet, ka arī es varētu 
strādāt ANO. Es arī visu laiku 
esmu sašutis un norūpējies, 
bet neko nedaru. 


0 Skatos uz savu vīru un 
brīnos: ja viņam vajag atrast 
zeķes, pusstundu vandās pa 
skapi un tik un tā nevar atrast, 
bet, ja uz viņa automašīnas 
parādījusies kāda skramba, 
viņš to pa trešā stāva logu 
pamanīs. 


0 «Jūs neprotat rūpēties par 
saviem klientiem! Vajag uzreiz 
dot 50% atlaidi, kaut ko uzdā- 
vināt dzimšanas dienā un vēl 
visādas akcijas. Netālu no ma- 
nām mājām bija fitnesa klubs, 
kas tieši tā rīkojās. Malači!» 
«Kāds ir tā fitnesa kluba no- 
saukums?» 

«Nav svarīgi, tas bankrotēja.» 


0 Cilvēks ir vienīgā radība, kas 
prot sarkt. Turklāt tā ir vienīgā 
radība, kurai ir, par ko sarkt. 


0 Es jau pāris gadus ēdu tikai 
vegānu gaļu un jūtos lieliski! 
Vienīgā neērtība — regulāri jā- 
iet vegānu medībās. 


0 Nedēļas nogali var uzskatīt 
par izdevušos, ja vēl pirmdie- 
nā, lejot tēju savā krūzē, jūs to 
turat slīpi — lai nebūtu pārāk 
daudz putu. 


0 «Tēti, cik daudz laika nepie- 
ciešams, lai satiktu savu sapņu 
sievieti?» 

«Daudz, dēliņ. Lai laiks paietu 
ātrāk, var pāris reizes appre- 
cēties.» 


0 Modernie diedelētāji: 
«Dārgie cilvēki! Man ļoti gribas 
ēst. Lūdzu, lūdzu, kļūstiet par 
mana Instagram konta seko- 
tājiem!» 


0 Cirka direktors zvana po- 
licijai: «Hallo, mums pazudis 
zilonis!» 

«Īpašas pazīmes?» 


0 Puisītis un meitenīte pastai- 
gājas parkā. Netālu rosās ba- 
riņš baložu. 

«Vai tu zini, ka es spēju saru- 
nāties ar putniem?» vaicā mei- 
tenīte. 

«Tiešām!? Pierādi!» 

Meitenīte ievelk gaisu plaušās 
un skaļi iekliedzas: «Vācieties 
prom, nelieši!» 

lir') VISS KAUT KAS — ANEKDOTES 


0 Paaugstināt savu pašno- 
vērtējumu nav sevišķi grūti. 
Grūtāk ir panākt, lai tam pie- 
krīt arī pārējie. 


0 Helikopteri uzskata, ka lid- 
mašīnas ir pārāk iedomīgas — 
vienmēr ceļ degunu uz augšu. 


0 «Kurš ir pats dumjākais 
dzīvnieks pasaulē?» 

«Govs! Pati dzer ūdeni, bet 
cilvēkiem dod pienu.» 


6 Es nodarbojos ar cīņas māk- 
slu. Līdz pusdienām parasti 
cīnos ar izsalkumu, pēc 
pusdienām — ar miegu. 


Krustvārdu mīkla 
Sastādījis — Māris Cinītis 


HORIZONTĀLI. 4. Resns. 10. A. 
Kicberga romāns. 11. Aiviekstes 
pieteka. 12. Likties. 13. Ar spēcī- 
gu sitienu ielauž. 14. Vienveido, 
vienādo. 15. Franču estrādes 
dziedātāja (1946). 18. Akvifoliju 
dzimtas krāšņumaugi. 22. Spul- 
dzes detaļa, kas paredzēta tās 
ieslēgšanai apgaismošanas tīk- 
lā. 25. Gundegu dzimtas lakst- 
augi. 26. Uzmanīgi apskata. 27. 
R. Vāgnera opera. 28. Tilta da- 
ļa starp balstiem. 29. Apstrādā 
vilnas audumu ar karstu ūdeni 
vai tvaiku. 30. Koka veidojums 
apavu izgatavošanai. 31. Lieliski, 
nevainojami. 32. Sengrieķu mā- 
jas galvenā daļa. 35. Neticība, 
šaubīšanās. 39. Franču mīms 
(1923—2007). 42. Uzaicināta. 43. 
Koksne. 44. Kurvjziežu dzimtas 
krāšņumaugs. 45. Atspēko me- 
līgus apgalvojumus. 46. Ar no- 
teiktām darbībām panākt proce- 
su vēlamo norisi. 47. Šlepe, klei- 
tas mugurdaļas pagarinājums. 


VERTIKĀLI. 1. Sievu brāļi. 2. Pie 
zemes noliekušos labības augu 
kopums. 3. Spēcīgs, stalts zirgs. 
4. Ar nolūku, apzināti. 5. Sākt 
dīgt. 6. Nodrošina noteiktu ma- 
teriālo stāvokli. 7. Liekulīgi cildi- 
na, lišķē. 8. Ieveļas. 9. Viens no 
audžuvecākiem. 16. Atkausē. 17. 
Latviešu aktieris, režisors (1919— 
2008). 19. Plēvspārņu kārtas ku- 
kainis. 20. Austrāliešu rakstnie- 
ce (1902-1981), romāna Melnais 
zibens autore. 21. Nošķirts, noro- 
bežots. 22. Kukaiņēdāju kārtas 
dzīvnieks. 23. Garnele. 24. Lat- 


« «Kāpēc tik sliktā omā?» 
«Šodien ar sievu braucām pie 
advokāta, lai izšķirtos. Bet līdz 
galam tā arī netikām.» 


«Kāpēc?» 


«Sastrīdējāmies.» 


0 «Kāpēc neēd? Tu taču teici, 
ka esi izsalcis kā vilks!» 

«Kur tu esi redzējusi, ka vilks 
ēd burkānus?!» 

viešu aktieris (1946—2022). 32. 
Seni indiāņu cilšu veidotie uz- 
bērumi vai akmens krāvumi Z- 
Amerikas A. 33. G. Meirinka ro- 
māns. 34. Vācijas sala Baltijas 
jūrā. 36. Bļaut. 37. Austriešu ķī- 


F T 


0 Agrāk bērniem skolā bija da- 
žādi mīļākie priekšmeti, bet ta- 
gad visiem viens un tas pats — 
viedtālrunis. 

miķis (1869—1930), Nobela prē- 
mijas laureāts. 38. Kāršu spēle. 
39. Laitīt. 40. Atsaucas uz kairi- 
nājumu. 41. Dabiska minerālkrā- 
sa dažādos dzeltenās krāsas to- 
ņos. 


13. oktobra mīklas atminējums 


HORIZONTĀLI. 1.Nepatīk. 


6.Klimpas. 


10.Ofīra. 11.Pagalam. 


12.Noderēt. 13.Pirkē. 14.Klukste. 15.Fabrika. 16.Nieko. 17.Ļeskovs. 
20.Rītenis. 23.Ēvele. 24.Atnes. 25.Īrisi. 26.Mapes. 29.Nomaskē. 
32.Lamento. 36.Rauda. 37.Ninurta. 38.Voltižē. 39.Uvāli. 40.Savlaik. 
41.Niecīgi. 42.Laikā. 43.Toskāna. 44.Tjetara. 

VERTIKĀLI. 1.Nopakaļ. 2.Pagauss. 3.Telesto. 4.Komponsē. 5.Vīgrieze. 
6.Kanēfore. 7.Izdabāt. 8.Pārsien. 9.Satvars. 18.Erato. 19.Kanva. 
21.Elite. 22.Iziet. 26.Mēraukla. 27.Plurālis. 28.Slavināt. 29.Nonēsāt. 
30.Manevrs. 31.Sarkanā. 33.Maliene. 34.Naidīga. 35.Ofēlija. 

līdz 23. oktobrim 
izdevīgi! 


ir.lv 


y 
1 


BALTIJAS ZIMŪLU 
TOPS 2022 
l o 
V | Z AK 
S V 
4 = 
kā 
_— 
iv "mine" 
—/ |) TIRGUS Līva 
SPRĀDZIENS Jaunozola L 


TMOKĻA INSTRUMENTI 
SAVA ZĪMOLA 
POPULKRIZĒŠANNU 


5 UZŅĒMĒJI ATKLĀI, 
M VEIDGS CENU POLTIKU 
ŠAJA RUDENI 


www.ir.lv | abonesanaGĢir.lv | 27 734 907 


